text:
ၶၢဝ်းတၢင်းၼႃႈ ၵေႃပွင်ၵၢၼ်ၽွမ်ႉႁူမ်ႈၸိုင်ႈတႆး CSSU တွၼ်ႈတႃႇၸိုင်ႈတႆး တေၵႂႃႇၸိူင်ႉႁိုဝ်ၼၼ်ႉ ၸုမ်းၶၢဝ်ႇၽူႈတွႆႇႁွၵ်ႈ လႆႈတွင်ႈထၢမ် ၽူႈၶဝ်ႈၸုမ်းၽူႈၼမ်းၼႂ်း/ ၸဝ်ႈပိုၼ်ၶမ်း ဝႆႉၼင်ႇၼႆ။
ထၢမ်-မိူဝ်ႈလဵဝ် CSSU ၼႆႉ သမ်ႉႁဵတ်းသင်ဝႆႉယူႇၶႃႈ?။
တွပ်ႇ-ၵွပ်ႈပိူဝ်ႈတၢင်းယိူင်းဢၢၼ်း မိူဝ်ႈၵေႃႇတင်ႈမၼ်းၼႆႉ ဢၢၼ်းဝႃႈႁႂ်ႈတႆးႁဝ်းမီးလွင်ႈၽွမ်ႉႁူမ်ႈၵၼ်၊ လွင်ႈၽွမ်ႉႁူမ်ႈၼႆႉ ၵၢၼ်သင်ၵေႃႈယဝ်ႉ ပေႃးမီးပၼ်ႁႃၵၼ်မႃးၼႆ ႁႂ်ႈၸၢင်ႈမႃးဢုပ်ႇၵၼ်တီႈၼႆႈသေ တင်ႈမႃး။ ၵၢၼ်လၵ်းမၼ်းဢၼ် CSSU ႁဵတ်းယူႇမိူဝ်ႈလဵဝ်ၼႆႉ တႃႇလွင်ႈၽွမ်ႉႁူမ်ႈ။ လွင်ႈၽွမ်ႉႁူမ်ႈၼႆႉ ၼင်ႇႁိုဝ်ၵူၼ်းမိူင်း ပေႃးတေလႆႈႁူႉၸွမ်းၼၼ်ႉ လႆႈၶတ်းၸႂ်ပိုၼ်ၽၢဝ်ႇလွင်ႈႁဵတ်းလွင်ႈသၢင်ႈ။ တီႈတႄႉမၼ်း ဢၼ်ယိူင်းဢၢၼ်း ဝႆႉတႄႉ 1.ႁႂ်ႈတႆးႁဝ်းမႃးပဵၼ်ဢၼ်ၼိုင်ႈဢၼ်လဵဝ်ၵၼ်။ မီးသင်ၵေႃႈ ၸၢင်ႈမႃးဢုပ်ႇၵၼ်။ 2.ၵူၼ်းမိူင်းတႆးႁဝ်း ၸၢင်ႈမႃးႁူမ်ႈၸွမ်းသေဢုပ်ႇၵၼ်။ မိူဝ်ႈလဵဝ် ဢၼ်ယဝ်ႉၵႂႃႇၼႆႉ လႆႈဝႃႈတႆးႁဝ်းမႃး ႁူမ်ႈၵၼ်ယဝ်ႉ၊ မီးသင်ၵေႃႈမႃးဢုပ်ႇၵၼ်ၼႂ်းၼႆႉယဝ်ႉ၊ ၸွမ်းၼင်ႇတၢင်းဢၢၼ်းမီးၼၼ်ႉ လႆႈဝႃႈ CSSU ၼႆႉ ၵၢၼ်ၶၵ်ႉတွၼ်ႈၼိုင်ႈၼႆႉယဝ်ႉယဝ်ႉ။ ယဝ်ႉဢၼ်ဝႃႈၼၼ်ႉ လွင်ႈတႆးၽွမ်ႉႁူမ်ႈၵၼ်ၼႆႉယဝ်ႉယဝ်ႉ ပွင်ႇဝႃႈၼႆ။
မိူဝ်ႈလဵဝ် တႃႇၶိုၼ်ႈၵႂႃႇထႅင်ႈယၢင်ႈၼိုင်ႈၼႆႉ ၶၼ်ႈသွင်ပဵၼ်တႃႇၸၢဝ်းၶိူဝ်း၊ ပဢူဝ်း၊ ပလွင်ႈ၊ ဢင်းသႃး၊ ထၼူႉ ၸဵမ်ၸိူဝ်းၼႆႉ ႁႂ်ႈပေႃးၸၢင်ႈမႃးႁူမ်ႈၵၼ်သေ ပၼ်ႁႃမိူင်းတႆးမီးသင်ၼၼ်ႉ ႁႂ်ႈၸၢင်ႈမႃးၵႄႈၵၼ်တီႈၼႆႈ။ ဢၼ်ၵူၼ်းလူင်တႆးႁဝ်းဢၢၼ်းတႄႉ ႁႂ်ႈမၼ်းပဵၼ်သၽႃးဢၼ်ၼိုင်ႈ မိူၼ်ၸိူင်ႉၸိၵ်းၸွင်ႈ၊ ၵူႈၸိူဝ်ႉၵူႈပိူင်ၼႂ်းမိူင်းတႆးၼႆႉ ႁႂ်ႈမႃးဢုပ်ႇၵၼ်တီႈၼႆႈ ဝႃႈၼႆသေတင်ႈမႃး။
ၵွပ်ႈပိူဝ်ႈၼႆလႄႈ ဢၼ် CSSU တင်ႈမႃး တႄႇဢဝ်ပီ 2013 မႃးတေႃႇထိုင်မိူဝ်ႈလဵဝ် 2018 ၼႆႉလႆႈမႃး 4-5 ပီယဝ်ႉ၊ ၼႂ်း 4-5 ပီၼႆႉၵူၼ်းမိူင်းၵေႃႈႁူႉၼမ်ယဝ်ႉ၊ ၵူၺ်းၵႃႈ တၢင်ႇတီႈတႄႉၶဝ်ႁဵတ်းၵၢၼ်သင်တႄႉတႄႉ ဢၼ်ထၢင်ႇထိူမ်ၵေႃႈတေမီး၊ ပိူင်လူင်မၼ်းတႄႉ ပဵၼ်ၵၢၼ်ၽွမ်ႉႁူမ်ႈၵူၺ်း၊ ၵၢၼ်ၽွမ်ႉႁူမ်ႈတႆး၊ ၵၢၼ်ၽွမ်ႉႁူမ်ႈၵူၼ်းမိူင်းတႆး။
ဢၼ်ႁဵတ်းယူႇမိူဝ်ႈလဵဝ်သမ်ႉ ၵွပ်ႈပိူဝ်ႈၵၢၼ်ငမ်းယဵၼ်ၼႆႉ ၶဝ်ႈမႃးပႃးသေ ၼင်ႇႁိုဝ်ၵူၼ်းမိူင်းတႆးႁဝ်း လႄႈဝၢၼ်ႈမိူင်းတႆးႁဝ်း တေမီးၼမ်ႉတွၼ်းၽွၼ်းလီၵၢၼ်မိူင်း။ ယႃႇပေႁႂ်ႈၸၢင်ႈလႆႈတႅၵ်ႇၵၼ်ၼၼ်ႉ ၵၢၼ်မိူင်းၼႆႉ ယူႇၼႂ်းၸုမ်းလႂ်ၵေႃႈယဝ်ႉ ႁဝ်းမႃးတႅပ်းတတ်းႁႂ်ႈမၼ်းမိူၼ်ၵၼ်၊ ၵႂႃႇၸွမ်းၵၼ်။ ၵွပ်ႈပိူဝ်ႈပဵၼ်ၽွၼ်းလီတႃႇၸိူဝ်ႉၸၢတ်ႈတႆး ၵူၼ်းမိူင်းတႆးၼႆလႄႈ လူဝ်ႇၵႂႃႇၸွမ်းၵၼ်။ ၶတ်းၸႂ်မႃးၶၢဝ်းတၢင်း 4-5 ပီၼႆႉ ပဵၼ်လွင်ႈၽွမ်ႉႁူမ်ႈလႄႈ ၵၢၼ်မိူင်းမိူင်းတႆးၼႆႉ ႁႂ်ႈၵႂႃႇတႅဝ်းလဵဝ်ၵၼ်၊ လႆႈဝႃႈႁၵ်ႉၵၼ်ယဝ်ႉ ၽွမ်ႉၵၼ်ယဝ်ႉ။
ထၢမ်-ပေႃးဝႃႈတူၺ်းၼႂ်းၶၢဝ်းတၢင်း 4-5 ပီၼႆႉ ဢၼ်ၶူးႁဝ်းလၢတ်ႈၵႂႃႇဝႃႈ ၼႂ်းတႆးႁဝ်းၵေႃႈ ၶႂ်ႈယဝ်ႉတူဝ်ႈၽွင်ႈယဝ်ႉ။ ၵူၺ်းၵႃႈ ပေႃးႁဝ်းမႃးတူၺ်း သဵင်ဢၼ်ၵူၼ်းမိူင်းၶႂ်ႈလႆႈၶႂ်ႈပဵၼ် မိူၼ်ၼင်ႇဝႃႈတုၵ်းယွၼ်းလွင်ႈၽွမ်ႉႁူမ်ႈၼႆၵေႃႈ ယင်းတိုၵ်ႉမီးယူႇတိၵ်းတိၵ်း ဢၼ်ၼႆႉတွၼ်ႈၼိုင်ႈ။ သမ်ႉထႅင်ႈ ဢၼ်ႁၢင်ႈၸႃႉၼႃႈႁၢင်ႈၸႃႉတႃသေပိူၼ်ႈၼႆႉ မိူဝ်ႈလိူၼ်ပူၼ်ႉၼႆႉ သိုၵ်းတႆးသွင်ၸုမ်း ထိုင်တီႈပေႃးလႆႈပိုတ်းယိုဝ်းၵၼ်၊ ပေႃးတူၺ်းလွင်ႈၼႆႉ လႆႈဝႃႈငဝ်းလၢႆးႁၢင်ႈႁၢႆႉ။ ၵွပ်ႈၼၼ် ဢၼ်ပိုတ်းယိုဝ်းၵၼ်ၼႆႉ သမ်ႉပဵၼ်လုၵ်ႈၸုမ်း CSSU ၼင်ႇၵၼ်။ ၵွပ်ႈၼႆ လွင်ႈၽွမ်ႉႁူမ်ႈၼႂ်းပိုၼ်ႉတီႈၼႆႉ ယင်းတိုၵ်ႉႁၼ်မီးလွင်ႈပႆႇပေႃးၶဝ်ႈၵၼ်။ ၵွပ်ႈၼႆ လွင်ႈၼႆႉၵိုင်ႇလီပဵၼ်ၸိူင်ႉႁိုဝ် ႁဵတ်းၸိူင်ႉႁိုဝ်ၶႃႈ?။
တွပ်ႇ-လွင်ႈၼႆႉၵူၼ်းလူင်ၼႂ်း CSSU ၶဝ်ၵေႃႈဢုပ်ႇၵၼ်။ ဢုပ်ႇၵၼ်သေ ပေႃးပဵၼ်လွင်ႈတိုၵ်းတေႃးၵၼ် တႂ်ႈတႂ်ႈၼိူဝ်ၼိူဝ်ၼႆႉ ပၼ်ႁႃလွင်ႈတုမ်ႉတိူဝ်ႉၵၼ်ၼႆႉ ဢဝ်ၸုမ်းၽူႈၼမ်းၼႂ်း CSSU သေၵႄႈၶႆၸွႆႈၼႆ။ ယွၼ်ႉၼၼ်လႄႈ ဢၼ်ပဵၼ်ၵႂႃႇမိူဝ်ႈဢမ်ႇႁိုင်ၼႆႉ ႁဝ်းတေႃႇႁဝ်း တႆးတေႃႇတႆးလႆႈပိုတ်းယိုဝ်းၵၼ်ၼႆႉ မွပ်ႈဢၢပ်ႈပၼ်ၸုမ်းၽူႈၼမ်းၼႂ်း CSSU ။ ၶဝ်ၸဝ်ႈၼင်ႇၵၼ်ၵေႃႈၶဝ်မီး ၶွမ်ႊမတီႊႁင်းၶဝ်ယူႇ တိတ်းတေႃႇၵၼ်တႃႇသေႇ။ ၾၢႆႇလွႆတႆးလႅင်းၵေႃႈမီးၶွမ်ႊမတီႊဝႆႉ၊ ၾၢႆႇဝၢၼ်ႈႁႆးၵေႃႈမီးၶွမ်ႊမတီႇ တင်ႈဝႆႉယူႇ၊ ပေႃးမီးပၼ်ႁႃသင်ၵေႃႈၵႄႈလိတ်ႈၵၼ်ႁင်းၵူၺ်း။ ယဝ်ႉၵေႃႈၼင်ႇႁိုဝ်ပေႃးတေငၢႆႈလူမ်ၼၼ်ႉသမ်ႉ CSSU ၼႆႉ ဢဝ်ပုၼ်ႈၽွၼ်းႁဵတ်းပၼ်၊ ၸွႆႈၵႄႈပၼ်။
ၸွႆႈၵႄႈပၼ်ဢၼ်ဝႃႈၼၼ်ႉ ပွင်ႇဝႃႈႁႃၶေႃႈမုလ်းမၼ်းတႄႉတႄႉ မၼ်းပဵၼ်ဢီႈသင်။ ၽႂ်ၽိတ်းၽႂ်ထုၵ်ႇ ႁဝ်းဢမ်ႇဝႃႈယဝ်ႉ ၵွပ်ႈပိူဝ်ႈသိုၵ်းၼႆႉ ပေႃးယူႇၸမ်ၵၼ်ၵေႃႈ တုမ်ႉတိူဝ်ႉၵၼ်ဢိတ်းဢွတ်းၼၼ်ႉ မၼ်းမီး၊ ၼင်ႇႁိုဝ်တေဢမ်ႇမီးၼၼ်ႉၵေႃႈၶဝ်ၶတ်းၸႂ်ယူႇ၊ ၵူၺ်းၵႃႈ ပေႃးမီးမႃးၼႆၵေႃႈ ႁဝ်းၵႄႈလိတ်ႈၵၼ်လူၺ်ႈလွင်ႈလီ။ ၸုမ်းၽူႈၼမ်းၼႂ်း CSSU ၼႆႉၶဝ်ႈၵႄႈၵၢင်မၼ်းသေ ၸွႆႈၵႄႈလိတ်ႈပၼ်ၼၼ်ႉယဝ်ႉ။ မိူဝ်ႈလဵဝ်ၵေႃႈတိုၵ်ႉၵႄႈလိတ်ႈယူႇ၊ မိူဝ်ႈၼႃႈ ယႃႇႁႂ်ႈလႆႈပဵၼ်ထႅင်ႈၼႆႉ တေဝၢင်းၽႅၼ်ၸိူင်ႉႁိုဝ်၊ CSSU ဢုပ်ႇတင်းသွင်ၾၢႆႇ၊ ၵွပ်ႈဝႃႈမၼ်းႁၢင်ႈႁၢႆႉ၊ ၵူၼ်းတႆးႁဝ်းၵေႃႈၸၢင်ႈထၢင်ႇၽိတ်း။
မိူၼ်ၸိူင်ႉလွင်ႈႁူမ်ႈႁွမ်းၵၼ်ၵေႃႈ မိူၼ်ၼၼ်၊ ၵူၼ်းမိူင်းတႄႉ ၶႂ်ႈႁႂ်ႈပဵၼ်ၵမ်းလဵဝ်၊ ပႃႇတီႇသွင်ဢၼ်၊ တပ်ႉသိုၵ်းသွင်ဢၼ်။ ၵူၺ်းၵႃႈ ပေႃးႁဝ်းမႃးတူၺ်းတႄႉ မၼ်းယူႇတီႈငဝ်းလၢႆးထႅင်ႈၵမ်းၼိုင်ႈ၊ ႁဝ်းၶႂ်ႈပဵၼ်တၢၼ်ႇႁိုဝ်ၵေႃႈ ပေႃးငဝ်းလၢႆးပႆႇပၼ် မၼ်းပႆႇၸၢင်ႈ။ ၵူၺ်းၵႃႈ ဢၼ်လီၼႆႉ ၵွပ်ႈပိူဝ်ႈမီးၸုမ်း CSSU ယဝ်ႉလႄႈ ပဵၵ်ႉသမ်ႉဝႃႈ ၸုမ်းၽႂ်ၸုမ်းမၼ်းမီးပေႃႇလသီႇၽႂ်မၼ်း၊ ႁဵတ်းၵၢၼ်ၽႂ်ၵၢၼ်မၼ်းယူႇသေတႃႉၵေႃႈ ပေႃးပုၼ်ႈတႃႇၵၢၼ်ၸိူဝ်ႉၸၢတ်ႈမိူင်းတႆးတႄႉ တိုၼ်းပဵၼ်ဢၼ်လဵဝ်ၵၼ် တိုၼ်းလူဝ်ႇၵႂႃႇလၢႆးလဵဝ်ၵၼ်၊ မၼ်းပွင်ႇဝႃႈ မုၵ်ႉၸုမ်းပႆႇႁူမ်ႈၵၼ်လႆႈၵေႃႈ ၵၢၼ်ႁဵတ်းတႄႉႁူမ်ႈၵၼ်ယဝ်ႉ။
ထၢမ်-ၵဵဝ်ႇၵပ်းလွင်ႈၽွမ်ႉႁူမ်ႈၼႆႉ ၵူႈပွၵ်ႈမၼ်းမီးၵႂၢမ်းထၢမ်။ မိူၼ်ၼင်ႇၽူႈယႂ်ႇၵူၼ်းလူင်ၶဝ်ၵေႃႈ ၵႂႃႇတီႈလဵဝ်ၵၼ်၊ ႁဵတ်းၽႂ်ႁဵတ်းမၼ်း။ ၵူၺ်းၵႃႈ မိူၼ်ၼင်ႇလုင်းသႅင်ၸိုၼ်ႈၼႆႉ မၼ်းတူၵ်ႇလၢတ်ႈတႅၵ်ႇလႅင်းဝႃႈ- “ၵၢၼ်ၽွမ်ႉႁူမ်ႈၼႆႉ ဢၼ်ၽူႈၼမ်းတႆးႁဝ်းၶဝ်ႁဵတ်းယူႇၼႆႉ ပိူၼ်ႈပႆႇမႃးၽွမ်ႉၵဝ်လႄႈပႆႇပဵၼ်ၵၢၼ်ၽွမ်ႉႁူမ်ႈ”။ မၼ်းၸဝ်ႈထတ်းသၢင်ၸိူင်ႉၼႆ။ ပေႃးႁဝ်းၶႃႈမႃးတူၺ်း CSSU ၵေႃပွင်ၵၢၼ်ၽွမ်ႉႁူမ်ႈၸိုင်ႈတႆးၼႆၵေႃႈ မၼ်းတိုၵ်ႉႁဵတ်းၵၢၼ်တႃႇၽွမ်ႉႁူမ်ႈၵူၺ်း၊ မၼ်းပႆႇလႆႈလွင်ႈၽွမ်ႉႁူမ်ႈ။
တွပ်ႇ-ၸႂ်ႈယဝ်ႉ၊ ႁဵတ်းၵၢၼ်တႃႇၽွမ်ႉႁူမ်ႈ။ ႁဵတ်းၵၢၼ်တႃႇၽွမ်ႉႁူမ်ႈၼႆႉ မၼ်းၵေႃႈႁႃတၢင်းဝႃႈ တႃႇသွင်ပႃႇတီႇႁူမ်ႈၵၼ်လႆႈၼႆႉ တေမီးလၢႆးလႂ်၊ သွင်တပ်ႉသိုၵ်းတေႁူမ်ႈၵၼ်လႆႈၼႆႉ မီးလၢႆးလႂ်၊ ငဝ်းလၢႆးမၼ်းမိူဝ်ႈလႂ် တေပဵၼ်မႃးလႆႈ ၶဝ်ဝူၼ်ႉပႃးၸိူင်ႉၼႆ။ ၵွပ်ႈပိူဝ်ႈငဝ်းလၢႆးၵေႃႈႁင်းမၼ်း၊ ၶၢဝ်းယၢမ်းၵေႃႈႁင်းမၼ်းသေ တေဢမ်ႇမႃးမိူၼ်ၸႂ်ၵူၼ်းမိူင်းလႆႈ၊ ၵူၼ်းမိူင်းတႄႉတိုၼ်းၶႂ်ႈႁႂ်ႈပဵၼ်ၵမ်းလဵဝ်၊ ၶဝ်ၸဝ်ႈၵေႃႈႁၼ်ယူႇ။ ဢုပ်ႇၵၼ်မိူဝ်ႈလႂ်ၵေႃႈ ၶဝ်ၸဝ်ႈၵေႃႈဝႃႈ ၵူၼ်းမိူင်းႁၼ်ၸိူင်ႉၼႆ၊ သင်ၶႁၼ်ၸိူင်ႉၼႆ၊ ႁဝ်းႁၼ်ၸိူင်ႉၼႆ၊ ႁဝ်းတေႁဵတ်းၸိူင်ႉႁိုဝ်လႆႈ ၶဝ်ႁႃလၢႆးမၼ်းၸိူဝ်းၼႆႉ။ ၵွပ်ႈပိူဝ်ႈၼႆလႄႈ ႁဵတ်းႁိုဝ်ၵေႃႈမၼ်းတေပဵၼ်ယူႇ၊ ၵူၺ်းၵႃႈ မၼ်းတေဢမ်ႇပဵၼ်ဝႆးဝႆးလႆႈ။ တပ်ႉသိုၵ်းသွင်ၸုမ်းမႃးပဵၼ်ၸုမ်းလဵဝ်၊ ပႃႇတီႇမႃးပဵၼ်ပႃႇတီႇလဵဝ် ၸိူဝ်းၼႆႉမၼ်းပႆႇပဵၼ်လႆႈ။ ၵူၺ်းၵႃႈ ၵၢၼ်တႄႉမၼ်းပဵၼ်ဢၼ်လဵဝ်ၵၼ်ယဝ်ႉ။
ထၢမ်-တေလႆႈဝႃႈ ႁဵတ်းၽႂ်ႁဵတ်းမၼ်း၊ ၵူၺ်းၵႃႈ ၵႂႃႇၸူးတီႈလဵဝ်ၶႃႈႁႃႉ?။
တွပ်ႇ-ၸုမ်းၽႂ်ၸုမ်းမၼ်း ႁဵတ်းၽႂ်ႁဵတ်းမၼ်းဢၼ်ဝႃႈၼၼ်ႉ ပေႃးဝႃႈတႃႇၸုမ်းၽႂ်ၸုမ်းမၼ်းတႄႉ ႁဵတ်းၽႂ်ႁဵတ်းမၼ်း။ ၵူၺ်းၵႃႈ ပေႃးဝႃႈပဵၼ်ၵၢၼ်ၸိူဝ်ႉၸၢတ်ႈၼႆႉ တိုၼ်းလူဝ်ႇႁဵတ်းၸွမ်းၵၼ်၊ ၵႂႃႇၵေႃႈလူဝ်ႇၵႂႃႇၸွမ်းၵၼ်၊ လၢတ်ႈၵေႃႈလူဝ်ႇလၢတ်ႈမိူၼ်ၵၼ်။ ဢၼ်လူဝ်ႇဢုပ်ႇၵၼ် ပိူဝ်ႈတႃႇၽွၼ်းလီမိူင်းတႆးၼႆႉ မၼ်းတိုၼ်းလူဝ်ႇၵႂႃႇၸွမ်းၵၼ်။ ၼႂ်း CSSU 10 ၸုမ်းၼႆႉ ဢၼ်မီးဢေႃးၸႃႇ 3 ၸုမ်းၼႆႉ ပေႃးဝႃႈဢမ်ႇၵႂႃႇၸွမ်းၵၼ်မၼ်းဢမ်ႇလႆႈယဝ်ႉ ဢၼ်ဝႃႈၼၼ်ႉ ၽႂ်ၵေႃႈႁူႉယူႇ၊ တႅပ်းတတ်းဝႃႈ လူဝ်ႇၵႂႃႇလၢႆးလဵဝ်ၵၼ်ၼၼ်ႉယဝ်ႉ။
ထၢမ်-ပေႃးဝႃႈတူၺ်းမိူဝ်ႈလဵဝ် ၼႂ်းၶၢဝ်ႇငၢဝ်းၼႆႉ မိူၼ်ၼင်ႇမိူဝ်းဝႃးၶၢဝ်ႇႁၢႆႉၸႃႉလူင်ဢၼ်ၼိုင်ႈ၊ ၻွၵ်ႊတိူဝ်ႊဢေးမွင်ႇ ပဵၼ်ၽူႈတႅၼ်းသၽႃးၵူၺ်းဢမ်ႇၵႃး သမ်ႉပဵၼ်ႁူဝ်ပဝ်ႈပႃႇတီႇတၢင်းၸႄႈမိူင်းရၶႅင်ႇ၊ ၼႆႉၵေႃႈထုၵ်ႇၸီႉၼႄးဝႃႈ ၶိုင်ယႃႉသၸ်ႉၸႃႇမိူင်းႁူမ်ႈတုမ်ၼႆသေ ၺႃးတီႉ ၼႆႉပဵၼ်တွၼ်ႈၼိုင်ႈပွတ်း တၢင်းတူၵ်း။ သမ်ႉထႅင်ႈတွၼ်ႈၼိုင်ႈ ဢၼ်ပဵၼ်ယူႇတၢင်းတူၵ်းၼႆႉ ပေႃးမႃးတႅၵ်ႈၵၼ်တင်းဢၼ်ပဵၼ်ယူႇ မိူင်းႁဝ်း ၶႂ်ႈမႃးငၢႆးၵၼ်ဝႆႉ၊ တွၼ်ႈလႂ်လႃႇၼႆ မိူဝ်ႈယူႇတီႈတူဝ်တႅၼ်း CSSU သေ လူင်းႁူပ်ႉၵူၼ်းမိူင်းၼၼ်ႉ သိုၵ်းၸႂ်ႉႁႅင်းသိုၵ်းသေ မႃးၵိတ်ႇၶႂၢင်ႁႄႉႁၢမ်ႈပၢင်ၵုမ်။ ဢၼ်ၼႆႉပွင်ႇဝႃႈ သိုၵ်းမၢၼ်ႈၼႆႉဢမ်ႇႁပ်ႉ CSSU သေဢိတ်း၊ ၵွပ်ႈၼၼ် ဢၼ်ဢမ်ႇႁပ်ႉသေ ၸၢင်ႈမီးပၼ်ႁႃၼႆႉ သမ်ႉတေၸၢင်ႈၵႄႈလိတ်ႈၸိူင်ႉႁိုဝ်ၶႃႈ?။
တွပ်ႇ-ၸုမ်းၽူႈၼမ်းၼႂ်းၶဝ်တႄႉႁၼ်ထိုင်ဝႃႈ ဢၼ်ၼႆႉပဵၼ်ဢၼ်ႁဝ်းလူဝ်ႇၵႄႈ။ မိူဝ်းၼႃႈမႃး ၼင်ႇႁိုဝ်တေၶဝ်ႈတြႃးလႆႈၼၼ်ႉႁဝ်းလူဝ်ႇႁဵတ်း၊ ၵူၺ်းၵႃႈ ၶဝ်ႈတြႃးဢၼ်ဝႃႈၼၼ်ႉ ၸုမ်းလွႆတႆးလႅင်းၵေႃႈယဝ်ႉ ႁူဝ်သိူဝ်ၵေႃႈယဝ်ႉ မၼ်းပႆႇယွမ်းႁပ်ႉ 2008 ၊ ႁၼ်လီယူႇ ၵူၺ်းပႆႇယွမ်းႁပ်ႉ ၵွပ်ႈဝႃႈမၼ်းဢမ်ႇမႃးပၼ်ၽွၼ်းလီ တႃႇၵူၼ်းမိူင်းႁဝ်းၵႃႈႁိုဝ်။ ဢၼ်ႁူမ်ႈၵၼ်ဢုပ်ႇၵၼ်ယူႇ မိူၼ်ၼင်ႇလွႆတႆးလႅင်းတင်း လူင်ပွင်ၸိုင်ႈမိူဝ်ႈလဵဝ်ၼႆႉၵေႃႈ မၼ်းႁဵတ်းၸွမ်းၶၵ်ႉၵၢၼ် NCA ၵူၺ်း၊ ဢမ်ႇၸႂ်ႈဝႃႈၸွမ်း 2008 သေဢုပ်ႇ။ ၵွပ်ႈၼႆ 2008 ၼႆႉ တေဢမ်ႇမႃးမီးဢေႃးၸႃႇၼိူဝ် တၢင်းႁဵတ်းတၢင်းသၢင်ႈၶွင်လွႆတႆးလႅင်း။
ပေႃးဢဝ်ၾၢႆႇလူင်ပွင်ၸိုင်ႈတင်း တပ်ႉမတေႃႇဝႃႈတႄႉ ၶဝ်တိုၼ်းဝႃႈ ပေႃးဝႃႈမႃးႁဵတ်းလွင်ႈငမ်းယဵၼ်ၵေႃႈ တိုၼ်းလူဝ်ႇၸွမ်း 2008 ယဝ်ႉ၊ ပေႃးႁဵတ်းၸွမ်း 2008 ၸင်ႇၶဝ်ႈလိူၵ်ႈတင်ႈလႆႈ ၸိူဝ်းၼႆႉ။ ၼၼ်သေတႃႉၵေႃႈ ၵွပ်ႈပိူဝ်ႈတီႈပွင်ႇၸႂ်မၼ်း ဢမ်ႇမိူၼ်ၵၼ်လႄႈ ႁဝ်းဝႃႈႁဝ်းဢမ်ႇယူႇတႂ်ႈ 2008 ၊ ၶဝ်သမ်ႉဝႃႈ 2008 ၼႆႉပဵၼ်လၵ်းမၼ်းယဝ်ႉ၊ ပေႃးႁဵတ်းလွင်ႈငမ်းယဵၼ်ၵေႃႈ မၼ်းတိုၼ်းယူႇတႂ်ႈ 2008 ယဝ်ႉ၊ ဢၼ်ၼႆႉမၼ်းပဵၼ်ပၼ်ႁႃၵၼ်၊ ယင်းလူဝ်ႇဢုပ်ႇၵၼ်ထႅင်ႈတင်းၼမ်။
ၵူၺ်းၵႃႈ CSSU ၼႆႉ ၶဝ်ၸဝ်ႈတေႁၼ်ဝႃႈ ၵွပ်ႈပိူဝ်ႈ CSSU သေ ႁဝ်းတေမႃးႁူမ်ႈၵၼ်ပဵၼ်ႁႅင်းသေလႄႈ တေၶိုၼ်းသၢၼ်ၶတ်းလွင်ႈငမ်းယဵၼ် မိူင်းႁူမ်ႈတုမ်ႁိုဝ် ၶဝ်ၸဝ်ႈႁၼ်ၸိူင်ႉၼၼ်။ တီႈတႄႉမၼ်း ပေႃးၶဝ်ၸဝ်ႈႁၼ်ၸိူင်ႉၼၼ် ၶဝ်ၸဝ်ႈႁၼ်ၽိတ်းၵူၺ်း၊ RCSS လွႆတႆးလႅင်းၵေႃႈယဝ်ႉ၊ SSJAC ၵေႃႈယဝ်ႉ၊ သိူဝ်ၽိူၵ်ႇၵေႃႈယဝ်ႉ 3 ၸုမ်းၼႆႉတႄႉ တိုၼ်းဝႃႈၶႂ်ႈႁႂ်ႈၵၢၼ်ငမ်းယဵၼ် ၵႂႃႇလႆႈလီလီၼၼ်ႉၵူၺ်း၊ ပေႃးၵၢၼ်ငမ်းယဵၼ်ၵႂႃႇလႆႈၵေႃႈ မိူင်းႁဝ်းၵေႃႈတေၵတ်းယဵၼ်၊ ၵူၺ်းၵႃႈႁႂ်ႈလႆႈပဵၼ် ၾႅတ်ႊၻရႄႊၻီႊမူဝ်ႊၶရေႊၸီႊ၊ ပေႃးပဵၼ်ၸိူင်ႉၼၼ်ၵေႃႈ တိုၼ်းယွမ်းႁပ်ႉၵၼ်ယဝ်ႉ။
ဢၼ်ပဵၼ်ပၼ်ႁႃယူႇၸိူဝ်းၼႆႉ မၼ်းပွင်ႇဝႃႈဢမ်ႇယုမ်ႇယမ်ၵၼ်။ ဢမ်ႇယုမ်ႇယမ်ၵၼ်ဢၼ်ဝႃႈၼႆႉ တပ်ႉမတေႃႇၼႆႉ ဢမ်ႇပေႃးယုမ်ႇယမ်ၼိူဝ်ၸုမ်းလုၵ်ႉၽိုၼ်ႉ၊ ၵွပ်ႈၼႆ ဢၼ်ႁဝ်းဢွၼ်ၵၼ်တင်ႈဝႆႉ CSSU ၵေႃပွင်ၵၢၼ်ၽွမ်ႉႁူမ်ႈၸိုင်ႈတႆးၼႆႉ ပိူဝ်ႈတႃႇၵူႈၸုမ်းၸုမ်းတႆးႁဝ်း မႃးယူႇၼႂ်းမၼ်းသေ ႁူမ်ႈၵၼ်ႁဵတ်းတႃႇၽွၼ်းလီမိူင်းတႆး ႁဝ်းဝူၼ်ႉၵၼ်ၸိူင်ႉၼႆ။ ၵူၺ်းၵႃႈ ၾၢႆႇတပ်ႉမတေႃႇၶဝ် သမ်ႉတေႁၼ်ဝႃႈ ၼႆႉမၼ်းတေပဵၼ်ဢၼ်သၢၼ်ၶတ်း လွင်ႈငမ်းယဵၼ်မိူင်းႁူမ်ႈတုမ်။ ၵူၺ်းၵႃႈမိူဝ်ႈလဵဝ်တႄႉ ၸုမ်းၽူႈၼမ်းၼႂ်းၶဝ်ၵေႃႈ ၶဝ်ၶတ်းၸႂ်တႃႇတေၶဝ်ႈႁႃတင်းသွင်ၾၢႆႇဝႃႈ ဢၼ် CSSU ႁဝ်းႁဵတ်းယူႇၼႆႉ ပဵၼ်သင်တႄႉတႄႉ၊ ပဵၼ်လွင်ႈသၢၼ်ၶတ်းလွင်ႈငမ်းယဵၼ်မိူင်းႁူမ်ႈတုမ်ႁႃႉ၊ ပဵၼ်လွင်ႈၸွႆႈထႅမ် လွင်ႈငမ်းယဵၼ်မိူင်းႁူမ်ႈတုမ်ႁႃႉၼႆ ႁႂ်ႈတပ်ႉမတေႃႇၶဝ်ပေႃးပွင်ႇၸႂ်ၼၼ်ႉ တေၶတ်းၸႂ်လွင်ႈၼႆႉ။
ၸုမ်း RCSS ၵေႃႈၸိူင်ႉၼၼ်ယဝ်ႉ၊ SSJAC ၵေႃႈၸိူင်ႉၼၼ်ယဝ်ႉ၊ ပဵၼ်ၸုမ်းပဵၼ်ၸုမ်းၵေႃႈ ၶတ်းၸႂ်ၸိူင်ႉၼၼ်၊ ႁူမ်ႈၵၼ်တင်းမူတ်းၵေႃႈ ၶတ်းၸႂ်ၸိူင်ႉၼၼ်၊ ၶတ်းၸႂ်တိတ်းတေႃႇ လူင်ပွင်ၸိုင်ႈလႄႈတင်းတပ်ႉမတေႃႇ ႁႂ်ႈပေႃးၶဝ်ႈၸႂ်ၵၼ်လႆႈၼၼ်ႉ။ ပေႃးဝႃႈတပ်ႉသိုၵ်းမၢၼ်ႈၵေႃႈ ပွင်ႇၸႂ်လွင်ႈၼႆႉ လူင်ပွင်ၸိုင်ႈၵေႃႈပွင်ႇၸႂ်လွင်ႈၼႆႉ CSSU တေဢမ်ႇမီးပၼ်ႁႃ။ ၵွပ်ႈပိူဝ်ႈၼႆ မိူဝ်းၼႃႈလႆႈလူင်းထႅင်ႈ လႆႈႁဵတ်းထႅင်ႈၼႆ တိုၼ်းလူဝ်ႇလႆႈလၢတ်ႈ ႁႂ်ႈၶဝ်တင်းသွင်ၾၢႆႇပေႃးပွင်ႇၸႂ်ၼၼ်ႉ တင်းလူင်ပွင်ၸိုင်ႈ တင်းတပ်ႉမတေႃႇ၊ ဢၼ် CSSU ႁဝ်းႁဵတ်းယူႇၼႆႉ ႁဝ်းႁဵတ်းဢီႈသင်လၢတ်ႈၵၼ်တႄႉတႄႉ ၸင်ႇတေလူင်းႁဵတ်း CSSU တႄႉတႅပ်းတတ်းဝႆႉၼင်ႇၼႆ။
ထၢမ် – ပေႃးဝႃႈႁဝ်းတူၺ်း လွင်ႈသိုၵ်းမၢၼ်ႈ တုၵ်းယွၼ်းတီႈလူင်ပွင်ၸိုင်ႈထႆး ပိၵ်ႉပၢင်ၵုမ် CSSU တီႈၵဵင်းမႆႇၼႆႉ ႁၼ်ၶဝ်ၸီႉၸမ်ႈ မီးယူႇသွင်လွင်ႈ၊ လွင်ႈၼိုင်ႈတႄႉၵေႃႈ ၶဝ်ၼႄးဝႃႈ ပႃးၵူၼ်းၼွၵ်ႈမိူင်းမႃးၸွမ်း၊ လွင်ႈသွင်သမ်ႉ ၸုမ်းၼွၵ်ႈမၢႆမီႈၼႆၵေႃႈပႃး။ ၵွပ်ႈၼႆလႄႈ ပေႃးႁဝ်းၶႃႈတူၺ်းၻွၵ်ႊတိူဝ်ႊဢေးမွင်ႇ ႁူဝ်ၼႃႈပႃႇတီႇရၶႅင်ႇ ဢၼ်ၺႃးတီႉၼႆႉ လွင်ႈဢၼ်ၼႆႉ ၸင်ႇတေမႃးတုမ်ႉယွၼ်ႈ CSSU ဢၼ်ပဵၼ်ႁူဝ်ပဝ်ႈ ယူႇၶႃႈႁႃႉ?။
တွပ်ႇ- ပဵၼ်လႆႈဢိူဝ်ႈ ၸင်ႈတိူဝ်ႉယူႇ ၵွပ်ႈပိူဝ်ႈသင်ၼႆ ပေႃးဢဝ်ပၵ်းပိူင်ၼႂ်းလုမ်ႈၾႃႉ ဢမ်ႇၼၼ် လၵ်းမိူင်း ႁိမ်းႁွမ်းဝႃႈၼႆတႄႉ ပေႃးပဵၼ်သၽႃးၼိုင်ႈဢၼ်ၽူႈတႅၼ်းၼိုင်ႈၵေႃႉၼႆႉ ၵူၼ်းမိူင်းလိူၵ်ႈမႃးလူး။ ၵွပ်ႈပိူဝ်ႈၼႆလႄႈ ၺွပ်းမၼ်းဢမ်ႇလႆႈ၊ မၼ်းတိုၼ်းမီးဢေႃးၸႃႇၼႆ တိုၼ်းဝႃႈ ဢမ်ႇၺွပ်းလႆႈၼၼ်ႉယဝ်ႉ။ ဢၼ်မၼ်းလၢတ်ႈမၼ်းၸႃၸိူဝ်းၼၼ်ႉ ပဵၼ်ၵၢၼ်လၢတ်ႈၵၢၼ်ၸႃမၼ်းၵူၺ်းလူး မၼ်းတေတုမ်ႉတိူဝ်ႉၸိူင်ႉႁိုဝ် ႁဝ်းၵႂႃႇၼႄးမၼ်းၼၼ်ႉ ပွင်ႇဝႃႈပႆႇလႆႈ မၼ်းတိုၵ်ႉမီးဢေႃးၸႃႇဢႃႇၼႃႇ ဢမ်ႇမီးၽႂ်ၺွပ်းလႆႈ။ ၼႂ်းမိူင်းပိူၼ်ႈၵေႃႈပဵၼ်ၸိူင်ႉၼၼ် ၵူၺ်းမိူင်းမၢၼ်ႈႁဝ်းသမ်ႉ ပေႃးဝႃႈၽိတ်းၼႆၵေႃႈ ၼႄးဝႃႈသၸ်ႉၸႃႇၽွၵ်ႈၼႆသေ ၵႂႃႇၺွပ်း၊ တီႈတႄႉမၼ်းမၢႆမီႈၸိူဝ်းၼႆႉ မၼ်းဢမ်ႇမႅၼ်ႈ၊ မၢႆမီႈၵေႃႈ မၼ်းဢမ်ႇတႅမ်ႈဝႆႉၸိူင်ႉၼႆလူး။ သင်ၸမ်းဝႃႈ မၼ်းလၢတ်ႈယဝ်ႉသေ ၵႂႃႇၶဝ်ႈၸွမ်းၸုမ်းယိပ်းၵွင်ႈၵၢင်ႇ ဢၼ်တိုၵ်ႉတိုၵ်းယူႇၸိူဝ်းၼႆႉ မၼ်းၽိတ်း။ မၼ်းလၢတ်ႈၵူၺ်းလူး ပွင်ႇဝႃႇ မၼ်းႁႃသဵင် ဢၼ်ၼႆႉမၼ်းဢမ်ႇၽိတ်း၊ မၼ်းလၢတ်ႈၶႅင်ၵႂႃႇဢိတ်းၼိုင်ႈၼၼ်ႉၵူၺ်း။
ၼႂ်း CSSU ႁဝ်းၵေႃႈၸၢင်ႈပဵၼ်၊ ၵွပ်ႈပိူဝ်ႈသင်ၼႆ ပေႃးဝႃႈတပ်ႉမတေႃႇၼႆႉ ၶဝ်သမ်ႉဢဝ်ၵၢၼ်ႁူမ်ႇလူမ်ႈဝႆႉၼႂ်းမိုဝ်းၶဝ် ၼင်ႇႁိုဝ်ဝၢၼ်ႈမိူင်းဢမ်ႇလူႉၼၼ်ႉ ၶဝ်မီးပုၼ်ႈၽွၼ်းၼႆ၊ ပေႃးဝႃႈၶဝ်မီးပုၼ်ႈၽွၼ်းၼႆၵေႃႈ ဢိတ်းဢိတ်းဢွတ်းဢွတ်းၵေႃႈၶဝ်ၸီႉၼႄးဝႃႈ မီးတၢင်းၽိတ်းယဝ်ႉ၊ CSSU ႁဝ်း ဢၼ်မႃးႁဵတ်းတီႈၵဵင်းမႆႇသေလႄႈ ဢၼ်ၶဝ်ၸဝ်ႈ လၢတ်ႈမႃးတီႈၾၢႆႇသိုၵ်း၊ ၾၢႆႇသိုၵ်းတေႃႇၾၢႆႇသိုၵ်း လၢတ်ႈၵၼ်သေလႄႈ မႃးလၢတ်ႈၼၼ်ႉ မၼ်းပႃးလွင်ႈဝႃႈ ပႃးၵူၼ်းၼွၵ်ႈမိူင်း တီႈတႄႉဢမ်ႇပႃးလူး၊ ၵူၼ်းၼွၵ်ႈမိူင်း ၶဝ်ဢမ်ႇႁူႉၵူၺ်း၊ တေဝႃႈၸဝ်ႈႁၢၼ်ၼႆၵေႃႈ ၸဝ်ႈႁၢၼ် ယွင်ႁူၺ်ႈၵေႃႈဢမ်ႇပႃးလူး၊ ၼႂ်း CSSU မၼ်းၵေႃႈဢမ်ႇမႃးၶိုၼ်ႈလူး၊ မိူဝ်ႈပွၵ်ႈၼၼ်ႉ ၶဝ်ၼႄးဝႃႈၸုမ်းၼွၵ်ႈမၢႆမီႈ ၵူၼ်းၼွၵ်ႈၵူတ်းမၢႆ ၶႂ်ႈဝႃႈၸိူင်ႉၼႆ။ တီႈတႄႉဢမ်ႇမီးၵူၼ်းၼွၵ်ႈၵူတ်းမၢႆ။
ၼႂ်း CSSU ၼႆႉ ႁဝ်းတေဝႃႈ ဝၢၼ်ႈႁႆးပဵၼ်ၼွၵ်ႈၵူတ်းမၢႆ မၼ်းဢမ်ႇၸႂ်ႈၼွၵ်ႈၵူတ်းမၢႆလူး ၶဝ်ပေႃးလူင်းလၢႆးမိုဝ်း ၸၼ်ႉၸႄႈမိူင်း ၸၼ်ႉမိူင်းႁူမ်ႈတုမ် ယဝ်ႉ၊ မၼ်းဢမ်ႇၸႂ်ႈဝႃႈ ၼွၵ်ႈၵူတ်းမၢႆ လွင်ႈၼႆႉမၼ်းၶႂ်ႈၼႄးၵၼ်ၵူၺ်း၊ ၶဝ်ၸဝ်ႈတေႁၼ်ၼႆႉ မိူဝ်ႈဢၼ်ပၢင်လူင်ၵမ်းသွင်ၼႆႉ ၵွပ်ႈပိူဝ်ႈဝႃႈ ဢဝ်လွင်ႈတေဢမ်ႇလႆႈၽၢတ်ႇဢွၵ်ႇ မႃးတမ်းၼိူဝ်ၽိုၼ်သေလႄႈ ၾၢႆႇတႆးႁဝ်းသမ်ႉဢမ်ႇႁပ်ႉၼၼ်ႉၼႃႇ၊ ႁဝ်းဢမ်ႇႁပ်ႉၸိူင်ႉၼၼ် ၶဝ်တေၵႂႃႇဢုပ်ႇၵၼ်သေ CSSU ၼႆႉမၼ်းတေသၢၼ်ၶတ်းယဝ်ႉ ၶဝ်ဢမ်ႇၶႂ်ႈႁႂ်ႈႁဵတ်း ၶဝ်ယင်းပၢႆဝႃႈ ၸုမ်း CSSU ၼႆႉ ပဵၼ်ၸုမ်း ယႃႉလွင်ႈငမ်းယဵၼ်လူႉလႅဝ်ၼႆထႅင်ႈလူးၵွၼ်ႇ။
တီႈတႄႉမၼ်းဢမ်ႇၸႂ်ႈ၊ ဢၼ်ႁဵတ်းၼၼ်ႉ ၸွမ်းႁူဝ်ၶေႃႈ 5 ၶေႃႈၼၼ်ႉၵူၺ်းၼင်ႇၵဝ်ႇ CSSU ဢၼ်ပၢင်ၵုမ် ႁႂ်ႈမႃးဢုပ်ႇၵေႃႈ မႃးဢုပ်ႇလွင်ႈၼၼ်ႉၵူၺ်း၊ ၸုမ်းငမ်းယဵၼ်ၶဝ် တႅပ်းတတ်းဝႆႉဝႃႈ ႁဵတ်းလႆႈယဝ်ႉ တႃႇ 5 ႁူဝ်ၶေႃႈၼႆႉၵူၺ်း တႃႇတေဢုပ်ႇၵူၼ်းမိူင်း လႆႈဢဝ်ႁႃႈႁူဝ်ၶေႃႈၼႆႉသေ ၵႂႃႇဢုပ်ႇၵူၺ်းလူး၊ ၶဝ်ၸဝ်ႈမႃးႁၢမ်ႈၼႆႉၵေႃႈ မၼ်းပွင်ႇဝႃႈ ၶဝ်ၸဝ်ႈဢမ်ႇပွင်ႇၸႂ်ၵၼ်၊ ယွၼ်ႉဢမ်ႇပွင်ႇသေလႄႈ ႁႄႉႁၢမ်ႈၵႂႃႇၵူၺ်း ၾၢႆႇတပ်ႉမတေႃႇၼၼ်ႉ၊ ပေႃးၾၢႆႇလူင်ပွင်ၸိုင်ႈတႄႉ မၼ်းပွင်ႇၸႂ်ယူႇ၊ ပေႃးဝႃႈႁဝ်းမႃးတူၺ်းတႄႉ မၼ်းပဵၼ်ၾၢႆႇတပ်ႉမတေႃႇ၊ သင်ဝႃႈ ၶဝ်ၸဝ်ႈဢမ်ႇႁဵတ်းသင်ၼႆ ၸုမ်း CSSU ၵႂႃႇလူင်းၼႆႉၵေႃႈ ပဵၼ်ႁႃႈႁူဝ်ၶေႃႈၵူၺ်း၊ ႁႃႈႁူဝ်ၶေႃႈ ပေႃးႁူႉၵၼ်မူတ်းယဝ်ႉ၊ တၢင်ႇပိူင်ဢမ်ႇလၢတ်ႈသင်လူး၊ ပေႃးႁဵတ်းၵႂႃႇလၢႆတီႈၼႃႇယဝ်ႉ၊ ဢၢၼ်း 36 ဝဵင်းၼႆႉ ဢၼ်ဢမ်ႇလႆႈႁဵတ်း မီး 3-4 ဝဵင်းၵူၺ်း၊ လိူဝ်ၸိူဝ်းၼၼ်ႉ ႁဵတ်းမူတ်း၊ သမ်ႉပေႃးလႆႈႁဵတ်းမူတ်းယဝ်ႉ ဢၼ်ၵိုတ်း 3-4 ဝဵင်းသမ်ႉဢမ်ႇပၼ်ႁဵတ်းၼႆ မၼ်းပွင်ႇဝႃႈ ၶဝ်ဢမ်ႇပွင်ႇၸႂ်ၵၼ်သေ တင်ႈၸႂ်ယႃႉ၊ ၾၢႆႇတပ်ႉမတေႃႇၼႆႉ ႁဝ်းႁၼ်ထိုင်ၸိူင်ႉၼၼ်။ ၶဝ်တိုၼ်းႁႃတၢင်းၽိတ်းသေယႃႉ၊ သင်ဝႃႈ 4 ဝဵင်းပဵၼ်ႁဵတ်းယူႇၼႆ မၼ်းၵႂႃႇလႆႈလီလီ။
ထၢမ် – ပေႃးႁဝ်းၶႃႈတူၺ်းၸိူင်ႉၼႆ သိုၵ်းၼႆႉမၼ်းတင်ႈၸႂ်ယႃႉ၊ ၾၢႆႇၼိုင်ႈၵေႃႈ တေႃႈလဵဝ်ၼႆႉ ၾၢႆႇၸွပ်ႇၶၢဝ်ႇၵေႃႈ လႆႈငိၼ်းဝႃႈ လူင်းထၢမ်ၸိုဝ်ႈသဵင် ၵူၼ်းၸိူဝ်းဢၼ်လူင်းႁူပ်ႉထူပ်းၵူၼ်းမိူင်း ၽွင်းဝၼ်းတီႈ 17-24 လိူၼ်ၻီႊသႅမ်ႊၿိူဝ်ႊ 2017 ၼႆႉ ဝႃႈၼႆ။ ပေႃးမိူၼ်ၸိူင်ႉၼင်ႇၼႆ ၸွင်ႇႁၼ်ထိုင်ဝႃႈ ၾၢႆႇတပ်ႉသိုၵ်းမၢၼ်ႈၼႆႉ ၶႂ်ႈၵႂႃႇၶိုၼ်းမိူၼ်ၸိူင်ႉၼင်ႇလၢႆးမိူဝ်ႈၵွၼ်ႇ ပႆႇထိုင် 2010 ၼၼ်ႉႁိုဝ် ၶႂ်ႈၵႂႃႇၶိုၼ်းလၢႆးၵဝ်ႇႁိုဝ် ၸွင်ႇၶိုၼ်းဢွၵ်ႇမႃး ၸႃတိတပ်ႉသိုၵ်းၶိုၼ်းၶႃႈႁႃႉ?။
တွပ်ႇ – ၵူၼ်းမိူင်းႁၼ်တႄႉ မိူၼ်ၸိူင်ႉၼၼ်ယဝ်ႉ ၶဝ်တိုၼ်းၼႄဝႃႈ ႁဝ်းတိုၵ်ႉမီးဢႃႇၼႃႇယူႇ၊ ပေႃးဝႃႈ ဢမ်ႇၵႂႃႇၸွမ်း ဢၼ်ႁဝ်းတမ်းဝၢင်းဝႆႉၼၼ်ႉၵေႃႈ သူတေၸၢင်ႈပဵၼ်ၸိူင်ႉၼႆၶိုၼ်းယဝ်ႉ၊ တေၸၢင်ႈၵႂႃႇၶိုၼ်း မိူၼ်မိူဝ်ႈၵွၼ်ႇ ပီ 2010 ၶႂ်ႈလွၵ်ႇဝႆႉၸိူင်ႉၼၼ်။ ၵူၺ်းၵႃႈ ပေႃးႁဝ်းမႃးတူၺ်း လၢႆးလွၵ်ႇမၼ်းတႄႉ ပဵၼ်ၼင်ႇမိူၼ်ၸိူင်ႉဝႃႈ ၶႂ်ႈႁႃတၢင်းၽိတ်း လၢႆးလၢတ်ႈတပ်ႉမတေႃႇၵူၺ်း။ ပေႃးဝႃႈႁႃတၢင်းၽိတ်းၸုမ်းၼႆႉ ဢမ်ႇၼၼ် ၵေႃႉၼႆႉ ၼင်ႇႁိုဝ် ၵူၼ်းမိူင်းပေႃးတေဢမ်ႇႁတ်းၵႂႃႇတီႈၵေႃႉၼၼ်ႉ ပႃးတင်းသင်ၶၸဝ်ႈၵမ်းလဵဝ်ယဝ်ႉ ဢမ်ႇႁတ်းၵႂႃႇတီႈၸဝ်ႈၼၼ်ႉ ဢမ်ႇႁတ်းၵႂႃႇတီႈၵေႃႉၼၼ်ႉ ဢမ်ႇႁတ်းၵႂႃႇတီႈၸုမ်းၼၼ်ႉ ၶဝ်ယွၵ်ႇ။ ပေႃးၵႂႃႇၼႆ ၸၢင်ႈပဵၼ်သင်၊ ၶဝ်ၼႆႉမီးၸိူင်ႉၼၼ် ၸိူင်ႉၼႆ ၸၢင်ႈယွၵ်ႇၸိူင်ႉၼၼ်။ ယဝ်ႉၵေႃႈ တူဝ်ၶဝ်တိုၼ်းဢမ်ႇၵႂႃႇၸူး၊ မုၼ်ၸဝ်ႈၵေႃႈယဝ်ႉ ၵူၼ်းၵေႃႈယဝ်ႉ ၸုမ်းၵေႃႈယဝ်ႉ တူဝ်ၶဝ်ၵေႃႈဢမ်ႇတိတ်းတေႃႇသေ ၶၢမ်ႈပႅတ်ႈယဝ်ႉ၊ မၼ်းပွင်ႇဝႃႈ ဢမ်ႇဢဝ်ၸႂ်သႂ်ႇ။
ၵူၺ်းၵႃႈ ၵူၼ်းမိူင်းၵႂႃႇႁႃမုၼ်ၸဝ်ႈၵေႃႈယဝ်ႉ ၵူၼ်းၵေႃႉဢၼ်ၼပ်ႉထိုဝ်ၵေႃႈယဝ်ႉ ဢမ်ႇၼၼ်ၵေႃႈ ၸုမ်းၼၼ်ႉၵေႃႈယဝ်ႉ ပေႃးၵူၼ်းမိူင်းၵႂႃႇႁႃ ႁႃတၢင်းၽိတ်းသႂ်ႇ ပွင်ႇဝႃႈ ႁဵတ်းႁႂ်ႈၵူဝ်၊ ႁဵတ်းႁႂ်ႈၵူၼ်းမိူင်း ဢမ်ႇႁတ်းၵႂႃႇတီႈၸဝ်ႈၼၼ်ႉ ဢမ်ႇႁတ်းၵႂႃႇတီႈၵေႃႉၼၼ်ႉ ဢမ်ႇႁတ်းၵႂႃႇတီႈၸုမ်းၼၼ်ႉ လွင်ႈၼႆႉမၼ်းပဵၼ်လၢႆးႁဵတ်းၶဝ်ၸဝ်ႈ။ လၢႆးႁဵတ်းဢၼ်ၼႆႉ ၶဝ်ၸဝ်ႈတိုၵ်ႉယိပ်း တႄႇမိူဝ်ႈပၢၼ်မသလ၊ ၼဝတ၊ ၼဢၽ တိုၵ်ႉယိပ်းမိူၼ်ၸိူင်ႉၼၼ်ယူႇ။ ၼႄဝႆႉဝႃႈ ဢႃႇၼႃႇႁဝ်းၼႆႉ တိုၵ်ႉမိူၼ်ၵဝ်ႇယူႇ သူထၢင်ႇဝႃႈ မၼ်းလူတ်းယွမ်းႁႃႉ မၼ်းဢမ်ႇလူတ်းယွမ်းသင် ၶႂ်ႈၼႄၸိူင်ႉၼၼ်။
ထၢမ်- ပေႃးပဵၼ်ၸိူင်ႉၼႆ ၾၢႆႇလူင်ပွင်ၸိုင်ႈၵေႃႈလီ ၾၢႆႇသိုၵ်းၵေႃႈလီ ပဵၼ်ၽီတူဝ်လဵဝ်ၵၼ်ၵူၺ်း ၶဝ်တင်ႈၸႂ်လဵၼ်ႈသွင်ၾၢႆႇၵူၺ်း၊ လွင်ႈဢၼ်ၼႆႉၶႃႈလူး ၵမ်ႈၽွင်ႈၵေႃႈဝႃႈ လူင်ပွင်ၸိုင်ႈၵေႃႈတိုၵ်ႉပဵၼ်ၾၢႆႇ သိုၵ်းၵေႃႈတိုၼ်းပဵၼ်ၾၢႆႇ ဝႃႈၼႆယူႇၶႃႈဢေႃႈ၊ ယူႇတီႈၶူးႁဝ်းၶႃႈလူး လွင်ႈၼႆႉႁၼ်ထိုင်ၸိူင်ႉႁိုဝ်ၽွင်ႈၶႃႈ?။
တွပ်ႇ – ပေႃးဢဝ်ၵၢၼ်မိူင်းဝႃႈတႄႉ တၢင်းႁၼ်ထိုင်ႁဝ်းၵေႃႉလဵဝ်တႄႉ မၼ်းပဵၼ်လွင်ႈလဵၼ်ႈၵၢၼ်မိူင်းတၢင်းသွင်ၸုမ်းယူႇ၊ ၵူၺ်ႈၵႃႈ ၶဝ်တေဢမ်ႇလဵၼ်ႈၸွမ်းၵၼ် ၶဝ်တေတူၵ်းလူင်းၵၼ်လဵၼ်ႈ ဢမ်ႇၸႂ်ႈ။ ႁဝ်းႁၼ်ထိုင်တႄႉ လူင်ပွင်ၸိုင်ႈတေႃႈလဵဝ်ၼႆႉ ၶဝ်ၶႂ်ႈမႄး 2008 ၼႆႉ ပဵၼ်တီႈၼိုင်ႈယဝ်ႉ။ ၵွပ်ႈငဝ်းလၢႆး လၢႆလၢႆလွင်ႈသေလႄႈ ၶဝ်ဢမ်ႇၸၢင်ႈမႄး။ ဢၼ်ႁဝ်းႁၼ်ထိုင်တႄႉ လူင်ပွင်ၸိုင်ႈၼႆႉၶဝ်ၶတ်းၸႂ်ႁႂ်ႈလႆႈမႄး 2008 ၵူၺ်း ပဵၼ်ႁိုဝ်ၵေႃႈယဝ်ႉ ။ ၵူၺ်းၵႃႈ တေလႆႈမႄးမိူဝ်ႈလႂ် ပၢၼ်ၼႆႉၼႄႇ ထႅင်ႈပၢၼ်ၼိုင်ႈၼႄႇ ႁဝ်းဢမ်ႇႁူႉ။ ၵူၺ်းၵႃႈ ၸွမ်သိုၵ်းတႄႉ ၶဝ်တိုၼ်းတေဢမ်ႇၵႂႃႇၸွမ်းလူင်ပွင်ၸိုင်ႈၼၼ်ႉယဝ်ႉ။
ပေႃးႁဝ်းမႃးတူၺ်း လွင်ႈ CSSU လူင်းၵမ်းၼႆႉတႄႉ လူင်ပွင်ၸိုင်ႈဢွၵ်ႇလိၵ်ႈၼႆႉ ႁႂ်ႈၸွႆႈၵူႈတီႈလူး မိူၼ်ၸိူင်ႉတီႈပၢင်လူင်ၼႆႉ ပေႃးဝႃႈသိုၵ်းမႃးႁၢမ်ႈၼႆ ၵူၼ်းႁဝ်းၵေႃႈထၢမ်ဢိူဝ်ႈ တေႁဵတ်းႁိုဝ်လႃႇၼႆႉ ဢၼ်လူင်ပွင်ၸိုင်ႈ တႃႇၸွႆႈတႄႉပိူၼ်ႈသင်ႇမႃးႁႂ်ႈၸွႆႈ ႁဝ်းၸွႆႈတဵမ်ထူၼ်ႈယဝ်ႉ ႁဝ်းၵေႃႈတေၸွႆႈၵႂႃႇတိၵ်းတိၵ်းၵူၺ်း ႁဝ်းဢမ်ႇသၢၼ်ၶတ်းသင်။ ၵူၺ်းၵႃႈ ဢၼ်ၼႆႉတႄႉ ၾၢႆႇသိုၵ်းႁဝ်းဢမ်ႇႁူႉ ၶဝ်လၢတ်ႈၸိူင်ႉၼၼ်လူး။ ၵူၺ်းၵႃႈ ပွင်ႇဝႃႈ ပေႃးလူင်ပွင်ၸိုင်ႈ ၶႂ်ႈႁႂ်ႈၸွႆႈယူႇ ႁဵတ်းၵူႈမဵဝ်းမဵဝ်းလႄႈ ၸွႆႈႁႂ်ႈပေႃးယဝ်ႉလႄႈ၊ သိုၵ်းသမ်ႉ ပေႃးဝႃႈၵႂႃႇပၼ်ၶဝ်ႁဵတ်း မၼ်းတေပဵၼ်ၼႆပဵၼ်ၼၼ် မၼ်းတေၵႂႃႇၼႄမဵဝ်းၼၼ်ႉ၊ ပေႃးၵႂႃႇၼႄမဵဝ်းၼၼ်ႉၵေႃႈ လူင်ပွင်ၸိုင်ႈၵေႃႈ ၵႃႈလႆႈဢဝ်ၸွမ်းၶဝ်၊ ၶိုၼ်းဢွၵ်ႇလိၵ်ႈမႃး မိူဝ်ႈဝၼ်းတီႈ 19 ႁႂ်ႈၸွႆႈ၊ ၽိူဝ်ႇထိုင်ဝၼ်းတီႈ 21 မႃးသမ်ႉႁၢမ်ႈၼၼ်ႉၼႃႇ၊ ဢၼ်ႁဝ်းဢွၵ်ႇလိၵ်ႈဝႆႉၼၼ်ႉ ၶိုၼ်းယုၵ်ႉလိူၵ်ႈၶိုၼ်းသေ။
မၼ်းပွင်ႇဝႃႈ ပေႃးဢဝ်ၵူၼ်းႁၵ်ႉၸၢတ်ႈၵူၺ်းတႄႉ မၼ်းမိူၼ်ၽီတူဝ်လဵဝ်ၵၼ်ယဝ်ႉ။ ၵူၺ်းၵႃႈ ပေႃးဢဝ် ၵၢၼ်ပၢႆးမိူင်းသေတူၺ်းတႄႉ ၶဝ်တေဢမ်ႇၵႂႃႇၸွမ်းၵၼ် ၶဝ်တေႁၼ်လႆႈဢၼ်ၼၼ်ႉၵူၺ်း။ ၵူၺ်းၵႃႈ မၼ်းႁၼ်လႆႈဝႃႈ ယွၼ်ႇယၢၼ်းၸူးၵၼ် ၵဝ်တေဢၢၼ်းလႆႈဢၼ်ၼႆႉ ၵဝ်တေယွမ်းဢၼ်ၼႆႉ ၶဝ်တေမီးၸိူင်ႉၼႆ။ ပေႃးဢဝ်သုၼ်ႇတူဝ်ဝႃႈတႄႉ ၶဝ်ဢမ်ႇၵႂႃႇၸွမ်းၵၼ်။
ထၢမ် – ပေႃးႁဝ်းၶႃႈမႃးတူၺ်း ပေႃႇလသီႇ ဢၼ်ဝႆႉၼိူဝ်ၸၢဝ်းၶိူဝ်း လႅပ်ႈတေၶႂ်ႈမိူၼ်ၵၼ်ယူႇ။ ၵွပ်ႈၼႆလႄႈ ၾၢႆႇၼိုင်ႈၵေႃႈ ဢၼ်ႁူၺ်းဢဝ်ၸၢဝ်းၶိူဝ်း ၼႂ်းမိူင်းတႆးပဵၼ်လၢႆၾၢႆႇ မိူၼ်ၸိူင်ႉၼင်ႇဝႃႈ လႆႈငိၼ်းၶၢဝ်ႇဝႃႈ တေပၼ်ၸႄႈမိူင်း မိူင်းဝႃႉၼႄႇ။ 2008 ၵေႃႈ ပၼ်ၼႃႈလိၼ်ၽွင်းငမ်းတူဝ်ၵဝ်ႇလွႆၼႄႇ ၵူဝ်းၵၢင်ႉၼႄႇ ပဢူဝ်းၸဵမ်ၸိူဝ်းၼႆႉၵေႃႈမီး။ ၵွပ်ႈၼႆလႄႈ ၾၢႆႇၼိုင်ႈၵေႃႈ CSSU ႁဵတ်းၼႆႉ ၶိုင်ၶႂ်ႈဢဝ်ၸၢဝ်းၶိူဝ်းၼႂ်းမိူင်းတႆး မႃးယူႇတႂ်ႈၸွင်ႈ CSSU ဢၼ်ၼႆႉၸွင်ႇတေပဵၼ်မႃးလႆႈငၢႆႈယူႇႁႃႉ ငဝ်းလၢႆးပဵၼ်ဝႆႉၸိူင်ႉႁိုဝ်ၽွင်ႈၶႃႈ?။
တွပ်ႇ – ပေႃးတူၺ်းငဝ်းလၢႆးတႄႉ ႁဝ်းၵေႃႈလူဝ်ႇမေႃၵႂႃႇၼၼ်ႉၵူၺ်းယဝ်ႉ၊ ႁဝ်းၵေႃႈဢမ်ႇလူဝ်ႇၶႅင် ဢမ်ႇလူဝ်ႇၵႂႃႇၶဵင်ႇတႃႉသင် တီႈလူင်ပွင်ၸိုင်ႈ၊ တပ်ႉမတေႃႇၵေႃႈ ဢမ်ႇလူဝ်ႇၵႂႃႇၶဵင်ႇတႃႉ၊ ႁဝ်းလူဝ်ႇႁႂ်ႈၶဝ်ၸဝ်ႈပွင်ႇၸႂ်ဝႃႈ ႁဝ်းႁဵတ်းၵၢၼ်ၼႆႉ ဢမ်ႇၸႂ်ႈၵႂႃႇသၢၼ်ၶတ်းၶဝ် ဢမ်ႇၸႂ်ႈဝႃႈ ၵႂႃႇသၢၼ်ၶတ်းလွင်ႈငမ်းယဵၼ် ပဵၼ်တႃႇၵမ်ႉထႅမ်လွင်ႈငမ်းယဵၼ် ႁဝ်းလူဝ်ႇၶတ်းၸႂ်ႁႂ်ႈၶဝ် ႁၼ်ထိုင်ၸိူင်ႉၼႆ။ ၵွပ်ႈသင်လႄႈၼႆ လွင်ႈမႁႃႇပိဝ်ႇႁႃႇ ပၢႆးတိုၵ်းၵၢၼ်ၸိူဝ်ႉၸၢတ်ႈၶဝ်တႄႉ ၶဝ်တေဢမ်ႇပဵၼ်ၶႃႈယဝ်ႉ လူင်ပွင်ၸိုင်ႈၵေႃႈယဝ်ႉ တပ်ႉသိုၵ်းၵေႃႈယဝ်ႉ ၶဝ်တိုၼ်းတေၵႂႃႇၸွမ်း ပၢႆးတိုၵ်းၸိူဝ်ႉၸၢတ်ႈၶဝ်ၵူၺ်း၊ ပဵၵ်ႉသမ်ႉဝႃႈ ၵၢၼ်မိူင်းၶဝ် ဢမ်ႇၵႂႃႇၸွမ်းၵၼ်လႆႈၵေႃႈယဝ်ႉ ပေႃးပဵၼ်ၵၢၼ်ၸိူဝ်ႉၸၢတ်ႈတႄႉ ၶဝ်တိုၼ်းၵႂႃႇၸွမ်းၵၼ်။
ပၢႆးတိုၵ်းဢၼ်ၼႆႉ ၶဝ်မီးႁိုင်ၼႃႇယဝ်ႉ၊ ၽႂ်ၶိုၼ်ႈမႃးၵေႃႈ ၶိုၼ်းၵႂႃႇၸွမ်းဢၼ်ၼႆႉၵူၺ်း။ ၵူၺ်းၵႃႈ ႁဝ်းသမ်ႉလူဝ်ႇႁူႉဝႃႈ ပေႃးႁဝ်းသၢၼ်ၶတ်း ႁဝ်းသမ်ႉတေလႆႈဢီႈသင်၊ ပေႃးႁဝ်းဢမ်ႇသၢၼ်ၶတ်း ႁဵတ်းႁႂ်ႈၶဝ်ပွင်ႇၸႂ်သေ ပေႃးၵႂႃႇလႆႈလီလီ ႁဝ်းသမ်ႉလႆႈဢီႇသင်၊ တႃႇပုၼ်ႈမိူင်းတႆးႁဝ်း ႁဝ်းလူဝ်ႇဝူၼ်ႉပႃးဢၼ်ၼႆႉ။ ၵွပ်ႈပိူဝ်ႈၼႆလႄႈ CSSU ၼႆႉ ၼင်ႇႁိုဝ်ပေႃးတေၵႂႃႇလႆႈလီလီ လူဝ်ႇႁဵတ်းႁႂ်ႈၶဝ်ပွင်ႇၸႂ်ၵူၺ်း၊ ပေႃးၶဝ်ပွင်ႇၸႂ်ၼိူဝ်ၵၢၼ် CSSU ၼႆၵေႃႈ ႁဝ်းဢမ်ႇမီးပၼ်ႁႃသင် မၼ်းဢမ်ႇတုမ်ႉတိူဝ်ႉသင်၊ ပေႃးဝႃႈဢမ်ႇႁဵတ်းႁႂ်ႈၶဝ်ပွင်ႇၸႂ် ႁဝ်းသမ်ႉတိုဝ်ႁဵတ်းယူႇတိၵ်းတိၵ်းၵေႃႈ ၶဝ်သမ်ႉတေႁၼ်ၽိတ်း ၼိူဝ်ၵူၼ်းလူင်ႁဝ်း ၸင်ႈႁဵတ်းမိူၼ်ရၶႅင်ႇၵေႃႈၸၢင်ႈပဵၼ်လႆႈ။ ၵွပ်ႈပိူဝ်ႈဝႃႈ ၶဝ်မီးဢႃႇၼႃႇ တင်းသွင်ဢၼ်ယူႇ။
လွင်ႈတူၵ်းလူင်းၵၼ်ဝႃႈ လွင်ႈၾႅတ်ႊၻရႄႊဝႃႇ ယင်းပႆႇတူၵ်းလႆႈဢီႈသင်၊ သင်ဝႃႈတူၵ်းလူင်းတင်းမူတ်းယဝ်ႉ ၸွမ်းၼင်ႇ NCA မီးၼၼ်ႉ ၵႂႃႇၸွမ်း NCA လႆႈလီလီယဝ်ႉၼႆ မၼ်းၵေႃႈ ဢမ်ႇမီးပၼ်ႁႃ၊ ပေႃးမၼ်းတိုၵ်ႉပဵၼ် ၵိုင်ႇၵၢင်ယူႇၸိူင်ႉၼႆ ၵမ်ႉၶိုၼ်ႈဢမ်ႇႁူႉ တေလူင်းဢမ်ႇႁူႉ ငဝ်းလၢႆးဢၼ်တေၶိုၼ်ႈတေလူင်းဢၼ်ဝႃႈၼၼ်ႉ ၽႂ်ၵေႃႈဢမ်ႇလၢမ်းလႆႈ။ ၵွပ်ႈၼႆလႄႈ ၽွင်းပဵၼ်ယူႇၸိူင်ႉၼႆ မၼ်းၵေႃႈယၢပ်ႇ၊ ပေႃးႁဝ်းတိုဝ်ႁဵတ်းၵေႃႈ ႁဝ်းၵေႃႈၺႃးၵိၼ်၊ လွင်ႈၼႆႉၵူၺ်း ဢၼ်ႁဝ်းလူဝ်ႇၾၢင်ႉ ယႃႇပေႁႂ်ႈ တိူဝ်ႉၵူၼ်းၸိူဝ်ႉၸၢတ်ႈတႆးႁဝ်း၊ ယႃႇပေတိူဝ်ႉဝၢၼ်ႈမိူင်းႁဝ်း၊ ပေႃးဝႃႈႁဝ်းၵႂႃႇ ၶဵင်ႇတႃႉႁႅင်းႁႅင်း သၢၼ်ၶတ်းႁႅင်းႁႅင်း ပေႃးဝႃႈမၼ်းတိူဝ်ႉမႃးၼႆ ႁဝ်းဢမ်ႇၸၢင်ႈႁဵတ်းသင် ႁဝ်းဢမ်ႇၸၢင်ႈၵႄႈသင်။ မိူၼ်ၸိူင်ႉဝႃႈ ၼႃႈလိၼ်ၽွင်းငမ်းတူဝ်ၵဝ်ႇမီးသင် ႁဝ်းၵေႃႈဢမ်ႇၸၢင်ႈၵႂႃႇၵႄႈလိတ်ႈသင် တီႈတႄႉမၼ်းတႄႉ ပေႃးပဵၼ်ၾႅတ်ႊၻရႄႊယဝ်ႉ။
ထၢမ် – တႃႇတေႁူပ်ႉၵူႈၸၢဝ်းၶိူဝ်းၼႂ်းမိူင်းတႆးၼႆႉ တေလႅပ်ႈပဵၼ်မိူဝ်ႈလႂ်ၶႃႈ ?
တွပ်ႇ – ပေႃးပၢင်ၵုမ်ပီၼႆႉယဝ်ႉ တေဢွၼ်ၵၼ်ဝၢင်းၽႅၼ်ၵႂႃႇ မိူဝ်ႈပၢင်ၵုမ်မိူဝ်ႈပူၼ်ႉမႃးၼၼ်ႉ ဝၢင်းၽႅၼ်ယူႇ ၵူၺ်းၵႃႈသမ်ႉမီးလွင်ႈလူင်းႁူပ်ႉထူပ်းၵူၼ်းမိူင်းလႄႈ ဢမ်ႇလႆႈထူပ်းၵၼ်ပႅတ်ႈ။ ၵူၺ်းၵႃႈ ပၢင်ၵုမ်ပီၼႆႉ ပိၼ်ႇႁူဝ်ပဝ်ႈယဝ်ႉတႄႉ ၸုမ်းၽူႈၼမ်းၼႂ်း တေဝၢင်းၽႅၼ်ယူႇၵႂႃႈ၊ ပေႃးပဵၼ်လႆႈတႄႉ ၽူႈၼမ်းၼႂ်းၵေႃႈ ႁႂ်ႈပဵၼ်ၸုမ်းၵဝ်ႇၶိုၼ်း မၼ်းၸင်ႇတေႁဵတ်းၵၢၼ်ငၢႆႈၵႅၼ်ႇၶႅင် မၼ်ႈၵိုမ်းၼႅၼ်ႈၼႃလီ။
ထၢမ် – ပေႃးဝၼ်းတီႈ 01 – 02/02/2018 ၼႆႉ တေမီးပၢင်ၵုမ်ႁူဝ်ႁုပ်ႈပီ တေဢုပ်ႇဢူဝ်းသင်ၽွင်ႈၶႃႈ?
ဢၼ်ႁဝ်းတေဢုပ်ႇၵၼ်ၼႆႉ တေပႃးဢၼ်ၼႃႈၵၢၼ်ဢၼ်ႁဵတ်းမႃးၶၢဝ်းတၢင်း 4- 5 ပီ ၼႆႉ လွင်ႈၶိုၼ်ႈယႂ်ႇမီးသင်၊ လွင်ႈယူပ်ႈယွမ်းမီးသင်၊ လွၵ်းဢူၼ်ႈလွၵ်းၶႅင်ႁဝ်းပဵၼ်သင် ၊ လွင်ႈပဵၼ်မႃး ပၼ်ႁႃဢၼ်ႁဝ်းလူင်းႁူပ်ႉထူပ်းၵူၼ်းမိူင်းၸိူဝ်းၼႆႉ လွင်ႈၽိတ်းၽၢတ်ႈမီးၸိူင်ႉႁိုဝ်? လွၵ်းဢူၼ်ႈ ႁဝ်းမီးၸိူင်ႉႁိုဝ်ၸိူဝ်းၼႆႉ သေတေႁူမ်ႈၵၼ်ၵႄႈလိတ်ႈပၼ်ႁႃၵႂႃႇ။ ထႅင်ႈလွင်ႈၼိုင်ႈသမ်ႉ လွင်ႈတႃႇတေႁူပ်ႉဢုပ်ႇၸၢဝ်းၶိူဝ်းၵေႃႈ တေၽွတ်ႈၶွမ်ႊမတီႊၼႄႇ ၸုမ်းၽူႈၼမ်းၼႂ်းၼႄႇ တေတႄႇ ဢုပ်ႇၵၼ်မိူဝ်ႈလႂ်ၸိူဝ်းၼႆႉ။
ထၢမ် ၵဵဝ်ႇလူၺ်ႈလွင်ႈ CSSU ၼႆႉသေ ဢၼ်ထုၵ်ႇလီပဵၼ် ဢၼ်ထုၵ်ႇလီဝႄႈ ဢၼ်ထုၵ်ႇလီႁဵတ်းသၢင်ႈ ႁႂ်ႈၵူၼ်းမိူင်းႁဝ်းပေႃးလႆႈႁပ်ႉႁူႉၸွမ်းၼႆႉမီးၸိူင်ႉႁိုဝ်ၽွင်ႈၶႃႈ?
လွင်ႈၼႆႉပေႃးႁဝ်းမႃးတူၺ်းၼႆႉ ၵၢၼ်ဢၼ်ႁဝ်းႁဵတ်းယူႇၼႆႉ ၵူၼ်းမိူင်းႁဝ်းၶႃႈၵေႃႈၶႂ်ႈႁူႉၸွမ်းယူႇတႃႇသေႇဝႃႈ ၵၢၼ်ၽွမ်ႉႁူမ်ႈထိုင်လႂ်ယဝ်ႉ ၊ ၵၢၼ်ဝၢၼ်ႈမိူင်း၊ ၵၢၼ်ၸိူဝ်ႉၸၢတ်ႈ၊ ဢၼ်ဢုပ်ႇၸွမ်းလူင်ပွင်ၸိုင်ႈ၊ တပ်းသိုၵ်းလူင်ပွင်ၸိုင်ႈမၢၼ်ႈၼႆႉ ထိုင်ၶၵ်ႉတွၼ်ႈလႂ်ယဝ်ႉ၊ ပၼ်ႁႃႁဝ်းတေႃႇႁဝ်းမီးၵၼ်ၼႆႉထိုင်လႂ်ယဝ်ႉ။ ၵွပ်ႈၼၼ်လႄႈမိူဝ်ႈၼႃႈမႃး CSSU ၼႆႉ ၸုမ်းၽူႈၼမ်းၼႂ်းထုၵ်ႇလီတင်ႈၶွမ်ႊမတီႊသေ လူင်းႁူပ်ႉထူပ်းၵူၼ်းမိူင်းသေသပ်းလႅင်း ဝႃႈႁဝ်းလႆႈႁဵတ်းသၢင်ႈသင်ၽွင်ႈ တေႁဵတ်းသၢင်ႈသင်ၵႂႃႇထႅင်ႈတၢင်းၼႃႈၸိူဝ်းၼႆႉ တႅၵ်ႇတႅၵ်ႇ လႅင်းလႅင်း ႁႂ်ႈၵူၼ်းမိူင်းလႆႈႁူႉၸွမ်း ၼင်ႇႁိုဝ်ၵူၼ်းမိူင်းတေၶဝ်ႈၸႂ်သေပႃးၸႂ်မႃးၸွမ်း ။
ၵၢၼ်မိူင်းၼႆႉ ထုၵ်ႇလီဢဝ်ၵူၼ်းမိူင်းပဵၼ်ယႂ်ႇ လူဝ်ႇထွမ်ႇသဵင်ၵၢင်ၸႂ်ၵူၼ်းမိူင်း၊ လိူဝ်ၼၼ်ႉ တႆးတေႃႇတႆးၵေႃႈပေႃးမီးပၼ်ႁႃမႃးၸိုင် ႁႂ်ႈဝႆႉၸႂ်ယႂ်ႇယၢဝ်းသေၶႆႈငိူၼ်ႈမၼ်းသေဢုပ်ႇၵၼ် ၵႆႉၵႆႉၶဝ်ႈႁႃၵၼ် ယႃႇပေလႃႈလီႈတၢင်ႇၼိူဝ်ၾဵတ်ႉ ပွင်ႉၵၼ်ၵႂႃႇ ဝႃႈၵၼ်မႃး ၼၼ်ႉၵေႃႈ CSSU လူဝ်ႇယူႇၼႂ်းၵႄႈၵၢင်သေၸွႆႈၵႄႈလိတ်ႈပၼ်။ တႃႇၸၢဝ်းၶိူဝ်းၼႆၵေႃႈ ၸုမ်းၽူႈၼမ်းၼႂ်း CSSU ထုၵ်ႇလီၶိုင်ၵႂႃႇၵမ်းလဵဝ်ယဝ်ႉ ယႃႇပႂ်ႉမိုဝ်ႉပႂ်ႉယၢမ်း ယွၼ်ႉဝႃႈၸၢဝ်းၶိူဝ်းသမ်ႉပေႃးႁူႉလွင်ႈ CSSU ယဝ်ႉ မိူဝ်ႈဢွၼ်တၢင်းတႄႉၶဝ်ၵေႃႈၵႂႃႇလၢႆတီႈသေ ၸႅၵ်ႇပၼ်ၽိုၼ်ပိူင် CSSU တီႈ ပဢူဝ်း၊ ထၼူႉ၊ ဢင်းသႃး ၸိူဝ်းၼႆႉ ၶဝ်ၵေႃႈႁၼ်လီယူႇ ပေႃးမီးပၢင်ၵုမ်မႃးၵေႃႈႁွင်ႉလႄႈၼႆ ၶဝ်ၵေႃႈယၢမ်ႈလၢတ်ႈယူႇ မိူဝ်ႈပူၼ်ႉမႃး။
မိူဝ်းၼႃႈၼႂ်းပီ 2018 ၼႆႉတိုၼ်းလူဝ်ႇႁဵတ်းယဝ်ႉ၊ ပေႃးဢမ်ႇႁဵတ်းၼႆႉ ၸၢဝ်းၶိူဝ်းၵေႃႈ တေဢမ်ႇပွင်ႇၸႂ်ႁဝ်း ၶဝ်တေဝႃႈ တႆႉၼႆႉၶဝ်ႁဵတ်းသင်တႄႉတႄႉၼႆႉ ႁဵတ်းတႃႇတႆးၶဝ်ၵူၺ်းႁႃႉ ပေႃးပိုင်ႈတႆးၼႆႉ ႁဝ်းတေဢမ်ႇလႆႈၽွၼ်းပၢင်ႈသင်ၸိူဝ်းၼႆႉ ယႃႇႁႂ်ႈၶဝ်လႆႈဝႃႈၼႆႉ ပဵၼ်ပုၼ်ႈၽွၼ်း ၸုမ်းၽူႈၼမ်းၼႂ်း CSSU ၵမ်းလဵဝ်ယဝ်ႉ ။
ၵဵဝ်ႇလူၺ်ႈလွင်ႈၼႆႉ ၶႂ်ႈၾၢၵ်ႇၵႂၢမ်းထိုင်ၵူၼ်းမိူင်းတႆး မီးၸိူင်ႉႁိုဝ်ၶႃႈ?
CSSU ၼႆႉၵူၼ်းမိူင်းၵူႈၵေႃႉထုၵ်ႇလီပႃးၸႂ်၊ သူၼ်ၸႂ်၊ ထၢမ်ၶေႃႈမုလ်း၊ ပၼ်တၢင်းႁၼ်ထိုင်၊ ပၼ်တၢင်းၶႆႈၸႂ်၊ ပၼ်ႁႅင်းယူႇတႃႇသေႇ၊ ၸုမ်းၽူႈၼမ်းၼႂ်းၶဝ်ၵေႃႈ တေမီးႁႅင်းၸႂ်သေၸၢင်ႈႁဵတ်းၵၢၼ်လႆႈလီလီ၊ ယႃႇဝူၼ်ႉဝႃႈ ၶဝ်ႁဵတ်းလွင်ႈငမ်းယဵၼ်ပၼ်ႁႅင်းလူင်ပွင်ၸိုင်ႈ ပၼ်ႁႅင်းတပ်ႉသိုၵ်း လူင်ပွင်ၸိုင်ႈၵူၺ်းယူဝ်ႉၼႆၼၼ်ႉ ယႃႇထၢင်ႇလႃးလႃး။
ယွၼ်ႉဝႃႈ CSSU ၼႆႉႁဵတ်းတႃႇႁႂ်ႈတႆးႁဝ်းၽွမ်ႉႁူမ်ႈၵၼ်၊ ယိူင်းဢၢၼ်းႁဵတ်းတႃႇၽွၼ်းလီ ၵူၼ်းမိူင်းၸိုင်ႈတႆး ။ ၵေႃလိၵ်ႈလၢႆးလႄႈၾိင်ႈငႄႈတႆး ဢၼ်ၶတ်းၸႂ်ပူၵ်းပွင်လိၵ်ႈတႆး ႁႂ်ႈလႆႈသွၼ်လိၵ်ႈတႆး ၼမ်ၼမ်ၼၼ်ႉၵေႃႈလူဝ်ႇပၼ်ႁႅင်း၊ မိူၼ်ၼင်ႇၶတ်းၸႂ်ႁႂ်ႈလႆႈတၢင်ႇပၢႆႉတူဝ်လိၵ်ႈတႆးၸိူဝ်းၼႆႉ လူဝ်ႇမေႃဢုပ်ႇဢူဝ်းယွၼ်းၶႂၢင်ႉသေၵွၼ်ႇ ယွၼ်ႉပိူၼ်ႈပဵၼ်လူင်ပွင်ၸိုင်ႈဝႆႉ ယႃႇဢဝ်ၸႂ်မႃႇၼယႂ်ႇသေ ဢမ်ႇၶႂ်ႈၵႂႃႇငေႃႉၵႂႃႇဝွၼ်းၶဝ် ႁဝ်းလူဝ်ႇပဵၼ်ၵၢၼ်ၵူၺ်း ။
လွင်ႈၾိင်ႈငႄႈ ၶူဝ်းၵဝ်ႇ ၶူဝ်းမွၼ်ၾိင်ႈႁိတ်ႈႁွႆးႁဝ်း၊ လွင်ႈတိုၵ်းသူၼ်း ၶူဝ်းၼုင်ႈတၢင်းဝႆ၊ လွင်ႈလၢတ်ႈတၢင်းၸႃ ၸိူဝ်းၼႆႉ ၵေႃလိၵ်ႈလၢႆးလႄႈၾိင်ႈငႄႈတႆးလူဝ်ႇႁဵတ်းၼႄပဵၼ်တူဝ်ယၢင်ႇသေ တိုၵ်းသူၼ်း ႁႂ်ႈၵူၼ်းမိူင်းႁူမ်ႈႁၵ်ႉသႃသိမ်းပႅင်းၵႂႃႇ။
တွၼ်ႈတႃႇၵူၼ်းၼုမ်ႇသမ်ႉ ၶႂ်ႈၾၢၵ်ႇတွၼ်ႈဝႃႈ ယႃႇပေၸွမ်းၾၢႆႇ ယူႇၾၢႆႇလႂ်ၾၢႆႇၼိုင်ႈသေ သႄႉလႃႇၸုမ်းၼိုင်ႈ ယွင်ႈဢၢမ်းၸုမ်းၼိုင်ႈ ႁႂ်ႈပဵၼ်ၵူၼ်းၼုမ်ႇဢၼ်မီးပၢႆးဝူၼ်ႉၶိုၵ်ႉၶႅမ်ႉ မီးပၢႆးႁူႉပၺ် ၺႃ မေႃပၼ်ႁႅင်း မေႃပၼ်တၢင်းႁၼ်ထိုင် မေႃပၼ်တၢင်းၶႆႈၸႂ် သေၵမ်း။


c: text/html

text:
ၶေႃႈတႅပ်းတတ်းပၢင်ၵုမ်ၽူႈဢွၼ်ႁူဝ် ၶၢင်၊ ၶျၢင်း၊ တႆး ဢၼ်ဢုပ်ႇဢူဝ်းလႆႈၸႂ်ၵၼ် မိူဝ်ႈဝၼ်းတီႈ 6-7 လိူၼ်ၾႅပ်ႊၿိဝ်ႊရီႊ 1947 ၼၼ်ႉ ပဵၼ်မူႇပိူင်ပိုၼ်ႉထၢၼ် ပုၼ်ႈတႃႇလိၵ်ႈႁူမ်ႈမၢႆပၢင်လူင်လႄႈ ၶေႃႈမၼ်ႈၵႅၼ်ႇၼႂ်းလိၵ်ႈႁူမ်ႈမၢႆပၢင်လူင် ဢၼ်ၽွမ်ႉႁူမ်ႈလႆႈၸႂ်ၵၼ်သေ လူင်းလၢႆးမိုဝ်းဝႆႉမိူဝ်ႈဝၼ်းတီႈ 12 လိူၼ်ၾႅပ်ႊၿိဝ်ႊရီႊ 1947 ။ လိၵ်ႈႁူမ်ႈမၢႆပၢင်လူင်လႄႈ ၶေႃႈမၼ်ႈၵႅၼ်ႇၼႂ်းလိၵ်ႈႁူမ်ႈမၢႆပၢင်လူင်ၼႆႉ ပဵၼ်ၵၢၼ်ၼမ်းၼႃႈပုၼ်ႈတႃႇတေလႆႈပွင်သၢင်ႈႁဵတ်းၸွမ်း။
ၼမ်ႉၸႂ်ပၢင်လူင်လႄႈလိၵ်ႈႁူမ်ႈမၢႆပၢင်လူင်ၼႆႉ ၵေႃႇသၢင်ႈပၼ်လွင်ႈၶွတ်ႇလိူတ်ႈၽွမ်ႉႁူမ်ႈၵၼ်မႃးၼၼ်ႉလႄႈ မိူင်းတႆး မိူင်းၶၢင် မိူင်းၶျၢင်း မိူင်းမၢၼ်ႈ ၸင်ႇၽွမ်ႉႁူမ်ႈၵၼ်လႆႈလွတ်ႈလႅဝ်းၵွၼ်းၶေႃ တီႈဢိင်းၵလဵတ်ႈမႃးယဝ်ႉ။ ၼမ်ႉၸႂ်ပၢင်လူင်ၼႆႉ ပဵၼ်ၼမ်ႉၸႂ်ၽွမ်ႉႁူမ်ႈၵၼ်၊ ပဵၼ်ၼမ်ႉၸႂ်ပုၼ်ႈတႃႇၼပ်ႉထိုဝ်လူလွမ်ပႂ်ႉပႃးလႄႈ ပွင်သၢင်ႈႁဵတ်းၸွမ်းၵႂၢမ်းမၼ်ႈၵႅၼ်ႇ ဢၼ်ၸွမ်သိုၵ်းဢွင်ႇသၢၼ်းလႄႈ ၽူႈၼမ်းၶၢင် ၶျၢင်း တႆးႁဝ်းပၼ်ၵႂၢမ်းမၼ်ႈၵႅၼ်ႇၵၼ်ဝႆႉၼၼ်ႉယဝ်ႉ။
ၶေႃႈမၼ်ႈၵႅၼ်ႇၼႂ်းလိၵ်ႈႁူမ်ႈမၢႆပၢင်လူင်ၼႆႉ ပဵၼ်ဢၼ်ၽွမ်ႉႁူမ်ႈလႆႈၸႂ်လူင်းလၢႆးမိုဝ်းၵၼ်ဝႆႉ မိူဝ်ႈဝၼ်းတီႈ 12 လိူၼ်ၾႅပ်ႊၿိဝ်ႊရီႊ 1947 တီႈပၢင်ၵုမ်လူင်ပၢင်လူင် ၼႂ်းၸိုင်ႈတႆးၼၼ်ႉယဝ်ႉ။ ပေႃးဢမ်ႇမီးလိၵ်ႈႁူမ်ႈမၢႆပၢင်လူင် 1947 ၵေႃႈ မိူင်းႁူမ်ႈတုမ်ဢၼ်ဝႃႈၼၼ်ႉၵေႃႈ တေဢမ်ႇမီးမႃးလႆႈ။ ၼမ်ႉၸႂ်ပၢင်လူင်၊ ၶေႃႈမၼ်ႈၵႅၼ်ႇပၢင်လူင်၊ လိၵ်ႈႁူမ်ႈမၢႆပၢင်လူင်ဢၼ်ဝႃႈၼၼ်ႉ ၵဵဝ်ႇၶွင်ႈၵွင်ႉၵၢႆႇၵၼ် တိုၼ်းၶၢတ်ႇၵၼ်ဢမ်ႇလႆႈလႄႈ မၼ်းတိုၼ်းၵိုၵ်းပိုၼ်း ယူႇဝႆႉၼႂ်းႁူဝ်ၸႂ်ၵူၼ်းၶိူဝ်းတႆး ၵူၼ်းမိူင်းတႆးလႄႈ ၵူၼ်းမိူင်းႁူမ်ႈတုမ်မိူင်းမၢၼ်ႈတင်းသဵင်ႈၶႃႈယဝ်ႉ။
ယွၼ်ႉပိူဝ်ႈၼႆ ပိူဝ်ႈတႃႇၸိူဝ်ႉၸၢတ်ႈၸိုင်ႈတႆးႁဝ်းၶႃႈလႄႈ ၵၢၼ်မိူင်းပုၼ်ႈတႃႇၸိူဝ်ႉၸၢတ်ႈၸိုင်ႈတႆးႁဝ်းၶႃႈဝ ၼ်းမိူဝ်းၼႃႈၼၼ်ႉ တၵ်းထုၵ်ႇလႆႈၵွၵ်းတူၺ်းၶိုၼ်း ပိုၼ်းမိူဝ်ႈပူၼ်ႉမႃးၾၢႆႇလင် ဢၼ်လႂ်ၽိတ်း ဢမ်ႇလႂ်ထုၵ်ႇ ဢၼ်လႂ်လူဝ်ႇဝႄႈ ဢၼ်လႂ်ထုၵ်ႇလီလႆႈမူၼ်ႉမႄး၊ ဢၼ်လႂ်ထုၵ်ႇလီယိူင်ႈၸိူဝ်းၼႆႉသေ ပႆယၢင်ႈႁဵတ်းသၢင်ႈၵႂႃႇၸွမ်း၊ ပွင်သၢင်ႈပုၼ်ႈသၢႆၸႂ်ၸိူဝ်ႉၸၢတ်ႈ။
ပိူဝ်ႈတႃႇ သိုပ်ႇသၢင်ႈၼႃႈလိၵ်ႈပိုၼ်းမႂ်ႇၵႂႃႇၼၼ်ႉ ၸိူဝ်းလႂ်ထုၵ်ႇႁဵတ်းသၢင်ႈၼင်ႇႁိုဝ်၊ ၸိူဝ်းလႂ်ထုၵ်ႇလႆႈၾၢင်ႉၵႅမ်း ၼင်ႇႁိုဝ် ၸဵမ်ၵႂႃႇၸိူဝ်းၼႆႉၼၼ်ႉ ၽူႈႁၵ်ႉၸိူဝ်ႉၸၢတ်ႈၸိူဝ်ႉၶိူဝ်းႁဝ်းၶႃႈလႄႈ ၵူၼ်းမိူင်းၸိုင်ႈတႆးႁဝ်းၶႃႈ တင်းသဵင်ႈ တိုၼ်းယႃႇႁႂ်ႈလႆႈလူင်လိုမ်းတွၼ်ႈသွၼ် ၼႂ်းပိုၼ်းပၼ်မႃးၼၼ်ႉၵူႈၵေႃႉသေၵမ်း၊ ယွၼ်းတိုၵ်းသူၼ်းၼမ်ၼမ်ယူႇဢေႃႈ။
ၶႂ်ႈႁႂ်ႈပီႈၼွင်ႉၵူၼ်းမိူင်းႁဝ်းၶႃႈ ဢဝ်ပဵၼ်တီႈမၢႆတွင်းၵိုၵ်းပိုၼ်း ယႃႇပေလူင်လိုမ်း၊ ၵူၼ်းသႅၼ်းႁုၼ်ႈမႂ်ႇႁဝ်းၶႃႈ ပုၼ်ႈတႃႇမိူဝ်းၼႃႈၵေႃႈ ၶႂ်ႈႁႂ်ႈတွင်းၵိုမ်းဝႆႉ။ ဝၼ်းမိူဝ်ႈၼႆႉ ၵၢၼ်ဝၢၼ်ႈမိူင်းလႅၵ်ႈလၢႆႈၶိုၼ်ႈမႃး မုၵ်ႉၸုမ်း ၶွင်ႇသီႇဢဝ်ၶိုၼ်းၸိုင်ႈတႆးႁဝ်းၶႃႈ လႆႈလူင်းလၢႆးမိုဝ်း NCA ၵေႃႇသၢင်ႈလွင်ႈငမ်းယဵၼ်။
ၵၢၼ်ငမ်းယဵၼ်ဢၼ်ဝႃႈၼႆႉ မၼ်းပဵၼ်ၸိုဝ်ႈသဵင်လီ ၽႂ်ၵေႃႈၶႂ်ႈလႆႈ၊ ၽႂ်ၵေႃႈသူင်ၵျိူၵ်ႈ၊ ၵူၺ်းၵႃႈ တႃႇတေလႆႈ လွင်ႈငမ်းယဵၼ်ၵၼ်ဢၼ်ဝႃႈၼၼ်ႉ ပေႃးႁဝ်းၶႃႈဢမ်ႇသၢင်ႈလွင်ႈယုမ်ႇယမ်တေႃႇၵၼ်၊ ပေႃးႁဝ်းၶႃႈ ဢမ်ႇႁဵတ်းႁႂ်ႈမီးလွင်ႈမၼ်ႈၸႂ် ပုၼ်ႈတႃႇၵေႃႇသၢင်ႈဝၢၼ်ႈမိူင်းၾႅတ်ႊၻရႄႊ ပေႃးဝႃႈၼႆၸိုင် လွင်ႈငမ်းယဵၼ်ဢၼ်ဝႃႈၼၼ်ႉၵေႃႈ မၼ်းတေဢမ်ႇၵိူတ်ႇၶိုၼ်ႈလႆႈ။
ၵွပ်ႈၼႆလႄႈ ငမ်းယဵၼ်ဢၼ်ဝႃႈၼၼ်ႉ ဝၼ်းမိူဝ်ႈၼႆႉ ၸုမ်းဢၼ်တိုၵ်ႉလူင်းလၢႆးမိုဝ်းၵိုတ်းတိုၵ်းတူဝ်ႈမိူင်း NCA တိုၵ်ႉမီး 8 ၸုမ်းၵူၺ်း၊ ဢၼ်လိူဝ်ၼၼ်ႉၵေႃႈ ယင်းပႆႇလႆႈလူင်းလၢႆးမိုဝ်း။ ပေႃးဝႃႈဢမ်ႇပႃးၵူႈမူႇၵူႈၸုမ်းၼႆၸိုင် ၵၢၼ်ငမ်းယဵၼ်ႁႂ်ႈမၼ်ႈၵိုမ်း ဢၼ်ဝႃႈၼၼ်ႉၵေႃႈ မၼ်းတေဢမ်ႇပဵၼ်လႆႈ။ တႃႇႁႂ်ႈၵူႈမူႇၵူႈၸုမ်း ၶဝ်ႈပႃးမႃးၼၼ်ႉၵေႃႈ ၵူႈၾၢႆႇၾၢႆႇၼၼ်ႉ ႁဝ်းၶႃႈလီဝူၼ်ႉထိုင်ၵၢမ်ႇၵျမ်ႇမႃႇၸိုင်ႈမိူင်းႁူမ်ႈတုမ်မိူင်းမၢၼ်ႈ၊ လူဝ်ႇဝူၼ်ႉထိုင်ၵၢမ်ႇၵျမ်ႇမႃႇၸိုင်ႈတႆးႁဝ်း၊ ၽဝၵူၼ်းမိူင်းတႆးႁဝ်းၶႃႈ ဢၼ်တေၶိုၼ်ႈယႂ်ႇမႂ်ႇသုင်။
ပေႃးမႃးတူၺ်းၼႂ်းလုမ်ႈၾႃႉဝၼ်းမိူဝ်ႈၼႆႉ ၵၢပ်ႈပၢၼ်သိုၵ်းဢုပ်ႉပိူင်ႇၽွင်းငမ်းဢၼ်ဝႃႈၼၼ်ႉ မၼ်းဢမ်ႇမီးယဝ်ႉ။ ၵွပ်ႈပိူဝ်ႈၼၼ်လႄႈ မိူင်းႁူမ်ႈတုမ်ႁဝ်းၶႃႈဝၼ်းမိူဝ်ႈၼႆႉ ႁဝ်းၶႃႈလႆႈၶၢမ်ႇတၢမ်ႇသိုၵ်းမႃး ၶၢဝ်းတၢင်း 60 ပီ၊ ၼႂ်းၶၢဝ်းတၢင်း 60 ပီၼႆႉ ၵူၼ်းမိူင်းႁဝ်းၶႃႈတုၵ်ႉၶၵွတ်းၽၢၼ် ယၢပ်ႇၽိုတ်ႇ ၵမ်ႈၽွင်ႈလႆႈပၢႆႈၶဝ်ႈမိူင်းထႆး ၵမ်ႈၽွင်ႈပၢႆႈၶဝ်ႈမိူင်းၶႄႇ။
ၵွပ်ႈၸိူင်ႉၼႆ ၵၢမ်ႇၵျမ်ႇမႃႇၸိုင်ႈတႆးလႄႈ ၵၢမ်ႇၵျမ်ႇမႃႇမိူင်းႁူမ်ႈတုမ်မိူင်းမၢၼ်ႈၼၼ်ႉ မၼ်းယူႇတီႈ ၽူႈဢွၼ်ႁူဝ်ၵူႈၸဝ်ႈၸဝ်ႈ၊ မၼ်းယူႇတီႈၵူၼ်းမိူင်းၸိုင်ႈတႆးႁဝ်းၶႃႈ၊ မၼ်းယူႇတီႈၽူႈမီးဢူမုၼ် ၸဝ်ႈပၢႆးမေႃၶဝ်ၸဝ်ႈၵူႈၵေႃႉၼႆၼၼ်ႉ ၶႃႈႁဝ်းယွၼ်းတိုၵ်းသူၼ်းႁႂ်ႈသူၸဝ်ႈ ၽွမ်ႉႁူမ်ႈၵၼ်သေၵမ်း။
[(မၢႆတွင်း)ၸွမ်သိုၵ်းလူင်ယွတ်ႈသိုၵ်း မွၵ်ႇလၢတ်ႈၵႂၢမ်းတီႈပၢင်ၵႅဝ်ႈပၢင်ပွႆး ဝၼ်းၸိူဝ်ႉၸၢတ်ႈၸိုင်ႈတႆး ၶွပ်ႈထူၼ်ႈ 71 ပီ၊ လိူၼ်ၾႅပ်ႊၿိဝ်ႊရီႊ 7 ဝၼ်း 2018 ၊ တီႈငဝ်ႈၸိုင်ႈလွႆတႆးလႅင်း ၶွင်ႇသီႇဢဝ်ၶိုၼ်းၸိုင်ႈတႆး/ တပ်ႉသိုၵ်းၸိုင်ႈတႆး (RCSS/SSA) ပၢၵ်ႇၼႃႈၽူႈၶဝ်ႈႁူမ်ႈပၢင်ပွႆး ၽူႈၼမ်းၸုမ်းယိပ်းၵွင်ႈၵၢင်ႇၸၢဝ်းၶိူဝ်း လုၵ်ႉၽိုၼ်ႉ၊ တူဝ်တႅၼ်းလူင်ပွင်ၸိုင်ႈမၢၼ်ႈ၊ ၽူႈမီးၸၼ်ႉဢိၵ်ႇၵေႃႉသိုၵ်းၵေႃႉႁၢၼ် လႄႈပေႃႈမႄႈၵူၼ်းမိူင်း ၽူႈၶဝ်ႈႁူမ်ႈပၢင်ပွႆးၼပ်ႉႁူဝ်ႁဵင်။]
ၸွမ်သိုၵ်းလူင်ယွတ်ႈသိုၵ်း
07/02/2018

robotstxt: allowed

filter: keep


text:
ဝၼ်းပီမႂ်ႇသၢင်းၵျၢၼ်ႇ လိူၼ်ဢေႊပရိူဝ်ႊ ၶိုၼ်ႈလႆႈမႃး 17 ဝၼ်းၼၼ်ႉ ၸွမ်ၸိုင်ႈမိူင်းႁူမ်ႈတုမ်မျၢၼ်ႇမႃႇ ဢၼ်ပဵၼ်ဢူးဝိၼ်းမျိၼ်ႉၼၼ်ႉ လၢတ်ႈၵႂၢမ်းတူင်ႉတၵ်ႉတေႃႇၵူၼ်းမိူင်းတင်းလၢႆ။ ၼႂ်းဢၼ်မၼ်းၸဝ်ႈ လၢတ်ႈၵႂႃႇၼၼ်ႉ ႁဝ်းၶႃႈမႃးႁပ်ႉဝႃႈပဵၼ်ၶေႃႈပိုၼ်ၽၢဝ်ႇ ၽႅၼ်ၵၢၼ်ၸုမ်းလူင်ပွင်ၸိုင်ႈၼူၵ်ႉယုင်း ဢၼ်တေႁဵတ်းသၢင်ႈၵႂႃႇၼႂ်းၶၢဝ်းတၢင်း 2 ပီပၢႆၶိုင်ႈ 3 ပီ ဢၼ်တေၵႂႃႇမိူဝ်းၼႃႈၼႆႉၼႆၵေႃႈ ၸၢင်ႈဝႃႈလႆႈ။
ဢၼ်မၼ်းၸဝ်ႈလၢတ်ႈၵႂႃႇၸိူဝ်းၼၼ်ႉ လွင်ႈလီလႄႈလွင်ႈၸႃႉ တေမီးသင်ၵူၺ်းၵူၺ်းၶႃႈလႃႇ။ ဢၼ်မၼ်းၸဝ်ႈဝႃႈ တေႁဵတ်းပၼ်ၵူၼ်းမိူင်း၊ တေၶတ်းၸႂ်ပွင်သၢင်ႈၵႂႃႇ ပိူဝ်ႈတႃႇၵူၼ်းမိူင်းလႄႈဝၢၼ်ႈမိူင်း ၶိုၼ်ႈယႂ်ႇမႂ်ႇသုင်ၸိူဝ်းၼၼ်ႉတႄႉ ၼိုင်ႈ-တေၶိုၼ်းလတ်းသိုဝ်ႈလၵ်းၼမ်း ၾၢႆႇတတ်းသိၼ်တွၼ်ႇၾိင်ႈ ဢၼ်ႁိူင်ႈၵိူင်းၽင်ႉမွတ်ႈဝႆႉၸိူဝ်းၼၼ်ႉ။ ပွင်ႇဝႃႈတေၶိုၼ်းမူၼ်ႉမႄး တယႃးၸီႇယိၼ်ႇယေးမၢၼ်ႇတၢႆႇ ဢၼ်မီးလွင်ႈၵိၼ်သူးၵိၼ်လၢပ်ႈလႄႈ ဢၼ်ၵူၼ်းမိူင်းပေႃးလႆႈ ၸီႉၸမ်ႈထိုင်ဝႃႈ မၼ်းပဵၼ်လွင်ႈတူၵ်းသုမ်းလူင်ဝႆႉၼၼ်ႉ။
သွင်-တေၶိုၼ်းယုၵ်ႉမုၼ်းႁႄႉၵင်ႈလွင်ႈပူၼ်ႉပႅၼ် သုၼ်ႇလႆႈသုၼ်ႇပဵၼ်ၵူၼ်း ၼင်ႇႁိုဝ်ပေႃးတေမီး လွင်ႈၽဵင်ႇပဵင်း ၸွမ်းထမ်းၼၼ်ႉ တေဢဝ်ႁႅင်းတီႈၸုမ်း CSO ၶဝ်လႄႈ CCO ၶဝ်သေယဝ်ႉ ၸွႆႈပွင်သၢင်ႈၵႂႃႇ ဝႃႈၸိူင်ႉၼၼ်။ သၢမ်-တေၵုမ်းၵမ်ႁိပ်ႇႁွမ်ႈတေႃႇပၼ်ႁႃယႃႈမဝ်းၵမ် ႁႂ်ႈပေႃးၸၢင်ႈတီႉၺွပ်းလႆႈငဝ်ႈငႃႇ မိုဝ်းလူင်ၶဝ် ဢၼ်ၸိူဝ်းႁဵတ်းဢွၵ်ႇ ၵႃႉၶၢႆယႂ်ႇယႂ်ႇၼမ်ၼမ်ၼၼ်ႉ ၼင်ႇႁိုဝ်ပေႃးတေထိုင်တီႈၵေႃႈ တေႁဵတ်းသၢင်ႈႁၢင်ႈပွင်ၵႂႃႇ ဝႃႈၼၼ်။
လိူဝ်ၼၼ်ႉၵေႃႈ တေလူတ်းယွမ်းလွင်ႈသုၼ်ၵၢင်ၵုမ်းၵမ် ဢၼ်ဝႃႈ Decentralization ပႁူဝ်ႇၶျူၵ်ႉၵၢႆႇမုၼၼ်ႉသေယဝ်ႉ တၢမ်ၼင်ႇၶေႃႈသဵင်ၵၢင်ၸႂ်ၸႄႈမိူင်းလႄႈတိူင်းၶဝ် တၢင်ႇၶိုၼ်ႈမႃးၸိူဝ်းၼၼ်ႉ ထုၵ်ႇလီမူၼ်ႉမႄးဢၼ်လႂ်ၵေႃႈ တေၶတ်းၸႂ်မူၼ်ႉမႄးၵႂႃႇယူႇ ဝႃႈဝႆႉၸိူင်ႉၼၼ်။ ၼႆႉပဵၼ်တွၼ်ႈၵၢၼ်မိူင်း။
ယဝ်ႉၵေႃႈပေႃးမႃးတူၺ်း တွၼ်ႈတီႈ 5 ၼႆ တေၶိုၼ်ႈပၼ်ငိုၼ်းလိူၼ် ၵူၼ်းႁၢပ်ႇၵၢၼ်လူင်ပွင်ၸိုင်ႈၶဝ် ၸိူဝ်းပဵၼ် ထၢၼ်ႈတႂ်ႈၼၼ်ႉ 20% လႄႈၸိူဝ်းပဵၼ်ထၢၼ်ႈၼိူဝ် 10% ဝႃႈၸိူင်ႉၼၼ်။ ၶေႃႈတီႈ 6 ၵေႃႈ တီႈလိၼ်ႁႆႈၼႃးၵူၼ်းမိူင်း ဢၼ်လႆႈထုၵ်ႇယိုတ်းဢဝ်လူၺ်ႈ လွင်ႈဢမ်ႇၶဝ်ႈထမ်းတြႃးၸိူဝ်းၼၼ်ႉ တေႁဵတ်းႁႂ်ႈၸဵဝ်းထိုင်တီႈၼႂ်းမိုဝ်းၵူၼ်းမိူင်း ၸိူဝ်းပဵၼ်ၸဝ်ႈၶွင်တႄႉတႄႉမၼ်း ဝႃႈၸိူင်ႉၼၼ်ဝႆႉ။
ၵူၺ်းၵႃႈ ၼင်ႇဢၼ်မၼ်းၸဝ်ႈဝႃႈတေႁဵတ်းပၼ်ၸိူဝ်းၼၼ်ႉ မီးယူႇၵေႃႈ ဢၼ်ယၢမ်ႈပၢၵ်ႇလၢတ်ႈမႃး မိူဝ်ႈယၢမ်းၶၢဝ်းလိူၵ်ႈတင်ႈသေယဝ်ႉ ထိုင်မႃးႁၢၼ်ႉပဵၼ်ၸွမ်ၸိုင်ႈ သမ်ႉၶိုၼ်းဢမ်ႇတူၵ်ႇလၢတ်ႈပႃးၸွမ်း ၼၼ်ႉၵေႃႈ သမ်ႉမီးယူႇၽွင်ႈ။ ၸိူဝ်းၼၼ်ႉတႄႉမိူၼ်ၸိူင်ႉၼင်ႇလွင်ႈငမ်းယဵၼ်လႄႈ ဢိၵ်ႇတင်းလွင်ႈ တေမူၼ်ႉမႄးပၵ်းပိူင်လၵ်းမိူင်းၸိူဝ်းၼၼ်ႉ။
ၵမ်းၼႆႉ ပေႃးႁဝ်းၶႃႈမႃးထတ်းသၢင်တူၺ်း ၵဵဝ်ႇလူၺ်ႈလွင်ႈတေမူၼ်ႉမႄးပၵ်းပိူင်လၵ်းမိူင်း ဢၼ်ဝႃႈၼၼ်ႉ မိူဝ်ႈပၢၼ်ဢူးဝိၼ်းမျိၼ်ႉ တိုၵ်ႉပဵၼ်ၽူႈၼၢမ်းၾၢႆႇတႅၼ်းၽွင်း ဢၼ်ႁွင်ႉဝႃႈ ပျီႇတုလုတ်ႉတေႃႇဢုၵ်ႉၵထၼၼ်ႉ မၼ်းယၢမ်ႈလၢတ်ႈဝႃႈ ၵၢၼ်မူၼ်ႉမႄးပၵ်းပိူင်လၵ်းမိူင်းၼႆႉ မိူဝ်ႈလႂ်လႆႈလွင်ႈငမ်းယဵၼ်ယဝ်ႉၵွၼ်ႇ ၸင်ႇၵွႆႈႁဵတ်း ဝႃႈၼႆႉၸိူင်ႉၼၼ်။ ၵဵဝ်ႇလူၺ်ႈၶေႃႈဢၼ်ၼႆႉ မီးၵူၼ်းထတ်းသၢင်မႃးတင်းၼမ်၊ ပၵ်းပိူင်လၵ်းမိူင်းဢၼ်ဝႃႈၼႆႉ မၼ်းဢိင်လင်ၾင်ၼွင်ႈၵၼ်ဝႆႉတင်းလွင်ႈငမ်းယဵၼ်၊ ပေႃးဝႃႈဢမ်ႇမူၼ်ႉမႄးလႆႈပၵ်းပိူင်လၵ်းမိူင်း တေဢမ်ႇၸၢင်ႈၵေႃႇသၢင်ႈလႆႈလွင်ႈငမ်းယဵၼ်၊ ပေႃးၶႂ်ႈလႆႈလွင်ႈငမ်းယဵၼ် တၵ်းလႆႈမူၼ်ႉမႄးပၵ်းပိူင်လၵ်းမိူင်း။ လွင်ႈမူၼ်ႉမႄးပၵ်းပိူင်လၵ်းမိူင်းလႄႈ လွင်ႈၵေႃႇသၢင်ႈလွင်ႈငမ်းယဵၼ်ၼႆႉ တၵ်းတေလႆႈႁဵတ်းႁူမ်ႈၵၼ်ၵႂႃႇ မိူဝ်ႈမိူဝ်ႈလဵဝ်ၵၼ်ၼႆ ၵူၼ်းမိူင်းၸၢဝ်းၶိူဝ်းတင်းလၢႆတႄႉ ပွင်ႇၸႂ်ဝႆႉၸိူင်ႉၼၼ်။ ၽူႈလဵပ်ႈႁဵၼ်းတင်းလၢႆၵေႃႈ ပွင်ႇၸႂ်ဝႆႉၸိူင်ႉၼၼ်။
ဝႃႈၼၼ်သေတႃႉၵေႃႈ ယူႇတီႈလူင်ပွင်ၸိုင်ႈၼူၵ်ႉယုင်းၼႆႉ ၶတ်းသၢင်ႈႁၢင်ႈပွင် လွင်ႈတေမူၼ်ႉမႄးပၵ်းပိူင် လၵ်းမိူင်းမႃး ဢၼ်ဝႃႈၼၼ်ႉ ပႆႇႁၼ်ပဵၼ်ၼမ်ႉပဵၼ်တူဝ်မႃး၊ ပႆႇႁၼ်ၶဝ်ၶတ်းၸႂ်ၶတ်းၶေႃးႁဵတ်းသၢင်ႈ မႃးတႄႉတႄႉဝႃႈဝႃႈ။ မိူဝ်ႈလဵဝ် ၸွမ်ၸိုင်ႈဢူးဝိၼ်းမျိၼ်ႉ လၢတ်ႈၵႂႃႇၼႆႉၵေႃႈ တႃႇတေမူၼ်ႉမႄး ပၵ်းပိူင်လၵ်းမိူင်းလႄႈသင်၊ တႃႇတေၵေႃႇသၢင်ႈ လွင်ႈငမ်းယဵၼ်လႄႈသင် ဢမ်ႇႁၼ်ပႃးမႃးဢၼ်ဝႃႈၼၼ်ႉ ပဵၼ်လွၵ်းၸုတ်ႈလူင်ဝႆႉဢၼ်ၼိုင်ႈ။
ထႅင်ႈၶေႃႈၼိုင်ႈ ၵဵဝ်ႇလူၺ်ႈၵူၼ်းၸၢဝ်းၶိူဝ်း။ ၵဵဝ်ႇလူၺ်ႈၵူၼ်းၸၢဝ်းၶိူဝ်းသေယဝ်ႉ တေႁဵတ်းသၢင်ႈႁၢင်ႈပွင်ပၼ် ဢီႈသင် ၸိူင်ႉၼင်ႇႁိုဝ်ဢၼ်ဝႃႈၼၼ်ႉ ဢမ်ႇပႃးမႃး ၼႆႉၵေႃႈပဵၼ်လွၵ်းၸုတ်ႈလူင်ဝႆႉဢၼ်ၼိုင်ႈ။ လွင်ႈၵူၼ်းမိူင်းသၼ်လွႆလႆႈၶၢႆႉပၢႆႈ ၽၢတ်ႇယၢၼ်ႁိူၼ်းယေး ယွၼ်းၽေးသိုၵ်းၵၢင်မိူင်းၸိူဝ်းၼၼ်ႉ တေႁဵတ်းႁိုဝ်ၵွပ်ႇၵူႈၵႅတ်ႇၶႄပၼ်ၶဝ်၊ တေႁဵတ်းႁိုဝ် ပူၵ်းပွင်ပၼ်ၽႃႉဝၶဝ်ဢၼ်ဝႃႈၼၼ်ႉ တိုၼ်းဢမ်ႇလၢတ်ႈပႃးလႃးလႃး။
ယဝ်ႉၵေႃႈ ဢၼ်ပဵၼ်ပၢင်တိုၵ်း၊ ဢၼ်ပဵၼ်သိုၵ်းၵၢင်မိူင်းယူႇ တီႈတၢင်းမိူင်းတႆး ဢိၵ်ႇတင်းမိူင်းၶၢင် ဝၼ်းမိူဝ်ႈလဵဝ်ၼႆႉ တေႁဵတ်းႁိုဝ်ၵွပ်ႇၵူႈၵႄႈလိတ်ႈၵႂႃႇဢၼ်ဝႃႈၼၼ်ႉၵေႃႈ ဢမ်ႇႁၼ်လၢတ်ႈပႃးမႃးလႄႈ ပဵၼ်ဢၼ်မႆႈၸႂ်ၸွမ်းဝႆႉဢၼ်ၼိုင်ႈ။ ထႅင်ႈလွင်ႈၼိုင်ႈ ၼင်ႇႁိုဝ်လိၵ်ႈလၢႆးပၢႆးပၺ်ၺႃၸၢဝ်းၶိူဝ်း ၸိူဝ်းဢမ်ႇၸႂ်ႈမၢၼ်ႈ တေပူင်သွၼ်ႁပ်ႉႁဵၼ်းၵႂႃႇလႆႈ ထၢင်ႇႁၢင်ႈၼၼ်ႉ တေတမ်းဝၢင်းၶပ်ႉၽႅၼ်ပၼ် ၸိူင်ႉၼင်ႇႁိုဝ်ၼႆၵေႃႈ ဢမ်ႇဝႃႈပႃး။
ယၢမ်းမိူဝ်ႈလဵဝ် ႁွင်ႈၵၢၼ်ထၢၼ်ၽွင်းလူင်ၾၢႆႇၸၢဝ်းၶိူဝ်း ဢၼ်ႁွင်ႉဝႃႈ တၢႆးယိၼ်းတႃးယေးယႃႇဝုၼ်ႇၵျီႇထႃႇၼ ၼၼ်ႉ ၵူၺ်းမီးၸိုဝ်ႈသဵင်မၼ်းလၢႆလၢႆသေယဝ်ႉ ဢမ်ႇမီးသုၼ်ႇႁႄႉၵင်ႈပူၵ်းပွင်ပၼ်လႆႈ သုၼ်ႇလႆႈၶွင် ၸၢဝ်းၶိူဝ်းၶဝ်ဢၼ်ဝႃႈၼၼ်ႉ ၽႂ်ၵေႃႈႁူႉၸွမ်းယူႇ။ ၵဵဝ်ႇလူၺ်ႈလွင်ႈၼႆႉ တေႁဵတ်းႁိုဝ်မူၼ်ႉမႄးယုၵ်ႉမုၼ်း ၸိူင်ႉၼင်ႇႁိုဝ်၊ တေၸီႉၸမ်ႈၸိူင်ႉၼင်ႇႁိုဝ်၊ တေၶၢႆႉလၢႆႈၸိူင်ႉၼင်ႇႁိုဝ်၊ တေတမ်းၽႅၼ်ႁႂ်ႈၸၢဝ်းၶိူဝ်းၶဝ်ပေႃးမီး သုၼ်ႇထၢင်ႇႁၢင်ႈၽဵင်ႇပဵင်းၼင်ႇပီႈၼွင်ႉမၢၼ်ႈၼၼ်ႉ တေႁဵတ်းႁိုဝ်ဢၼ်ဝႃႈၼၼ်ႉၵေႃႈ ဢမ်ႇလႆႈႁၼ်ပႃးမႃးၼႆႉ လီၸီႉၸမ်ႈဝႃႈပဵၼ်လွၵ်းပဝ်ႇလူင်ဝႆႉဢၼ်ၼိုင်ႈ။
လိူဝ်ၼၼ်ႉၵေႃႈ ၸွမ်းၼင်ႇၾိင်ႈပိူင်မိူင်းၻီႊမူဝ်ႊၶရေႊၸီႊ ဢၼ်ဝႃႈၵူၼ်းၵူႈၵေႃႉၼႆႉ တိုၼ်းမီးသုၼ်ႇ လၢတ်ႈၸႃထၢင်ႇႁၢင်ႈ၊ တိုၼ်းမီးသုၼ်ႇတႅမ်ႈပိုၼ်ထၢင်ႇႁၢင်ႈ၊ ပိုတ်ႇပၢၵ်ႇထၢင်ႇႁၢင်ႈဢၼ်ဝႃႈၼၼ်ႉ တင်းမူတ်းၵေႃႈႁူႉပွင်ႇၵၼ်ဝႃႈ Freedom of expression ။ ၵဵဝ်ႇလူၺ်ႈသုၼ်ႇလႆႈပိုတ်ႇပၢၵ်ႇထၢင်ႇႁၢင်ႈ ၼႆႉၵေႃႈ ယူႇတီႈၸွမ်ၸိုင်ႈဢူးဝိၼ်းမျိၼ်ႉ ဢမ်ႇလၢတ်ႈပႃးၵႂႃႇ သေၶေႃႈ။ ၼႂ်းပၢၼ်လူင်ပွင်ၸိုင်ႈ ၸုမ်းၼူၵ်ႉယုင်းၼႆႉ ၵဵဝ်ႇလူၺ်ႈၵၢၼ်သိုဝ်ႇၶၢဝ်ႇ၊ ၵဵဝ်ႇလူၺ်ႈလွင်ႈဢဝ်ၶၢဝ်ႇ တႅမ်ႈၶၢဝ်ႇ ဢွၵ်ႇၶၢဝ်ႇၸိူဝ်းၼႆႉသေ ဢဝ်လိူင်ႈလၢဝ်းတေႃႇၵူၼ်းသိုဝ်ႇၶၢဝ်ႇ ႁဵတ်းၵၢၼ်ၼၵ်ႉၶၢဝ်ႇၶဝ်ၸိူဝ်းၼႆႉ ၼမ်လိူဝ်မိူဝ်ႈပၢၼ် ဢူးတဵင်းၸဵင်ႇၼႆ ၽႂ်ၵေႃႈထတ်းႁၼ်ၵၼ်ယူႇ။
ၵွပ်ႈပိူဝ်ႈၸိူင်ႉၼၼ် ဢၼ်ပဵၼ်ငဝ်ႈငႃႇၻီႊမူဝ်ႊၶရေႊၸီႊၼၼ်ႉ ဢမ်ႇလၢတ်ႈပႃးၼင်ႇပိူင်ပဵၼ်တႄႉ မီးတႄႉမၼ်း၊ ဢၼ်ၼၼ်ႉ ပွင်ႇဝႃႈတေသိုပ်ႇႁၢမ်ႈတပ်ႉထႅင်ႈ ပွင်ႇဝႃႈတေသိုပ်ႇႁိပ်ႇႁွမ်ႈတေႃႇၵူၼ်း ၵၢၼ်ၶၢဝ်ႇၶဝ်ထႅင်ႈႁိုဝ်။ ပေႃးၸိူင်ႉၼၼ်မႃး မိူၼ်တင်းဝႃႈၵွင်လင်တေႃႇၻီႊမူဝ်ႊၶရေႊၸီႊယဝ်ႉၼႆၵေႃႈ ၸၢင်ႈထတ်းသၢင်လႆႈ။ ၼႂ်းၼၼ်ႉ ဢၼ်ဝႃႈသုၼ်ႇလႆႈပိုတ်ႇပၢၵ်ႇ ထၢင်ႇႁၢင်ႈၼၼ်ႉ တေပႃးၸဵမ် ပေႃးဢမ်ႇထုၵ်ႇမႅၼ်ႈၵၢင်ၸႂ်၊ ပေႃးဝႃႈၶတ်းသၢၼ်ၵၼ်တင်းတၢင်းယုမ်ႇယမ်ၸဝ်ႈၵဝ်ႇ ၽူႈလႂ်ၽႂ်သေဢမ်ႇဝႃႈ ၸိူဝ်းပဵၼ်ၵူၼ်းမိူင်းၼႆႉ ထၢင်ႇႁၢင်ႈၶႂမ်ႈၶတ်းၼႄၵၢင်ၸႂ်လႆႈ ဢၼ်ဝႃႈၼၼ်ႉၵေႃႈမီးပႃးဝႆႉလႄႈ ယွၼ်ႉပိူဝ်ႈၵူဝ်ၼႄၵၢင်ၸႂ်၊ ယွၼ်ႉပိူဝ်ႈၵူဝ်တၢင်းၶႂမ်ႈၶတ်းဢွၵ်ႇမႃးလႄႈ ၸင်ႇတေဢမ်ႇလၢတ်ႈပႃး လွင်ႈၶဝ်ပိုတ်ႇဝၢင်းဢၼ်ၼႆႉႁိုဝ်ၼႆၵေႃႈ လႆႈဝူၼ်ႉၸွမ်းဢၼ်ၼိုင်ႈ။
လိူဝ်ၼၼ်ႉၵေႃႈ ပေႃးႁဝ်းၶႃႈမႃးထတ်းတူၺ်း ၸိူဝ်းဢၼ်ဝႃႈတေႁဵတ်းယူႇၼၼ်ႉ မိူၼ်ၸိူင်ႉဝႃႈ တေတိူဝ်းၶိုၼ်ႈပၼ် ငိုၼ်းလိူၼ်ၵူၼ်းႁဵတ်းၵၢၼ်လူင်ပွင်ၸိုင်ႈၶဝ် ၸိူဝ်းထၢၼ်ႈတႂ်ႈ 20% ၊ ၸိူဝ်းထၢၼ်ႈၼိူဝ် 10% ဢၼ်ဝႃႈၼၼ်ႉ ၼၼ်ႉတႄႉတေပဵၼ်လွင်ႈလီၸူမ်း ပိူဝ်ႈတႃႇၵူၼ်းမိူင်းၸိူဝ်းဢၼ်ႁၢပ်ႇၵၢၼ်ၶုၼ် ၼၼ်ႉယူႇ။ ၵူၺ်းၵႃႈ ၼင်ႇႁိုဝ်ၶၼ်ၵုၼ်ႇ သိၼ်ၵႃႉတေဢမ်ႇၶိုၼ်ႈၼၼ်ႉသမ်ႉ တေႁဵတ်းႁိုဝ်ၵုမ်းၵွၼ်းၵႂႃႇ ဢၼ်ဝႃႈၼၼ်ႉ ဢမ်ႇႁၼ်လၢတ်ႈပႃး။ ပေႃးဢဝ်ၾိင်ႈပိူင်ဢၼ်ယၢမ်ႈပဵၼ်မႃး ၶၢဝ်းတၢင်း 20-30 ပီၼႆႉ ပေႃးဝႃႈၶိုၼ်ႈပၼ် ငိုၼ်းလိူၼ်ၵေႃႈ ၵႃႈၶၼ်ၵုၼ်ႇၶိုၼ်ႈ၊ ပေႃးဝႃႈၵႃႈၶၼ်ၵုၼ်ႇၶိုၼ်ႈၵေႃႈ ႁဵတ်းႁႂ်ႈၼမ်ႉငိုၼ်းတႅမ်ႇယေႃႈၵႂႃႇ၊ ဢၼ်ဝႃႈ ငူၺ်ႇၵျေးၽွင်းပႂႃႉမူႉ တေၼမ်လိူဝ်မႃး။ ၸိူင်ႉၼႆမၼ်းတေပၼ်ႇတူင်ႇထူင်ႇဢူၺ်ႈၵၼ်ၵူၺ်းလႄႈ ၵူၼ်းႁိုဝ်ၵူၼ်းမိူင်းပေႃးတေတေႃႉတႄႉလႆႈၸႂ်ၵႂႃႇ ၼိုင်ႈၵမ်းၼၼ်ႉ တိူဝ်းပၼ်ငိုၼ်းလိူၼ်ၸိုင် တေမႅၼ်ႈယူႇ။
ၵူၺ်းၵႃႈ ၼင်ႇႁိုဝ်ငိုၼ်းၼၼ်ႉတေၸၢႆႇၵုမ်ႇၵႂႃႇ၊ ႁႂ်ႈပေႃးမီးၼမ်ႉၼၵ်းၵႂႃႇ၊ ၼမ်ႉငိုၼ်းယႃႇႁႂ်ႈတူၵ်းၵႂႃႇၼၼ်ႉၸမ်း ၾၢႆႇၼိုင်ႈတေႁဵတ်းႁိုဝ်ႁဵတ်းဢွၵ်ႇၵုၼ်ႇသိၼ်ၵႃႉ တေႃႉသူင်ႇမိူင်းၼွၵ်ႈ၊ တေႁဵတ်းႁိုဝ်ၶႂၢၵ်ႈလွၵ်းၵၢတ်ႇ ပၢင်ၵၢတ်ႇၵႂၢင်ႈၶႂၢင် ဢၼ်ဝႃႈၼၼ်ႉတႄႉ ဢမ်ႇႁၼ်ပႃးယႃႈၵႄႈမၼ်းၼႆ ႁဝ်းၶႃႈၸၢင်ႈထတ်းလႆႈဢၼ်ၼိုင်ႈ။
ၸင်ႇဝႃႈပေႃးတေမႃးႁုပ်ႈတူၺ်းတႄႉ ပုၼ်ႈတႃႇၵူၼ်းမိူင်းၸၢဝ်းၶိူဝ်းမုင်ႈမွင်းဝႃႈ မိူင်းႁူမ်ႈတုမ်ၾႅတ်ႊၻရႄႊ ၻီႊမူဝ်ႊၶရေႊၸီႊဢၼ်ဝႃႈၼၼ်ႉ တေႁဵတ်းႁိုဝ် ဢမ်ႇဝႃႈပႃးၵူၺ်းဢမ်ႇၵႃး သမ်ႉၵူၺ်းဝႃႈတေဢဝ်လၢႆး Decentralization ဢၼ်ဝႃႈတေလူတ်းယွမ်း လွင်ႈသုၼ်ၵၢင်ၵုမ်းၵမ်ၼၼ်ႉ သေယဝ်ႉ ထုၵ်ႇလီမူၼ်ႉမႄးဢၼ်လႂ်ၵေႃႈ တေမူၼ်ႉမႄးၵႂႃႇၵူၺ်း ဢၼ်ဝႃႈၼၼ်ႉ ႁဝ်းၶႃႈၸၢင်ႈထတ်းႁၼ်ဝႃႈ ၼႂ်းၶၢဝ်းတၢင်း 2 ပီပၢႆထိုင် 3 ပီ ဢၼ်ဢႃယုတၼ်းႁဵင်းၸုမ်းၼူၵ်ႉယုင်း တိုၵ်ႉၵုမ်းၵမ်ယူႇၼႆႉ တႃႇတေပဵၼ်မႃး မိူင်းႁူမ်ႈတုမ်ၾႅတ်ႊၻရႄႊၼၼ်ႉ ၶဝ်တိုၼ်းတေဢမ်ႇၶတ်းၸႂ်ယဝ်ႉၼႆၵေႃႈ ႁဝ်းၶႃႈၸၢင်ႈထတ်းႁၼ်လႆႈၼႆ ယွၼ်းၶႆႈၼႄတၢင်ႇထိုင် ပေႃႈမႄႈပီႈၼွင်ႉၵူၼ်းမိူင်းတင်းလၢႆသေ ၶွတ်ႇယွတ်ႈပၢႆၵႂၢမ်းတီႈၼႆႈ။ မႂ်ႇသုင်ၵၼ်ၶႃႈဢေႃႈ။
ႁိုၼ်း ၵႃယၢင်း (20/04/2018)


text:
Wp/shn/ၸဝ်ႈဢမၢတ်ႈလူင်မိူင်းၼွင်
- ၸိုဝ်ႈမိူဝ်ႈလဵၵ်ႉ - ၸၢႆးသႃႇဢွင်ႇ။
- ၸိုဝ်ႈဢူႈ - လုင်းမၢၼ်ႇၸီႇ။
ၵၢၼ်ႁဵၼ်းလႄႈလွင်ႈတူင်ႉၼိုင်[edit]
ဢယုလႆႈ (7) ၶူပ်ႇ၊ မိူဝ်းယူႇဝတ်ႉ(ၵျွင်း) သူၺ်ႇပုတ်ႉထေႃး ဝၢၼ်ႈၸိင်း၊ မိူင်းၼွင်၊ ပဵၼ်ၵပ်ႉပီႇ ဝႃႇၼိုင်ႈ၊ ၶၢမ်ႇပဵၼ်ၸဝ်ႈသၢင်ႇ လႆႈၸိုဝ်ႈ သေႃးၽိင်ႉၼ ၼႆယဝ်ႉ။ ဝၢႆးၼႆႉၶၢႆႉမိူဝ်းယူႇ ဝတ်ႉ(ၵျွင်း) ႁူဝ်ဢုင်၊ ဢိူင်ႇႁႃႈဝၢၼ်ႈ၊ တူင်ႇဝဵင်းၵေႇသီႇ(ဝၢၼ်ႈၸၢမ်)၊ မိူဝ်ႈဢယုသိပ်းဢဵတ်းၶူပ်ႇ၊ ယူႇတီႈ ၼႆႈပီႊၼိုင်ႈသေ ၶၢႆႉမိူဝ်းယူႇထႅင်ႈတီႈဝတ်ႉ(ၵျွင်း)မိူင်းၼိမ် လႆႈႁူၵ်းပီႊ ၸင်ႇထႂၢၵ်ႈပဵၼ်ၵူၼ်း ႁိူၼ်းမိူဝ်ႈဢယုလႆႈ (18)ၼၼ်ႉယဝ်ႉ။
ၸဝ်ႈၾႃႉမိူင်းၼွင် ၸဝ်ႈၶုၼ်ထုၼ်း ႁွင်ႉမိူဝ်းယူႇဝၢၼ်ႈပၢင်ႇသႃႇ ဝဵင်းမိူင်းၼွင်မိူဝ်ႈဢယုၸဝ်ႈ (19)ၶူပ်ႇၼၼ်ႉယဝ်ႉ။ ႁဵတ်းၾူႈတႅမ်ႈလိၵ်ႈသေ ၸဝ်ႈၾႃႉဢမ်ႇႁၼ်ၸႂ်လႄႈ ဢွၵ်ႇဢႅဝ်ႇမူိင်း မႃးတၢင်း လၢႆးၶႃႈ၊ တႅမ်ႈဢွၵ်ႇလိၵ်ႈၵႂႃႇၸွမ်းသၢႆတၢင်းသေ၊ သိုပ်ႇၶၢဝ်းတၢင်းထႅင်ႈ ၼႂ်းမိူင်းယူၼ်း၊ မိူင်းထႆး၊ ၶိုၼ်းဢွၵ်ႇမႃးတၢင်းၵဵင်းတုင်၊မိူင်းလိူၼ်း၊ၽႅဝ်ႁွတ်ႈမႃးၶိုၼ်းမိူဝ်ႈပီႊတႆး-1982 ၼီႈ(ပီႊၶရဵတ်ႈ1888) ယဝ်ႉ။
မိူဝ်ႈပီႊတႆး-1991 ၼီႈ (ပီႊၶရေတ်ႈ-1901)၊ ၼၼ်ႉၸဝ်ႈၾႃႉလူင်မိူင်းၵိုင် ၸဝ်ႈၶုၼ်မုင်ႇ ယုၵ်ႉယွင်ႈပၼ်ၼႃႈတီႈပုၼ်ႈၽွၼ်း ႁႂ်ႈၸဝ်ႈပဵၼ်ၽွင်းမိူင်းလူင်(ဢမၢတ်ႈလူင်) ၼႂ်းႁၢင်ႈႁေႃၼႆယဝ်ႉ။
မိူဝ်ႈပီႊတႆး-1995 ၼီႈ (ပီႊၶရဵတ်ႈ-1905)၊ လိူၼ်သိပ်းသွင်မႂ်ႇ ပႅတ်ႇၶမ်ႈ ဝၼ်းၽတ်းၼၼ်ႉ ၸဝ်ႈၶုၼ်သၢင်ႇတူၼ်ႈႁုင်းမႃးပၢင်းလႄႈ ၸွမ်းၶိုၼ်ႈမိူဝ်းယူႇ မိူင်းသႅၼ်ဝီလူင်ယဝ်ႉ။ မိူဝ်ႈပီႊတႆး-1996 ၼီႈ (ပီႊၶရေတ်ႈ1906)၊ လိူၼ်ၸဵင်လွင်ႈ ပႅတ်ႇၶမ်ႈ ၼၼ်ႉ ၸဝ်ႈလႆႈမိူဝ်းသိုဝ်ႉဢဝ် ၸၢၵ်ႈဢိတ်ႇလိၵ်ႈ တီႈတိူင်းတႃလိူဝ်ႇ(မၢၼ်းတလေး) သေမႃးတင်ႈဝႆႉတီႈဝဵင်းသႅၼ်ဝီယဝ်ႉ။ ၵွပ်ႈလွင်ႈႁဵတ်းတၢင်းသၢင်ႈ ဢမ်ႇပေႃးလႆႈၼင်ႇၸႂ်လႄႈၸဝ်ႈလႆႈၶိုၼ်ႈပွၵ်ႈမိူဝ်းမိူင်းၵိုင် မိူဝ်ႈပီႊတႆး-1996 ၼီႈ (ပီႊၶရေတ်ႈ1906)၊ ၼၼ်ႉယဝ်ႉ။ ၼႂ်းပီႊၼၼ်ႉ မိူဝ်ႈလိူၼ်သိပ်းမႂ်ႇ ႁႃၶၢႆပပ်ႉလိၵ်ႈ တၢင်းၵွင်းႁိၼ်လမ်(ၵျွၵ်ႉမႄး) ယဝ်ႉ၊၊
သဵင်ႈၵၢမ်ႇသုတ်းမုၼ်[edit]
ထိုင်မႃး မိူဝ်ႈပီႊတႆး-1996 ၼီႈ (ပီႊၶရေတ်ႈ1906)၊ လိူၼ်(10)လွင်ႈ (4) ၶမ်ႈ၊ ဝၼ်းသဝ်၊ ၵၢင်ၼႂ် (9)မူင်း၊ ၽွင်းဢယုၸဝ်ႈလႆႈ (51) ၼၼ်ႉ ၸဝ်ႈလပ်းတႃလိုမ်းမိူင်းၵႂႃႇ တီႈဝၢၼ်ႈၵွင်းမူးပုတ်း၊ ဢိူင်ႇၵွင်းႁိၼ်လမ်(ၵျွၵ်ႉမႄး)ၼၼ်ႉယဝ်ႉ။ ပပ်ႉလိၵ်ႈဢၼ်ၸဝ်ႈတႅမ်ႈဢွၵ်ႇဝႆႉသမ်ႉ မီးၽိုၼ်မၼ် (200)ပၢႆပၢႆၼႆယဝ်ႉ။
ၽိုၼ်ဢိင်[edit]
- ပပ်ႉၸဝ်ႈၶူးမေႃတႆး(လုင်းၶုၼ်မႃႇႁႃႇ-တႅမ်ႈ)


text:
ၸဝ်ႈၶူးမေႃ
ပိုၼ်းၵႅပ်ႈၸဝ်ႈၵေႃးလီႇမိူင်းပၼ်ႇ
- ၸိုဝ်ႈ
- ၸိုဝ်ႈမိူင်ႈလဵၵ်ႉ
- ၸိုဝ်ႈဢူႈ
- ၸိုဝ်ႈမႄႈ
- ပီၵိူတ်ႇ
- တီႈၵိူတ်ႇ
မိူဝ်ႈဢယုၸဝ်ႈလႆႈ (8)ၶူပ်ႇ၊ ၶိုၼ်ႈယူႇဝတ်ႉ(ၵျွင်း)ဝၢၼ်ႈၸွၵ်ႉ ၼွင်ၶဝ်ႈလၢမ်၊ ပဵၼ်ၵပ်ႉပီႇဝႃႇၼိုင်ႈ ၼုင်ႈသၢင်ႇသေ လႆႈၸိုဝ်ႈဝႃႈ ၸဝ်ႈၵေႃးလိယ ၼႆယဝ်ႉ၊ မူိဝ်ႈဢယုၸဝ်ႈထူၼ်ႈတဵမ်သၢဝ်းယဝ်ႉ ၶဝ်ႈသိမ်ႇ ပဵၼ်ၸၢင်း၊ ႁဵၼ်ဢဝ်တၢင်းမေႃတီႈၸဝ်ႈၶူးလူင်သေ ပေႃးယဝ်ႉၶၢႆႉၵႂႃႇၶိုၼ်ႈလိၵ်ႈထႅင်ႈတီႈ ၸဝ်ႈတူၼ် ၶူးလူင်ဝတ်ႉၼႃးဢိင်ႇ။ ၵႃႈပဵၼ်ထမ်းတႆး၊ ထမ်းယူၼ်းၼၼ်ႉၸဝ်ႈလႆႈမူတ်းယဝ်ႉ၊ တႃႇၶိုၼ်ႈထႅင်ႈ သတ်ႉတႃႇ သၢင်းၵျူဝ်ႇ ထမ်းပိတၵတ်ႈၼၼ်ႉ သမ်ႉၶၢႆႉၵႂႃႇယူႇဝတ်ႉၽွင်ႇတေႃႇဢူး ဝဵင်းမိူင်းၼၢႆး၊ပေႃး သုတ်းယဝ်ႉ ၸဝ်ႈၸင်ႇၶၢႆႉလူင်းမိူင်းမၢၼ်ႈ၊ မိူဝ်းယူႇဝတ်ႉ (မိၼ်းဝၼ်ႇတိူၵ်ႈ) တီႈတူိင်းတႃႈလိူဝ်ႇ(မၢၼ်း တလေး) လႆႈဝႃႇၼိုင်ႈ၊ ဢွၵ်ႇႁႅင်ႈမႃး ၽွင်းလိူၼ်သၢမ် ပိူၼ်ႈႁဵတ်းပွႆး ထၢမ်-တွပ်ႇ လိၵ်ႈလႄႈၸဝ်ႈ တွပ်ႇလႆႈထိၼိုင်ႈ၊ ၶႅမ်ႉလီတွၼ်းပိူၼ်ႈတင်းသဵင်ႈ၊ ၶုၼ်ႁေႃၶမ်း မင်းတုင်း ပေႃးတွၼ်ႈသူး သေယွၼ်း ႁဵတ်းပေႃႈဢွၵ်ႇၸဝ်ႈလူးၵွၼ်ႇယဝ်ႉ။
ၼႂ်းပီႊလဵဝ်ၵၼ် ၵေႃႉပဵၼ်မႄႈ ပႃႈၵျွင်းသႅင် ဢမ်ႇယူႇလီလႄႈ မီးၵူၼ်းၸွမ်းၽိတ်ႈပၢင်းၸဝ်ႈ ၶိုၼ်းမိူဝ်းမိူင်းပၼ်ႇသေပေႃးၸဝ်ႈၽႅဝ်ယဝ်ႉ လႆႈလၢတ်ႈတေႃႇၵၼ်တင်းမႄႈလၢႆႊၵမ်းၵွႆးသေ၊ ပႃႈၵျွင်း သႅင်ၵေႃႈ ပူတ်းၸႂ်လပ်းတႃ လိုမ်းမိူင်းၵႂႃႇပႅတ်ႈယဝ်ႉ။
ၸင်ႇၼႆႉၸဝ်ႈလႆႈတႅမ်ႈလိၵ်ႈ(သုတ်ႉတိ မိူင်းပၼ်ႇ၊ဢမ်ႇၼၼ်-သုတ်ႉတ ၵေႃးလီႇ)ၼၼ်ႉလူႇၸွမ်း မႄႈၵူၼ်းထဝ်ႈယဝ်ႉ၊ ပပ်ႉၼႆႉမီးမႃးတေႃႇယၢမ်းလဵဝ်ယူႇ။ ၸဝ်ႈၶိုၼ်းဢွၵ်ႇဢႅဝ်ႇ ၸွတ်ႇၸေးၼႂ်းမိူင်းတႆး ႁဝ်း လႆႈထူပ်းတၢင်းယၢပ်ႇၽိုတ်ႇလၢႆႊသမ်ႇသႅၼ်ပိူင်လႄႈ ၸဝ်ႈၸင်ႇဢွၵ်ႇႁဵတ်းၵူၼ်းႁိူၼ်းသေ၊ တေႇ ၼႃႈႁိူၼ်းယူႇတီႈ “ဝၢၼ်ႈမၢၵ်ႇမူင်ႈၶႃၵႂၢႆး’’ ၼႂ်းမိူင်းပၼ်ႇ။ ပေႃးၶၢဝ်းႁႅင်ႈမႃႈၸဝ်ႈသိုပ်ႇဢွၵ်ႇႁႃတႅမ်ႈ လိၵ်ႈသေ၊ ၶၢဝ်းႁုိဝ်ႉသမ်ႉၶိုၼ်းယူႇတီႈႁိူၼ်းႁဵတ်းၼၼ်တေႃႇထဝ်ႈ။ ၸဝ်ႈလႆႈသေင်ႈၵၢမ်ႇသုတ်းမုၼ်ၵႂႃႇ ၽွင်းဢယုၸဝ်ႈလႆႈ(73)ပီႊ မိူဝ်ႈပီႊတႆး-2035 ၼီႈ (ပီႊၶရဵတ်ႈ1896)၊ လိူၼ်သိပ်းသွင်မႂ်ႇ(15) ၶမ်ႈဝၼ်းၸၼ်တၢမ်းၶမ်ႈ တီႈ ႁိူၼ်းၸဝ်ႈ “ဝၢၼ်ႈမၢၵ်ႇမူင်ႈၶႃၵႂၢႆး’’ႁိမ်းဝဵင်းမိူင်းပၼ်ႇၼၼ်ႉယဝ်ႉ။
ၽိုၼ်လိၵ်ႈဢၼ်ၸဝ်ႈတႅမ်ႈဝႆႉ တင်းသဵင်ႈ မီး(200)လိူဝ်ꧦ၊ တီႈလိၵ်ႈၸဝ်ႈၵေႃးလီႇ မီးၼမ်သုတ်းၼၼ်ႉ ပဵၼ်ႁိူၼ်းပူႇႁဵင်သေႃးၸိင်ႇ၊ ပွၵ်ႉၵၢတ်ႇ၊ ဝၢၼ်ႈတူၼ်ႈႁုင်း၊ ၵဵင်းတွင်းယဝ်ႉ။
ၽိုၼ်ဢိင် ¶ ပပ်ႉၸဝ်ႈၶူးမေႃတႆး # “လုင်းၶုၼ်မႃႇႁႃႇတႅမ်ႈ”
(ၵဵပ်းႁွမ်တွမ်ဝႆႉမိူဝ်ႈ)12/October/2014


text:
ပႃႇတီႇမႂ်ႇသုင်ၸိုင်ႈတႆး တုၵ်းယွၼ်း ႁႂ်ႈၵူႈမူႇၵူႈၸုမ်းလႆႈၶဝ်ႈပႃး ၶၵ်ႉၵၢၼ်လွင်ႈငမ်းယဵၼ်
ဝၼ်းတီႈ 1 – 2 /5/2018 ၼႆႉ ဢူးတဵင်းၸေႃႇ ဢွၼ်ႁူဝ် ၸုမ်းၶွမ်ႊမသျိၼ်ႊ ငမ်းယဵၼ် သေ ၵႂႃႇ ၼွၼ်းတီႈ ငဝ်းငုၼ်းဝၢၼ်ႈႁႆးၶိုၼ်းၼိုင်ႈ။...
ၶွင်ႊမသျိၼ်ႊငမ်းယဵၼ်မၢၼ်ႈ ၵႂႃႇႁူပ်ႉၽူႈၼမ်း SSPP တီႈဝၢၼ်ႈႁႆး
ဝၼ်းမိူဝ်ႈၼႆႉ 1/5/2018 ဢူးတဵင်းၸေႃႇ ၵႅမ်ႁူဝ်ပဝ်ႈ ၶွမ်ႊမသျိၼ်ႊငမ်းယဵၼ် (မၢၼ်ႈ) PC ဢွၼ်ႁူဝ် ၸုမ်းၸိူဝ်းၵႂႃႇႁူပ်ႉထူပ်း ၽူႈယႂ်ႇၵူၼ်းလူင် ပႃႇတီႇမႂ်ႇသုင်ၸိုင်ႈတႆး တပ်ႉသိုၵ်းၸိုင်ႈ SSPP/SSA တီႈငဝ်ႈငုၼ်း...
ပႃႇတီႇသိူဝ်ၽိူၵ်ႇၸွႆႈၶိုင် ဢမ်ႇႁိုင်ၼႆႉ ၶွမ်ႊမသျိၼ်ႊငမ်းယဵၼ်မၢၼ်ႈ တေၵႂႃႇဝၢၼ်ႈႁႆး
လုင်းၸၢႆးဢၢႆႈပဝ်း ႁူဝ်ပဝ်ႈ ပႃႇတီႇသိူဝ်ၽိူၵ်ႇ ၶဝ်ႈယူႇၵၢင် ၸွႆႈၶပ်းၶိုင်ပၼ် သေ ဢမ်ႇႁိုင် ဢမ်ႇၼၢၼ်းၼႆႉ ႁူဝ်ပဝ်ႈၶွမ်ႊမသျိၼ်ႊငမ်းယဵၼ် ၼေႇပျီႇတေႃႇ တေၵႂႃႇႁူပ်ႉ ၽူႈယႂ်ႇၵူၼ်းလူင် ၼႂ်းပႃႇတီႇမႂ်ႇသုင်ၸိုင်ႈတႆး တီႈဝဵင်းမႂ်ႇဝၢၼ်ႈႁႆး။ လိူၼ်ဢေႊပရိူဝ်ႊၼႆႉသဵင်ႈယဝ်ႉ...
SNLD သီႇပေႃႉ ၸတ်းႁဵတ်းပၢင်ၵုမ် ၽူႈပွင်ၵၢၼ်
ပႃႇတီႇႁူဝ်သိူဝ် ၸႄႈဝဵင်းသီႇပေႃႉ ၸတ်းႁဵတ်းပၢင်ၵုမ်လူင် ၽူႈပွင်ၵၢၼ်ပႃႇတီႇ 6 လိူၼ် 1 ပွၵ်ႈ ဢုပ်ႇဢူဝ်းထတ်း သၢင်ၶိုၼ်း လွင်ႈၼႃႈၵၢၼ်တႃငၢၼ်း ဢၼ်လႆႈတူင်ႉၼိုင်ႁဵတ်းသၢင်ႈမႃး ၸိူဝ်းၼႆႉ ဝႃႈၼႆ။ ဝၼ်းတီႈ...
ႁူဝ်ပဝ်ႈပႃႇတီႇႁူဝ်သိူဝ် ဝဵင်းမိူင်းသူႈ လူႉသဵင်ႈသုတ်းမုၼ်
ႁူဝ်ပဝ်ႈပႃႇတီႇႁူဝ်သိူဝ်ၸႄႈဝဵင်းမိူင်းသူႈ လူႉသဵင်ႈသုတ်းမုၼ် လူၺ်ႈတၢင်းပဵၼ်ၶႅၼ်ႊသိူဝ်ႊတပ်ႉ ။ ဝၼ်းတီႈ 22/4/2018 ယၢမ်းဝၢႆးဝၼ်း 1:55 ၸၢႆးသုမ်လဵၵ်း ႁူဝ်ပဝ်ႈပႃႇတီႇႁူဝ်သိူဝ် ဝဵင်းမိူင်းသူႈ ဢႃယု 48 ပီ လူႉသဵင်ႈ...
ၸဝ်ႈၶုၼ်ၵျေႃႇ တင်းလုၵ်ႈၼွင်ႉ ဢိၵ်ႇၽူႈၵွၼ်းတပ်ႉ တပ်ႉသိုၵ်းၸိူဝ်ႉၸၢတ်ႈၸိုင်ႈတႆး ပူၼ်ႉလွတ်ႈဢွၵ်ႇၶွၵ်ႈ
ၸွမ်ၸိုင်ႈၵေႃႉမႂ်ႇ ဢူးဝိၼ်းမျိၼ်ႉ ၼႄၵၢၼ်တူင်ႉၼိုင်ၶိုင်သၢင်ႈႁၢင်ႈပွင် ႁူဝ်တီးႁူဝ်လၢင်း၊ ပွႆႇပၼ်ၵူၼ်း တူၵ်းၶွၵ်ႈၵၢၼ်မိူင်း ဢိၵ်ႇၵူၼ်းၼပ်ႉႁူဝ်ႁဵင် မၢႆတွင်းဝၼ်းပီမႂ်ႇမၢၼ်ႈ (ပီမႂ်ႇသွၼ်းၼမ်ႉ)။ ၼႂ်းၼၼ်ႉ ပႃးတႆး ၽူႈၵွၼ်းတပ်ႉ 2 ၵေႃႉ။ မိူဝ်ႈဝၼ်းတီႈ...
ၸုမ်းလူင်းလၢႆးမိုဝ်း NCA 10 ၸုမ်း ႁူပ်ႉထူပ်းဢုပ်ႇဢူဝ်းၵၼ် တီႈၵဵင်းမႆႇ
ၸုမ်းႁူမ်ႈသၢင်ႈၶၵ်ႉၵၢၼ်ငမ်းယဵၼ် PPST ၸတ်းႁဵတ်းပၢင်ၵုမ် ပွၵ်ႈၵမ်း 18 တႃႇၶၢဝ်းတၢင်း 2 ဝၼ်း တီႈဝဵင်းၵဵင်းမႆႇ ၸိုင်ႈထႆး။ ဝၼ်းတီႈ 05-06/04/2018 ပၢင်ၵုမ်ၽူႈၼမ်းလႄႈ ၽူႈၼမ်းၸုမ်းယိပ်းၵွင်ႈၵၢင်ႇ လူင်းလၢႆးမိုဝ်းလိၵ်ႈႁူမ်ႈမၢႆၵိုတ်းတိုၵ်း...
ပႃႇတီႇသိူဝ်ၽိူၵ်ႇဢွၵ်ႇလိၵ်ႈတိုၵ်းသူၼ်း ႁႂ်ႈၸုမ်းယိပ်းၵွင်ႈၵၢင်ႇၵူႈၸုမ်း လူင်းလၢႆးမိုဝ်း NCA ပိူဝ်ႈႁႂ်ႈဝၢၼ်ႈမိူင်းငမ်းယဵၼ်
တီႇမူဝ်ႇၶရႅတ်ႉတိၵ်ႉ ပႃႇတီႇၸၢဝ်းၶိူဝ်းတႆး SNDP (ႁိုဝ်) ပႃႇတီႇသိူဝ်ၽိူၵ်ႇ ႁဵတ်းပၢင်ၵုမ် ဢွၵ်ႇလိၵ်ႈပိုၼ်ၽၢဝ်ႇတိုၵ်းသူၼ်း ႁႂ်ႈၸုမ်းယိပ်းၵွင်ႈၵၢင်ႇ ၽွမ်ႉၵၼ်လူင်းလၢႆးမိုဝ်း NCA ၊ ႁႂ်ႈပႃႇတီႇၵၢၼ်မိူင်းတႆးၽွမ်ႉႁူမ်ႈၵၼ်။ မိူဝ်ႈဝၼ်းတီႈ 31/03/2018 တီႇမူဝ်ႇၶရႅတ်ႉတိၵ်ႉ...
ၽူႈတႅၼ်းသၽႃးမိူင်းၵိုင် တၢင်ႇထိုင် တုၵ်းယွၼ်းသၽႃးမိူင်းတႆး မၵ်းမၼ်ႈဝၼ်းၸိူဝ်ႉၸၢတ်ႈၸိုင်ႈတႆး ပဵၼ် ဝၼ်းဢိုတ်း လုမ်းပဵၼ်တၢင်းၵၢၼ်
လုင်းၸၢႆးလူင် ၽူႈတႅၼ်းသၽႃးၸႄႈမိူင်း ၶဵတ်ႇလိူၵ်ႈတင်ႈ မၢႆ(2) ၸႄႈဝဵင်းမိူင်းၵိုင် ပႃႇတီႇႁူဝ်သိူဝ် SNLD တၢင်ႇထိုင် ၼႂ်းပၢင်ၵုမ်သၽႃးဝႃႈ ဝၼ်းၸိူဝ်ႉၸၢတ်ႈၸိုင်ႈတႆး ဝၼ်းတီႈ 7 လိူၼ်ၾႅပ်ႊၿိဝ်ႊရီႊ ႁႂ်ႈပဵၼ်ဝၼ်းဢိုတ်း...
FPNCC တေၶဝ်ႈႁူမ်ႈပၢင်ၵုမ်လူင်ပၢင်လူင် ႁူဝ်ပၢၵ်ႇပီ 21 ပွၵ်ႈၵမ်း 3
ၶွမ်ႊမတီႊဢုပ်ႇဢူဝ်းၵၢၼ်မိူင်း မိူင်းႁူမ်ႈတုမ် FPNCC ႁူမ်ၸူမ်းၸွမ်ၸိုင်ႈၵေႃႉမႂ်ႇဢူးဝိၼ်းမျိၼ်ႉ ၾၢႆႇၼိုင်ႈၵေႃႈ သင်ဝႃႈ လူင်ပွင်ၸိုင်ႈမွၵ်ႇထိုင်ပဵၼ်တၢင်းၵၢၼ် တေၶဝ်ႈႁူမ်ႈ ပၢင်ၵုမ်လူင်ပၢင်လူင် ႁူဝ်ပၢၵ်ႇပီ 21 ပွၵ်ႈၵမ်း 3 ဝႃႈၼႆ။ ဝၼ်းတီႈ...


text:
ၸဝ်ႈတႃႇၼ TBC ဢၼ်ယၢမ်ႈၵမ်ႉထႅမ် ၵူၼ်းပၢႆႈၽေးသိုၵ်းၸွမ်းလႅၼ်လိၼ်တႆး-ထႆး 6 တီႈၼၼ်ႉ တတ်းပႅတ်ႈ လွင်ႈၵမ်ႉထႅမ် ၶဝ်ႈၼမ်ႉတၢင်းၵိၼ်သေ ႁဵတ်းႁႂ်ႈၵူၼ်းပၢႆႈၽေးသိုၵ်းထူပ်းတၢင်းယၢပ်ႇ ၽိုတ်ႇၵိၼ်း ၸႂ်လႄႈ ယူႇတီႈ လုမ်းၽွင်းတၢင်းမိူင်းဢမေႊရီႊၵၼ်ႊၵႂႃႇႁူပ်ႉထူပ်းတွင်ႈထၢမ် ၵၢင်ၸႂ်ၵူၼ်းပၢႆႈၽေး တီႈ လႅၼ်လိၼ်တႆး-ထႆး ဝႃႈၼႆ။
ဝၼ်းတီႈ 13/02/2018 ယၢမ်းၵၢင်ဝၼ်း 12 မူင်း ႁူဝ်ပဝ်ႈၶွမ်ႊမတီႊၵူၼ်းပၢႆႈၽေး ပၢင်သဝ်းၵုင်းၵျေႃႇ ဝဵင်းႁႅင် လုင်းၸၢႆးလႅင်း ႁပ်ႉႁူပ်ႉၽွင်းတၢင်မိူင်းဢမေႊရီႊၵၼ်ႊConsul General Jennifer A Harhigh (U.S Consulate General Chiang Mai) ဢၼ်ပၵ်းလုမ်းဝႆႉတီႈ ၼႂ်းၸႄႈဝဵင်းၵဵင်းမႆႇ ၸိုင်ႈထႆး တီႈဝိႁၢရ် ၶႅမ်ႉပၢင်သဝ်းၵုင်း ၵျေႃႇ လႅၼ်လိၼ် တႆး-ထႆး ဢၼ်မီးၼႂ်းၵႄႈဝၢၼ်ႈလၵ်းတႅင်ႈလႄႈ ပဵင်းလူင် ၼႂ်းၸႄႈဝဵင်း ဝဵင်းႁႅင် ၸႄႈတွၼ်ႈၵဵင်းမႆႇ ၸိုင်ႈထႆး ဝႃႈၼႆ။
လုင်းၸၢႆးလႅင်း ႁူဝ်ပဝ်ႈ ၶွမ်ႊမတီႊၵူၼ်းပၢႆႈၽေး(မိူင်းတႆး) လၢတ်ႈတီႈၸုမ်းၶၢဝ်ႇၽူႈတွႆႇႁွၵ်ႈဝႃႈ “ မိူဝ်ႈဝႃး ၶဝ်မႃး ႁူပ်ႉႁဝ်း 3 ၵေႃႉ၊ ပဵၼ်ၽွင်းတၢင်မိူင်းဢမေႊရီႊၵၼ်ႊ ဢၼ်ပၵ်းလုမ်းတီႈၵဵင်းမႆႇ။ ဢၼ်ၶဝ်မႃးႁူပ်ႉ ႁဝ်းၶႃႈတႄႉ လွင်ႈယူႇသဝ်းၵိၼ်သၢင်ႈ၊ လွင်ႈၵမ်ႉထႅမ် ၸဵမ်ၸိူဝ်းၼႆႉ။ ယူႇတီႈႁဝ်းၶႃႈတႄႉ လႆႈတၢင်ႇလၢတ်ႈၼႄ တီႈၶဝ်ဝႃႈ တုၵ်းယွၼ်းႁႂ်ႈမီးၸဝ်ႈတႃႇၼၶဝ် မႃးၵမ်ႉၸွႆႈပၼ်ၶိုၼ်း လွင်ႈၶဝ်ႈၼမ်ႉတၢင်းၵိၼ် တႃႇၵူၼ်းပၢႆႈၽေး ၸွမ်းလႅၼ်လိၼ် 6 တီႈၼၼ်ႉ။ ထႅင်ႈလွင်ႈၼိုင်ႈၵေႃႈ လွင်ႈၵမ်ႉထႅမ်ၼႆႉ ဢမ်ႇၶႂ်ႈႁႂ်ႈလတ်းၸုမ်း TBC ႁႂ်ႈလုၵ်ႉတီႈၽူႈၵမ်ႉထႅမ်ၶဝ် မႃးၸွႆႈတီႈၶွမ်ႊမတီႊၵူၼ်းပၢႆႈၽေးမိူင်းတႆးၵမ်းသိုဝ်ႈ။ ႁဝ်းၶႃႈတႄႉ တုၵ်းယွၼ်းၵႂႃႇၶဝ်ၼင်ႇၼႆ” ဝႃႈၼႆ။
သိုပ်ႇလၢတ်ႈဝႃႈ ယူႇတီႈတၢင်းၾၢႆႇၽွင်းတၢင်ဢမေႊရီႊၵၼ်ႊ ၶဝ်တႄႉ တွပ်ႇလၢတ်ႈဝႃႈ လွင်ႈၵမ်ႉထႅမ်တွၼ်ႈတႃႇ ၵူၼ်းပၢႆႈၽေး 6 တီႈၼႆႉ ဢမ်ႇၸႂ်ႈယူႇတီႈၵၢင်ၸႂ်မၼ်းတႅပ်းတတ်း၊ ၶေႃႈမၼ်းဢၼ်တၢင်ႇလၢတ်ႈမႃးၸိူဝ်းၼႆႉ တေဢဝ်ၼမ်းၵႂႃႇတၢင်ႇထိုင်လူင်ပွင်ၸိုင်ႈ တီႈဝေႃႊသျိင်ႊတၼ်ႊ ၵႂႃႇဝႃႈၼႆ။
ၵဵဝ်ႇၵပ်းလွင်ႈၼႆႉ ၵူၼ်းပၢႆႈၽေးသိုၵ်း(မိူင်းတႆး) ဢၼ်းမီးဝႆႉၸွမ်းလႅၼ်လိၼ် 6 တီႈၼႆႉ ၺႃးၸဝ်ႈတႃႇၼ TBC တတ်းပႅတ်ႈလွင်ႈၵမ်ႉၸွႆႈၶဝ်ႈၼမ်ႉတၢင်းၵိၼ် ၸဵမ်မိူဝ်ႈ လိူၼ်ဢွၵ်ႊထိူဝ်ႊၿိူဝ်ႊ 2017 ႁဵတ်းႁႂ်ႈ ၵူၼ်းပၢႆႈၽေးသိုၵ်း 6200 ၵေႃႉ ထူပ်းတၢင်းယၢပ်ႇၽိုတ်ႇ ၶဝ်ႈၼမ်ႉတၢင်းၵိၼ် ဝႃႈၼႆ။
လုင်းၸၢႆးလႅင်း လၢတ်ႈဝႃႈ ႁဝ်းၶႃႈ ဢမ်ႇၸၢင်ႈပွၵ်ႈမိူဝ်း ယူႇၼႂ်းမိူင်းတႆး ယွၼ်ႉဝႃႈ ၼႂ်းမိူင်းတႆး ႁဝ်းၵေႃႈ တိုၵ်ႉပဵၼ်ပၢင်တိုၵ်းသိုၵ်းသိူဝ်ၵၼ်ယူႇ၊ ဝၢၼ်ႈမိူင်းၵေႃႈ ပႆႇၵတ်းယဵၼ်ၼိမ်သဝ်း။ ထႅင်ႈလွင်ႈၼိုင်ႈၵေႃႈ ၼႂ်းမိူင်းတႆးႁဝ်းၶႃႈၼႆႉ သမ်ႉတေသၢင်ႈၾၢႆ ၸိူဝ်းၼႆႉ- ပေႃးမိူဝ်းၵေႃႈတေႁူပ်ႉတၢင်းယၢပ်ႇထႅင်ႈ ဝႃႈၼႆ။
ၶႅမ်ႉပၢင်သဝ်းၵူၼ်းပၢႆႈၽေးသိုၵ်းမိူင်းတႆး တင်းမူတ်းမီး 6 တီႈ မိူၼ်ၼင်ႇ ၶႅမ်ႉပၢင်သဝ်း ၵုင်းၵျေႃႇ၊ လွႆတႆးလႅင်း၊ လွႆၵေႃႇဝၼ်း၊ လွႆသၼ်ၸူႉ၊ လွႆလမ်၊ ၵွင်းမုင်ႈမိူင်းလႄႈ လွႆသၢမ်သိပ်း။


text:
မႂ်ႇသုင်ပီႈၼွင်ႉတႆးႁဝ်းၶဝ် တင်းသဵင်ႈ ဝၼ်းမိူဝ်ႈၼႆႉ ၸဝ်ႈတႆးၼုမ်ႇ တေဢဝ်လွင်ႈလွၵ်းမိုဝ်း
ဢပ်ႉတဵၵ်ႉဢွၵ်ႇမႂ်ႇၼၼ်ႉသေ မႃးၽၢၵ်ႇတွၼ်ႈပၼ်ပီႈၼွင်ႉႁဝ်းၶဝ်ယဝ်ႉ
ၼႂ်းဝၼ်းထိ 13/2/2018 လွၵ်းမိုဝ်း K Keyboard ဢပ်ႉတဵၵ်ႉမႂ်ႇၼႆႉ ပိူင်ႈလၢၵ်ႇသင်မႃးလၢႆလၢႆၼႆၼၼ်ႉတႄႉ
1။ ၶိုၼ်းမႄးတီႈမီးပၼ်ႁႃၵမ်ႈၽွင်ႈ။
2။ ထႅမ်သႂ်ႇထႅင်ႈ Art New ႁၢင်ႈတင်းၼမ်
3။ ထႅမ်သႂ်ႇၶေႃႈၵႂၢမ်းထႅင်ႈ 2000 သွင်ႁဵင်ပၢႆ၊
4။ သႂ်ႇတူဝ်ၼပ်ႉဢင်းၵိတ်ႉ တီႈလွၵ်းမိုဝ်းတႆး တႄႇၵႂႃႇလႂ်ၸိူဝ်းၼႆႉၼႆယဝ်ႉ။
တွၼ်ႈတႃႇပီႈၼွင်ႉႁဝ်းၶဝ် ၸိူဝ်းပႆႇလႂ်ႈၸၼ်ဢဝ်သေပွၵ်ႈၼၼ်ႉ
ၶဝ်ႈတီႈၼႂ်း Play Store သေ တႅမ်ႈႁႃဝႃႈ K Keyboard Myanmar ၼႆသေ ၸၼ်ဢဝ်သႂ်ႇတီႈၼႂ်းၽူၼ်း
ၸဝ်ႈၵဝ်ႇတႃႉ။
ၸိူဝ်းၸၼ်ဢဝ်ယဝ်ႉၼၼ်ႉ ႁဵတ်း Update တီႈၼႂ်းၽလေးၸတူဝ်း မိူၼ်ၼင်ႇတႂ်ႈၼႆႉတႃႉ။
တီႈလွၵ်းမိုဝ်းတႆးၼၼ်ႉ ပေႃးလူဝ်ႇတႅမ်ႈတူဝ်ၼပ်ႉ ဢင်းၵိတ်ႉၼႆ
ၼဵၵ်းတီႈတူဝ်ၼပ်ႉတႆးၼၼ်ႉ ႁိုင်ဢိတ်းဢိတ်းတႃႉ တေဢွၵ်ႇမႃးပၼ်ယူႇယဝ်ႉ။
မၢႆတွင်း-ၵမ်ႈၽွင်ႈဢမ်ႇၽၢင်ႉတူၺ်းလႄႈ ဢမ်ႇႁၼ်။
တူဝ်ၼပ်ႉဢင်းၵိတ်ႉၼႆႉ သႂ်ႇဝႆႉတီႈတူဝ်ၼပ်ႉတႆး
ပိူၼ်ႈႁွင်ႉဝႃႈ Pop သႂ်ႇတင်းၼိူဝ်မၼ်းၼႆယဝ်ႉ။
ႁၢင်ႈဢၼ်လႆႈသႂ်ႇမႂ်ႇၼၼ်ႉတႄႉ တေပႃးတႃႇ သူင်ႇႁၢင်ႈၼႂ်းဝၼ်း ၵေႃႉႁၵ်ႉ
လိူၼ်ၽေႇၽေႃႇဝႃႇရီႇ 14 ဝၼ်းၼၼ်ႉ ၼႆယဝ်ႉ၊
ၶေႃႈထၢမ် ၼႂ်းလွၵ်းမိုဝ်ႈ K Keyboard
1။ ထၢမ် ၵွပ်ႈသင်လႄႈ လွၵ်းမိုဝ်းၸေႃႇၵျီႇတႆးၼၼ်ႉ ဢမ်ႇပႃး (ွ) တူဝ်ႁွႆႈမၼ်း?
တွပ်ႇ - ပေႃးဝႃႈၼႂ်းၽူၼ်းၸဝ်ႈၵဝ်ႇ ၸႂ်ႉဝႆႉၽွၼ်ႉ ဢၼ်ႁၼ် Unicode 100 % Zawgyi 85 % ၼၼ်ႉၼႆ တီႈလွၵ်းမိုဝ်းၸေႃႇၵျီႇၼၼ်ႉ တေဢွၵ်ႇၼႄဝႆႉ ြ တူဝ်ယႁွပ်ႇၵူၺ်း ၊ ပေႃးဝႃႈၼႂ်ပေႃးးၽူၼ်းၸဝ်ႈၵဝ်ႇ သႂ်ႇဝႆႉၽွၼ်ႉၸေႃႇၵျီႇၵူၺ်းၼႆတႄႉ တေႁၼ်ဢွၵ်ႇမၢၼ်ႇယူႇ၊ ႁဝ်းတႅမ်ႈဢွၵ်ႇ ယႁွပ်ႇသေ တႃႉ ပေႃးယူႇတီႈၽူၼ်းဢၼ်ၸႂ်ႉ ၸႃႉၸႂ်ႉၽွၼ်ႉၸေႃႇၵျီႇလၢႆလၢႆၵူၺ်းတႄႉ မၼ်းဢွၵ်ႇမၢၼ်ႇယူႇ၊ ဢၼ်ၼႆႉ ဢမ်ႇၸိုဝ်ႈပၼ်ႁႃ တီႈလွၵ်းမိုဝ်း ပေႃႈၶႂ်ႈႁၼ်လွၵ်းမိုဝ်းၸေႃႇၵျီႇတဵမ်တဵမ်ၼႆ ၸႂ်ႉၽွၼ်ႉၸေႃႇၵျီႇတႃႉ။
2။ ထၢမ် - လွၵ်းမိုဝ်းထႆး တူဝ်လိၵ်ႈမၢင်တူဝ် ဢမ်ႇႁၼ်ပႃး၊ တူဝ်လိၵ်ႈဢမ်ႇၸေးၶႃႈ ယဝ်ႉၵေႃႈ ပဵၼ်သင်မၼ်းပိူင်ႈ ပိူၼ်ႈ ဢမ်ႇမိူၼ်ဢၼ်ယၢမ်ႈၸႂ်ႉမႃး?
တွပ်ႇ- သင်ဝႃႈၸဝ်ႈၵဝ်ႇတေမၢႆပၼ်လွၵ်းမိုဝ်းတႃႇၸႂ်ႉၼႆ တေလႆႈႁၼ်လွၵ်းမိုဝ်းထႆးၼၼ်ႉ မီး Thai 10 key လႄႈ Thai 12 key ၼႆယူႇ၊ ပေႃးဝႃႈၸဝ်ႈၵဝ်ႇၵႂႃႇလိူၵ်ႈဢဝ် 10 key ၼၼ်ႉၼႆတႄႉ တူဝ်လိၵ်ႈမၢင်တူဝ်တေဢမ်ႇႁၼ် တႃႇႁႂ်ႈမိူၼ်ပိူင်ယၢမ်ႈၸႂ်ႉၼၼ်ႉ လိူၵ်ႈဢဝ် 12 key ၼၼ်ႉတႃႉ။
3။ ထၢမ် - ၵွပ်ႈသင်လႄႈ ပေႃးတႅမ်ႈလိၵ်ႈ တူဝ်မၼ်းယၢၼ်ၵၼ် ပိူင်တႅၵ်ႈ ပေႃးတေတႅမ်ႈတေၼႆ ေတ လႆႈႁၼ် ယၢၼ်ၵၼ်ၼင်ႇၼႆ ၵွပ်ႈသင်ၶႃႈ?
တွပ်ႇ - ပိူင်တႅမ်ႈလိၵ်ႈယူႇၼီႇၶူတ်ႉၼႆႉ လူဝ်ႇလႆႈတႅမ်ႈတူဝ်မႄႈမၼ်းယဝ်ႉ ၸင်ႇသႂ်ႇတူဝ် သရ မၼ်းၼႆယဝ်ႉ၊ မိူၼ်ၼင်ႇဝႃႈ ပေႃးတေတႅမ်ႈဝႃႈ (တေ) ၼႆ လူဝ်ႇတႅမ်ႈ တ ယဝ်ႉ ၸင်ႇ တႅမ်ႈ ေ ၸင်ႇဢွၵ်ႇပဵၼ် တေ. ၼႆယဝ်ႉ၊
ဢၼ်ၼႆႉ ၵမ်ႈၼမ်တေဢမ်ႇႁူႉလႄႈ ပေႃးႁဝ်းဝႃႈ တႅမ်ႈေ ယဝ်ႉ ၸင်ႇတႅမ်ႈတူဝ်မႄႈ တႄႉ တူဝ်မၼ်းၵႃႈလႆႈယၢၼ်ယူႇ ယွၼ်ႉဢမ်ႇမႅၼ်ႈလၢႆးတႅမ်ႈယူႇၼီႇၶူတ်ႉ၊ ၽူၼ်းမၢင်လုၵ်ႈ ဢၼ်ဢမ်ႇလႆႈပိူင်ထတ်းလိၵ်ႈ ယူႇၼီႇၶူတ်ႉၼၼ်ႉ တႄႉ ၶႂ်ႈတႅမ်ႈဢၼ်လႂ်ဢွၼ်တၢင်းၵေႃႈလႆႈယူႇ၊ ၵူၺ်းၵႃႈ ပေႃးယူႇတီႈၽူၼ်း ဢၼ်လႆႈပိူင်ထတ်းယူႇၼီႇၶူတ်ႉၼၼ်ႉသေတူၺ်းတႄႉ တေလႆႈႁၼ်တူဝ်လိၵ်ႈ ႁၢင်ႇၵၼ် ပိူင်တႅၵ်ႈ ( ေတ ႄဢ ) တႄႇၵႂႃႇလႂ်ၸိူဝ်းၼႆႉ။
4။ ထၢမ် - ႁေဝႃႈဢပ်ႉတဵၵ်ႉဢွၵ်ႇမႂ်ႇၼႆႉ သႂ်ႇတူဝ်ၼပ်ႉ ဢင်းၵိတ်ႉ တီႈလွၵ်းမိုဝ်းတႆး ၼႆၼၼ်ႉ တမ်ႉဢမ်ႇႁၼ်ၶႃႈလႃႇ?
တွပ်ႇ - ပေႃးဢမ်ႇတူၺ်းလီလီ ဢမ်ႇႁၼ် ယွၼ်ႉဝႃႈသႂ်ႇတီႈၼိူဝ် Pop မၼ်းၼၼ်ႉၵူၺ်း ပေႃးတူၺ်းတီႈတူဝ်ၼပ်ႉတႆး ၼၼ်ႉ တေလႆႈႁၼ်တူဝ်လဵၵ်ႉလဵၵ်ႉ မီးၸဵင်ႇတင်းၼိူဝ်ၼၼ်ႉယူႇ၊ တႃႇတေၸႂ်ႉမၼ်းတႄႉ ၼဵၵ်းတီႈတူဝ်ၼပ်ႉ တႆးႁဝ်းၼၼ်ႉ ႁိုင်ဢိတ်းဢိတ်းၵေႃႈ ဢွၵ်ႇမႃးပၼ်ယဝ်ႉ။


text:
ၶေႃႇလႅတ်ႉသ်ထရေႃး
ၶေႃႇလႅတ်ႉသ်ထရေႃး
ၵႂၢမ်းၼမ်း
ၶေႃႇလႅတ်ႉသ်ထရေႃးဢၼ်ဝႃႈၼႆႉ ပဵၼ်ၶႆမၼ်းၼႂ်းလိူတ်ႈမဵဝ်းၼိုင်ႈ ဢၼ်ႁွင်ႉဝႃႈထၢတ်ႈၶႆ (lipid) ၼၼ်ႉယဝ်ႉ။ တွၼ်ႈတႃႇဢင်ႇၵႃႇတူဝ်ၶိင်းၵူၼ်း တေတူင်ႉၼိုင်ႁဵတ်းၵၢၼ်လႆႈပုင်ႇမၢၼ်ႇၼၼ်ႉ လူဝ်ႇလႆႈမီးထၢတ်ႈၶႆယဝ်ႉ။ ထၢတ်ႈၶႆၼႆႉ ပိူင်လူင်မၼ်းတႄႉ ဢွၵ်ႇမႃးတီႈတပ်းၵူၼ်းယဝ်ႉ။ ၵူၺ်းၵႃႈ ၼႂ်းတၢင်းၵိၼ်တၢင်းငၢၼ်ႈတၢင်ႇၸိူဝ်ႉတၢင်ႇပိူင်ၵေႃႈ မီးပႃးထၢတ်ႈၶႆယူႇယဝ်ႉ။
သင်ၸိူဝ်ႉဝႃႈ ၼႂ်းလိူတ်ႈၵူၼ်းႁဝ်း မီးထၢတ်ႈၶႆၼမ်ပူၼ်ႉတီႈၸိုင် ၸၢင်ႈတုမ်ႉတိူဝ်ႉပၢႆးယူႇလီယဝ်ႉ။ လွင်ႈၶေႃႇလႅတ်ႉသ်ထရေႃးၼမ်ပူၼ်ႉတီႈၼႆႉ ဢမ်ႇမီးလၵ်ႈၶၼႃႇတၢင်းပဵၼ်သင်သေတႃႉ ၸၢင်ႈႁဵတ်းႁႂ်ႈပဵၼ်မႃးတၢင်းပဵၼ်တၢင်ႇမဵဝ်းလႆႈယဝ်ႉ။
လွင်ႈၶေႃႇလႅတ်ႉသ်ထရေႃး
ၼင်ႇႁိုဝ်ၶေႃႇလႅတ်ႉသ်ထရေႃး တေထိုင်ၵႂႃႇလႆႈၼႂ်းလိူတ်ႈၼၼ်ႉ ထၢတ်ႈပရူဝ်ႇထဵၼ်း ပဵၼ်ၽူႈတေႃႉသူင်ႇပၼ်ယဝ်ႉ။ မိူဝ်ႈဢၼ်ၶေႃႇလႅတ်ႉသ်ထရေႃးလႄႈ ပရူဝ်ႇထဵၼ်းမႃးလေႃးၵၼ်ၼၼ်ႉ ပဵၼ်မႃးထၢတ်ႈၶႆမၼ်းပရူဝ်ႇထဵၼ်းမဵဝ်းၼိုင်ႈ ဢၼ်ႁွင်ႉဝႃႈ lipoproteins ၼၼ်ႉယဝ်ႉ။ ထၢတ်ႈၶႆမၼ်းၼႆႉ မီးသွင်မဵဝ်းယဝ်ႉ။ မဵဝ်းၼိုင်ႈႁွင်ႉဝႃႈ LDL (ၶႆမၼ်းႁၢႆႉ)၊ မဵဝ်းၼိုင်ႈသမ်ႉႁွင်ႉဝႃႈ HDL (ၶႆမၼ်းလီ) ၼႆယဝ်ႉ။
Low-density lipoprotein (LDL) ဢၼ်ဝႃႈၼႆႉ ပဵၼ်ၶႆမၼ်းဢၼ်တေႃႉ ၶေႃႇလႅတ်ႉသ်ထရေႃးတီႈတပ်းသေ သူင်ႇပၼ်ၸွမ်းသဵၼ်ႈၽိတ်ႇၼိူဝ်ႉၽိတ်ႇဢဵၼ် ဢၼ်လူဝ်ႇၸႂ်ႉတိုဝ်းၶႆမၼ်းၼၼ်ႉယဝ်ႉ။ သင်ၸိူဝ်ႉဝႃႈ ၶေႃႇလႅတ်ႉသ်ထရေႃးၼမ်ပူၼ်ႉ လိူဝ်သေဢၼ်လူဝ်ႇၸႂ်ႉၵႂႃႇၸိုင် ၶေႃႇလႅတ်ႉသ်ထရေႃးၸိူဝ်းၼႆႉ တေၵႂႃႇၶေႃႇၸပ်းဝႆႉၸွမ်းသဵၼ်ႈလိူတ်ႈလႅင်ယဝ်ႉ။ လွင်ႈၼႆႉ ၸၢင်ႈႁဵတ်းႁႂ်ႈပဵၼ်မႃးလႆႈတၢင်းပဵၼ် ဢၼ်ၵဵဝ်ႇၵပ်းသဵၼ်ႈလိူတ်ႈလႅင်ယဝ်ႉ။ ၵွပ်ႈပိူဝ်ႈၸိူင်ႉၼႆလႄႈ LDL ၼႆႉ ၸင်ႇလႆႈဝႃႈ ၶႆမၼ်းႁၢႆႉယဝ်ႉ။
High-density lipoprotein (HDL) ၼႆႉ ပဵၼ်ၶႆမၼ်းဢၼ်တေႃႉၶေႃႇလႅတ်ႉသ်ထရေႃး ဢၼ်မီးၸွမ်းၽိတ်ႇၼိူဝ်ႉၽိတ်ႇဢဵၼ် ပွၵ်ႈၵႂႃႇၸူးတပ်းယဝ်ႉ။ ၵမ်းၼၼ်ႉ တပ်းၸင်ႇၶိုၼ်း ဢဝ်ၶေႃႇလႅတ်ႉသ်ထရေႃးၸိူဝ်ႉၼႆႉ ယၢႆႈလႅဝ်ပႅတ်ႈ ဢမ်ႇၼၼ်ၵေႃႈ ႁဵတ်းပဵၼ်ၶွင်ဝူၺ်ႇသေ သူင်ႇဢွၵ်ႇၼွၵ်ႈတူဝ်ၵူၼ်းယဝ်ႉ။ ၵွပ်ႈပိူဝ်ႈၸိူင်ႉၼႆလႄႈ HDL ၼႆႉ ၸင်ႇလႆႈဝႃႈ ၶႆမၼ်းလီ ၼႆယဝ်ႉ။ ၶႆမၼ်းလီၼႆႉ ယိုင်ႈမီးၼမ်ယိုင်ႈလီယဝ်ႉ။
ၼႂ်းလိူတ်ႈႁဝ်း မီးၶေႃႇလႅတ်ႉသ်ထရေႃး (ၸဵမ် LDL တင်း HDL) ၼမ်ၵႃႈႁိုဝ်ၼႆၼၼ်ႉ ၵူတ်ႇထႆးလႆႈယူႇယဝ်ႉ။ ၵဵဝ်ႇၵပ်းလွင်ႈဝႃႈ ၼႂ်းလိူတ်ႈၵူၼ်းၼိုင်ႈၵေႃႉၼႆႉ တေလႆႈမီးၶေႃႇလႅတ်ႉသ်ထရေႃးၼမ်ၵႃႈႁိုဝ် ဢၼ်ဝႃႈၼၼ်ႉတႄႉ ဢိင်ၼိူဝ်လွင်ႈႁဵတ်းသၢင်ႈတူဝ်ၶိင်းၽႂ်မၼ်း လႄႈ ဢိင်ၼိူဝ်လွင်ႈဝႃႈ ၸွင်ႇၸဝ်ႈၵဝ်ႇမီးတၢင်းပဵၼ် ဢၼ်ၵဵဝ်ႇၵပ်းသဵၼ်ႈလိူတ်ႈလႅင်ႁိုဝ် ၸိူဝ်းၼႆႉၼၼ်ႉယဝ်ႉ။
ၵွပ်ႈပိူဝ်ႈသင် ထုၵ်ႇလီႁႂ်ႈၶေႃႇလႅတ်ႉသ်ထရေႃးယွမ်းလူင်း?
ပေႃးတူၺ်းသၢၵ်ႇသေႇၼႂ်းၵၢၼ်ၶူၼ်ႉၶႂႃႉပၢႆးယူႇလီၸိုင် လွင်ႈၶေႃႇလႅတ်ႉသ်ထရေႃးၼမ်ပူၼ်ႉတီႈၼႆႉ ၸၢင်ႈႁဵတ်းႁႂ်ႈပဵၼ်မႃးလႆႈ
- တၢင်းပဵၼ်လွတ်ႇလိူတ်ႈလႅင်ၵႅပ်ႈ (atherosclerosis)
- တၢင်းပဵၼ်ႁူဝ်ၸႂ်
- တၢင်းပဵၼ်လွတ်ႇလိူတ်ႈဢွၵ်းဢေႃတၼ်
- တၢင်းပဵၼ်လွတ်ႇလိူတ်ႈဢွၵ်းဢေႃတၼ်ၸူဝ်ႈၶၢဝ်း (TIA) ၸိူဝ်းၼႆႉယဝ်ႉ။
လွင်ႈတၢင်းမၼ်းၸိုင် ၵွပ်ႈပိူဝ်ႈဝႃႈ ၶေႃႇလႅတ်ႉသ်ထရေႃးဢၼ်ၼမ်ပူၼ်ႉတီႈၼၼ်ႉ ၸၢင်ႈၵႂႃႇၸပ်းၵႂႃႇၶေႃႇဝႆႉ ၸွမ်းသဵၼ်ႈလိူတ်ႈလႅင်သေ ႁဵတ်းႁႂ်ႈလိူတ်ႈဢၼ်တေလႆဝဵၼ်းၵႂႃႇၸူးမၢၵ်ႇႁူဝ်ၸႂ်၊ ဢွၵ်းဢေႃလႄႈ ဢင်ႇၵႃႇတူဝ်ၶိင်းတၢင်ႇတီႈၸိူဝ်းၼၼ်ႉ ဢမ်ႇၸၢင်ႈလႆဝဵၼ်းလႆႈလီၼၼ်ႉယဝ်ႉ။ လိူဝ်သေၼႆႉ ယင်းၸၢင်ႈႁဵတ်းႁႂ်ႈပဵၼ်တၢင်းပဵၼ် သဵၼ်ႈလိူတ်ႈတၼ် ၸွမ်းဢင်ႇၵႃႇတူဝ်ၶိင်းတၢင်ႇတီႈလူးၵွၼ်ႇယဝ်ႉ။
မိူဝ်ႈဢၼ်ၶေႃႇလႅတ်ႉသ်ထရေႃးၼႂ်းလွတ်ႇလိူတ်ႈၼမ်ပူၼ်ႉတီႈသေ ႁဵတ်းႁႂ်ႈလိူတ်ႈ ဢၼ်တေလႆဝဵၼ်းၵႂႃႇၸူးမၢၵ်ႇႁူဝ်ၸႂ် ဢမ်ႇၸၢင်ႈၵႂႃႇလႆႈလီၼၼ်ႉ ၸၢင်ႈႁဵတ်းႁႂ်ႈပဵၼ်မႃးလႆႈ တၢင်းပဵၼ်မၢၵ်ႇႁူဝ်ၸႂ်ယဝ်ႉ။ လွင်ႈၼႆႉ မိူဝ်ႈဢၼ်ႁဵတ်းၵၢၼ်ႁိူဝ်ႉလႄႈသင်၊ မိူဝ်ႈဢၼ်ၸႂ်သုၵ်ႉသၢၵ်ႉလႄႈသင် တေႁဵတ်းႁႂ်ႈၼႃႈဢူၵ်း လႄႈၶႅၼ် ၸဵပ်းၵႅၼ်းယဝ်ႉ။
ဢီႈသင် ႁဵတ်းႁႂ်ႈၶေႃႇလႅတ်ႉသ်ထရေႃးသုင်ပူၼ်ႉ?
ဢၼ်ႁဵတ်းႁႂ်ႈၶေႃႇလႅတ်ႉသ်ထရေႃးသုင်ၼႆႉ ၶဝ်ႈပႃးတၢင်းတႂ်ႈၸိူဝ်းၼႆႉယဝ်ႉ -
- တၢင်းၵိၼ် - တၢင်းၵိၼ်မၢင်ၸိူဝ်ႉမၢင်လွင်ႈၼႆႉ ပႃးဝႆႉၶေႃႇလႅတ်ႉသ်ထရေႃးၵမ်းလဵဝ်ယဝ်ႉ။ ပိူင်လူင်မၼ်းတႄႉ တၢင်းၵိၼ်ဢၼ်မီးၶႆမၼ်းဢိမ်ႇတူဝ် (saturated fat = ပြည့်ဝဆီ) ၼမ်ပူၼ်ႉတီႈ ၼၼ်ႉယဝ်ႉ။
- လႅၼ်းယႃႈ - ထၢတ်ႈမဵဝ်းၼိုင်ႈ ဢၼ်ၸိုဝ်ႈဝႃႈ acrolein ဢၼ်ပႃးၼႂ်းၵႂၼ်းလႅၼ်းယႃႈၼၼ်ႉ ၸၢင်ႈၵႂႃႇႁႄႉႁၢမ်ႈလွင်ႈႁဵတ်းသၢင်ႈၵၢၼ် ၶွင် HDL ယဝ်ႉ။ ပေႃးဝႃႈ HDL ဢမ်ႇႁဵတ်းၵၢၼ်လႆႈတဵမ်ထူၼ်ႈၸိုင် ၸၢင်ႈႁဵတ်းႁႂ်ႈသဵၼ်ႈလိူတ်ႈလႅင်ၵႅမ်ႈလူင်းယဝ်ႉ။
- မီးတၢင်းပဵၼ်ယဵဝ်ႈဝၢၼ် ဢမ်ႇၼၼ် တၢင်းပဵၼ်လိူတ်ႈသုင် (hypertension)
- ၼႂ်းပီႈၼွင်ႉၸိူဝ်ႉၶိူဝ်း ယၢမ်ႈမီးပိုၼ်းတၢင်းပဵၼ်လွတ်ႇလိူတ်ႈဢွၵ်းဢေႃတၼ် ဢမ်ႇၼၼ် တၢင်းပဵၼ်ႁူဝ်ၸႂ် ၸိူဝ်းၼႆႉယဝ်ႉ။
လိူဝ်သေၼႆႉ ယင်းမီးဢၼ်ဝႃႈ ၶေႃႇလႅတ်ႉသ်ထရေႃး ဢၼ်ၸပ်းမႃးၸွမ်းၸိူဝ်ႉၸွမ်းၶိူဝ်း (FH) ၼႆလူးၵွၼ်ႇယဝ်ႉ။ သင်ပဵၼ်ၸိူင်ႉၼၼ်ၸိုင် ၸဝ်ႈၵဝ်ႇၵိၼ်တၢင်းၵိၼ် ဢၼ်သၢင်ႇထုၵ်ႇတွၼ်ႈတႃႇပၢႆးယူႇလီသေတႃႉၵေႃႈ ၸၢင်ႈႁဵတ်းႁႂ်ႈၶေႃႇလႅတ်ႉသ်ထရေႃးၸဝ်ႈၵဝ်ႇသုင်ၶိုၼ်ႈလႆႈယူႇယဝ်ႉ။
မိူဝ်ႈလႂ် ၸဝ်ႈၵဝ်ႇထုၵ်ႇလီၵူတ်ႇထတ်းတူၺ်းၶေႃႇလႅတ်ႉသ်ထရေႃး?
- သင်ၸိူဝ်ႉၸဝ်ႈၵဝ်ႇမီးတၢင်းပဵၼ်ႁူဝ်ၸႂ် ဢမ်ႇၼၼ်တၢင်းပဵၼ်လွတ်ႇလိူတ်ႈဢွၵ်းဢေႃတၼ်
- သင်ၸိူဝ်ႉမီးပိုၼ်းၵူၼ်းပဵၼ်တၢင်းပဵၼ်ႁူဝ်ၸႂ် လႄႈတၢင်းပဵၼ်ဢၼ်ၵဵဝ်ႇၵပ်းၶေႃႇလႅတ်ႉသ်ထရေႃးဝႆႉ ၼႂ်းၸိူဝ်ႉၶိူဝ်း
- သင်ၸိူဝ်ႉၸဝ်ႈၵဝ်ႇပီးပူၼ်ႉ
- သင်ၸိူဝ်ႉၸဝ်ႈၵဝ်ႇမီးတၢင်းပဵၼ်လိူတ်ႈသုင်၊ ယဵဝ်ႈဝၢၼ် ၸိူဝ်းၼႆႉၸိုင် ၸဝ်ႈၵဝ်ႇထုၵ်ႇလီၵူတ်ႇထတ်းၶေႃႇလႅတ်ႉသ်ထရေႃးယူႇယဝ်ႉ။
တေႁဵတ်းႁိုဝ်ႁဵတ်းႁႂ်ႈၶေႃႇလႅတ်ႉသ်ထရေႃးယွမ်းလူင်း?
တႃႇႁဵတ်းႁႂ်ႈၶေႃႇလႅတ်ႉသ်ထရေႃးယွမ်းလူင်းၼႆႉ ယၢင်ႈဢွၼ်တၢင်းသုတ်းတႄႉ လူဝ်ႇလႆႈၵိၼ်တၢင်းၵိၼ် ဢၼ်ဢမ်ႇမီးၶႆမၼ်းၼမ်ၼၼ်ႉယဝ်ႉ။ ၵိၼ်ပၼ်မၢၵ်ႇမႆႉလႄႈ ၽၵ်းယိူဝ်ႈၼၢင်းၶဵဝ်ၸိူဝ်းၼႆႉ ၼမ်ၼမ်ၼၼ်ႉယဝ်ႉ။
လၢႆးယူႇလၢႆးသဝ်းမၢင်မဵဝ်း မိူၼ်ၼင်ႇ
- လဵၼ်ႈပၼ်ဢဵၼ်ႁႅင်းပုင်ႇမၢၼ်ႇ
- တိုတ်းပႅတ်ႈလွင်ႈလုတ်ႇလႅၼ်းယႃႈ ၸိူဝ်းၼႆႉၵေႃႈ ၸၢင်ႈႁဵတ်းႁႂ်ႈၶေႃႇလႅတ်ႉသ်ထရေႃႈယွမ်းလူင်းယူႇယဝ်ႉ။
တၢင်းၵိၼ်ဢၼ်မီးၶႆမၼ်းႁၢႆႉ (LDL) ၼမ်
- ၼိူဝ်ႉယဵတ်ႈသႆႈ (သႆႈၵွၵ်ႇ)
- ၼိူဝ်ႉမူသၢမ်ၸၼ်ႉ
- ၼင်သတ်း (မိူၼ်ၼင်ႇ ၼင်ႇမူ၊ ၼင်ၵႆႇၸိူဝ်းၼႆႉ)
- ထေႃးပၢတ်ႈ
- ၼမ်ႉမၼ်းမူ
- ၼိူၺ်းၶႅင်
- ၶဝ်ႈမုၼ်းၶဵၵ်ႉ လႄႈ ၶဝ်ႈမုၼ်းပီႇသၵိတ်ႉႁႅင်ႈ
- တၢင်းၵိၼ်ဢၼ်ပႃးၼမ်ႉမၼ်းမၢၵ်ႇဢုၼ် လႄႈ ၼမ်ႉမၼ်းထၢၼ် ၸိူဝ်းၼႆႉယဝ်ႉ။
တၢင်းၵိၼ်ဢၼ်မီးၶႆမၼ်းလီ (HDL) ၼမ်
- ၼမ်ႉမၼ်းပႃ
- မၢၵ်ႇထေႃးပၢတ်ႈ
- ထူဝ်ႇလႄႈမဵတ်ႉမၢၵ်ႇ (မိူၼ်ၼင်ႇမဵတ်ႉမၢၵ်ႇဢိတ်ႇ ၸိူဝ်းၼႆႉ)
- မဵတ်ႉမွၵ်ႇဝၼ်းၸိူၼ်း
- ၼမ်ႉမၼ်းမၢၵ်ႇၵွၵ်ႇ (olive oil) ၸိူဝ်းၼႆႉယဝ်ႉ။
ပီႈၸၢႆးလူင်
2015/April/30


text:
Saturday, November 12, 2011
ပၢင်လွတ်ႈႁေႃးပရိတ်ႉၸဝ်ႈသဵင်ဢမ်ႇထၢတ်ႇ
မိူဝ်ႈဝၼ်းထိ(႑႑ႉ႑႑ႉ႒႐႑႑)ဝၼ်းသုၵ်ႇၼႆႉယူႇတီႈၸုမ်းၼၢင်းယိင်းမိူင်းထႆးဢၼ်ၸဝ်ႈၼၢင်းႁေႃၶမ်း
လႆႈဢွၼ်ႁူဝ်ၼမ်းၼႃႈ တေႇတင်ႈဝႆႉ(สภาพสตรี แห่งชาติ ในพระบรมราชินูปถัมภ์)
(THE NATAION COUNCLE OF WEMAN OF THAILAND Under The Royal Patronage of Her MajestyThe Queen ) ဢၼ်လႆႈမီးယူႇၼိူဝ်သဵၼ်ႈတၢင်း လူင်လၢၼ်၊ မိူင်းၵွၵ်ႇၶဝ်လႆႈ ၸတ်းႁဵတ်းပၢင်လွတ်ႈႁေႃး ဝၢၼ်းပရိတ်ၸဝ်ႈသဵင်ဢမ်ႇထၢတ်ႇ ႒႔ ၸူဝ်ႈမွင်း တွၼ်ႈတႃႇႁႄႉၵင်ႈ ၽေးၼမ်ႉထူမ်ႈ မိူင်းထႆး ။
ၸွမ်းလူၺ်ႈ ၶေႃႈသင်ႇၸဝ်ႈတူၼ်ၶူးလူင် တွၵ်ႉတိူဝ်ႇ ၶမ်းမၢႆ ထမ်မသႃမိ ႁဝ်းသေမုၵ်ႉၸုမ်းၼၢင်း ယိင်း မိူင်းထႆး လႆႈၸတ်းႁဵတ်းပၢင်လွတ်ႈႁေႃးဝၢၼ်းပရိတ်ႈ တွၼ်ႈတႃႇ ပဵၼ်လွင်ႈၵႅတ်ႇၶႄ ၽေး ၼမ်ႉထူမ်ႈ ပီႈၼွင်ႉၵူၼ်းမိူင်းထႆး ဝႃႈၼႆသေလႄႈ ဢၼ်ပဵၼ်ၸုမ်းၼၢင်းယိင်း မိူင်းထႆးၶဝ်ၵေႃႈ လႆႈၽိတ်ႈပၢင်း သင်ၶၸဝ်ႈၸိူဝ်းဝတ်ႉၸိုဝ်ႈသဵင်ယႂ်ႇၼႂ်းမိူင်းထႆး မိူၼ်ၼင်ႇ ဝတ်ႉဢႃးရုၼ်း၊ ဝတ်ႉ ယၢၼ်းၼႃးဝႃး၊ ဝတ်ႉတႆမိတ်ႉ ၸၵႂႃႇလႆႈမႃးလွတ်ႈႁေႃး ရတၼႃသုတ်ႈ ပရိတ်ႈၸဝ်ႈ သဵင်ဢမ်ႇထၢတ်ႇ (႒႔) ၸူဝ်ႈမွင်း တီႈသူၼ်ၵၢင် ၸုမ်းၼၢင်းယိင်းထႆး ဢၼ်မီးယူႇၼိူဝ်သဵၼ်ႈတၢင်းလၢၼ်လူင်၊တေႃႇ ၼႃႈၵၼ်တင်း ႁူင်းယႃ မိတ်ႉၶျၼ်ႉ၊ ဝဵင်းလူင် မိူင်းၵွၵ်ႇ ၶႃႈဢေႃႈ။
ဢၼ်ပဵၼ်ၸုမ်းသင်ၶ လုၵ်ႈႁဵၼ်းတႆးမိူင်းၵွၵ်ႇ ၸိုင်ႈထႆး ႕႐ တူၼ်ၼႆၵေႃႈ လႆႈႁပ်ႉၶေႃႈၽိတ်ႈပၢင်း တီႈၸုမ်းၼၢင်း ယိင်းထႆး (สภาพสตรี แห่งชาติ ในพระบรมราชินูปถัมภ์) (THE NATAION COUNCLE OF WEMAN OF THAILAND Under The Royal Patronage of Her MajestyThe Queen) ၶဝ်သေ ၵႂႃႇမဵတ်ႉတႃႇ လွတ်ႈႁေႃး ဝၢၼ်းပရိတ်ႈ တႃႇၵႅတ်ႇၶႄ ၽေးၼမ်ႉ ထူမ်ႈ ပီႈၼွင်ႉၵူၼ်းမိူင်းထႆး တႃႇၶိုၼ်းၼိုင်ႈ လုမ်းလုမ်းယူႇၶႃႈဢေႃႈ။
Posted by Saonando(ꨅဝ္ꨳဝꨓ္းသဝ္)
Subscribe to: Post Comments (Atom)


text:
ႁိမ်းၶူင်းၵၢၼ်သၢင်ႈၾၢႆမိူင်းတူၼ်(တႃႈသၢင်း) ၵူၼ်းမိူင်းၺႃးယိုဝ်းတၢႆ 1 မၢတ်ႇ 1
ႁိမ်းၶူင်းၵၢၼ်ၵေႃႇသၢင်ႈၾၢႆလူင်မိူင်းတူၼ်(တႃႈသၢင်း) ၼၼ်ႉ ၵူၼ်းမိူင်းၺႃးယိုဝ်းလူႉတၢႆၼိုင်ႈၵေႃႉ မၢတ်ႇၸဵပ်း ၼိုင်ႈၵေႃႉ ၵေႃၵပ်းသၢၼ်တူင်ႉၼိုင်တႃႇမႄႈၼမ်ႉ ၼႂ်းၸိုင်ႈတႆး ASSR တုၵ်းယွၼ်းလူင်ပွင်ၸိုင်ႈၵိုတ်းၵၢၼ်သၢင်ႈ ၾၢႆၼမ်ႉၶူင်း။ ဝၼ်းတီႈ 11/05/2018 ၵေႃၵပ်းသၢၼ်တူင်ႉၼိုင်တႃႇမႄႈၼမ်ႉ ၼႂ်းၸိုင်ႈတႆး ဢွၵ်ႇၽိုၼ်တၢမ်းငဝ်းလၢႆး...
ၸုမ်းၵူၼ်းၼုမ်ႇ TYO လႃႈသဵဝ်ႈ ႁူမ်ႈလၢႆၸုမ်း ၵႂႃႇၸွႆႈထႅမ်ၵူၼ်းပၢႆႈၽေးတီႉၼမ်ႉတူႈ
ၸုမ်းၵူၼ်းၼုမ်ႇတႆး ဝဵင်းလႃႈသဵဝ်ႈ ႁူမ်ႈတင်းလၢႆၸုမ်းၼႂ်းပိုၼ်ႉတီႈ ဢွၼ်ၵၼ်ၵႂႃႇၸွႆႈထႅမ် ၶဝ်ႈၼမ်ႉတၢင်းၵိၼ် ၵူၼ်းထူပ်းၽေး ၼႂ်းဝဵင်းၼမ်ႉတူႈ။ ဝၼ်းတီႈ 8/5/2018 ၸုမ်းၵူၼ်းၼုမ်ႇတႆး TYO ၸႄႈဝဵင်းလႃႈသဵဝ်ႈ၊ ၸုမ်း NRC ၊...
လုၵ်ႈဢွၼ်ႇ 3 ၵေႃႉ ၵဵပ်းလဵၼ်ႈမၢၵ်ႇၵွင်ႈလူင် ၺႃးမၢၵ်ႇတႅၵ်ႇၽူင်ႉသႂ်ႇ လႆႈလူႉတၢႆ 1 မၢတ်ႇ 2
လုၵ်ႈဢွၼ်ႇဝၢၼ်ႈၼႃးသၢႆး ၸႄႈဝဵင်းၼမ်ႉတူႈ ၵဵပ်းလဵၼ်ႈမၢၵ်ႇၵွင်ႈလူင် ဢၼ်တူၵ်းဝႆႉၼႂ်းဝၢင်းႁိူၼ်းၼၼ်ႉ ၺႃးမၢၵ်ႇတႅၵ်ႇၽူင်ႉသႂ်ႇ လႆႈလူႉတၢႆ 1 ၵေႃႉ မၢတ်ႇၸဵပ်း 2 ၵေႃႉ ဝႃႈၼႆ။ ဝၼ်းတီႈ 07/05/2018 ယၢမ်းဝၢႆးဝၼ်း...
ၵႃးတၢင်ႇဝူဝ်း လမ်းၼိုင်ႈ ၺႃးယိုဝ်း တီႈသီႇပေႃႉ
ၵႃးတၢင်ႇဝူဝ်းဢၼ်လုၵ်ႉတၢင်း ၵျွၵ်ႉမႄးသေ ၶိုၼ်ႈမႃးတၢင်းသီႇပေႃႉၼၼ်ႉ ၺႃးၸုမ်းဢမ်ႇႁူႉၾၢႆႇ ယိုဝ်းသႂ်ႇ တိူဝ်ႉ ၺႃးၵူၼ်းမၢတ်ႇၸဵပ်းႁၢဝ်ႈႁႅင်း 2 ၵေႃႉလႄႈ လူႉတၢႆထင်တီႈ 1 ၵေႃႉ ဝႃႈၼႆ။ ဝၼ်းတီႈ 08/05/2018...
ၵူၼ်းပၢႆႈၽေးသိုၵ်း 50 ၼႃႈႁိူၼ်း ဢမ်ႇပွၵ်ႈသေၶၢတ်ႈႁိူၼ်းယူႇ ၼႂ်းဝဵင်းၵျွၵ်ႉမႄး
ၵူၼ်းပၢႆႈၽေးသိုၵ်း ၵူၼ်းဝၢၼ်ႈတေႃႉၽႄႇ ဢိူင်ႇၵုၼ်ၵေႃႇ ဢွၼ်ၵၼ်ပၢႆႈၽေးသိုၵ်းမႃးသွၼ်ႈဝႆႉတီႈ ၶႅမ်ႉ ပၢင်သဝ်းပၢႆႈၽေး တီႈၼႂ်းဝဵင်းၵျွၵ်ႉမႄး ယွၼ်ႉငဝ်းလၢႆးပၢင်တိုၵ်း ၸုမ်းယိပ်းၵွင်ႈၵၢင်ႇပႆႇယဵၼ် ပႆႇပဵၼ်ပွၵ်ႈလႄႈ ဢွၼ်ၵၼ်ၶၢတ်ႈႁိူၼ်းယူႇသဝ်း ၼႂ်းဝဵင်း ဝႃႈၼႆ။ ၸၢႆးတဵင်းငူၺ်ႇ ၸုမ်းပရႁိတ...
လုၵ်ႈဢွၼ်ႇ ၸႄႈဝဵင်းၵဵင်းတုင် 2 ၵေႃႉ လဵၼ်ႈမၢၵ်ႇပွမ်း တႅၵ်ႇတိူဝ်ႉ တၢႆထင်တီႈ
ၸႄႈဝဵင်းၵဵင်းတုင် လုၵ်ႈဢွၼ်ႇၸၢဝ်းလႃးႁူႇ ဢွၼ်ၵၼ်ၵႂႃႇလႄႇဢႅဝ်ႇပိုတ်းၼူၵ်ႉၸွမ်းလွႆသေ ထူပ်းႁၼ်မၢၵ်ႇ၊ သမ်ႉဢွၼ် ၵၼ်လဵၼ်ႈလႄႈမၢၵ်ႇတႅၵ်ႇတိူဝ်ႉသႂ်ႇ လႆႈလူႉတၢႆထင်တီႈ 2 ၵေႃႉ ဝႃႈၼႆ။ ဝၼ်းတီႈ 29/04/2018 ၶၢဝ်းယၢမ်းဝၢႆးဝၼ်းၼၼ်ႉ လုၵ်ႈဢွၼ်ႇၸၢဝ်းလႃးႁူႇ 4...
ၵူၼ်းမိူင်း ၸႄႈဝဵင်းႁူဝ်ပၢင်ႇ ႁူမ်ႈၼႄၵၢင်ၸႂ်သၢၼ်ၶတ်း ႁူင်းႁုင်ယၢင်ရႃႊပိူဝ်ႊ
ၵူၼ်းမိူင်း ၸႄႈဝဵင်းႁူဝ်ပၢင်ႇ ႁူမ်ႈၵၼ်လူင်းလၢႆးမိုဝ်းသၢၼ်ၶတ်း ႁႂ်ႈၵိုတ်းယင်ႉၵၢၼ်တူမ်ႈႁုင် ယၢင်ရႃႊပိူဝ်ႊ ယွၼ်ႉ တုမ်ႉတိူဝ်ႉမႄႈၼမ်ႉဢၼ်ၵူၼ်းမိူင်းၸႂ်ႉတိုဝ်းလႄႈ ဢၢႆမဵၼ်တူႇ တုမ်ႉတိူဝ်ႉပႃး ပၢႆးယူႇလီၵူၼ်းမိူင်း ဝႃႈၼႆ။ ဝၼ်းတီႈ 26/04/2018 ၵူၼ်းမိူင်း ပွၵ်ႉၼမ်ႉလႅင်၊...
UN တႅင်ႇတင်ႈ ၽွင်းတၢင်လူင်ၶိုၵ်ႉတွၼ်း ၵဵဝ်ႇၵပ်းမိူင်းမၢၼ်ႈၵေႃႉမႂ်ႇ
ႁၢင်လိူၼ် April ၼႆႉၸၢတ်ႈၸိုင်ႈလုမ်ႈၾႃႉ UN တႅင်ႇတင်ႈၽွင်းတၢင်လူင်ၶိုၵ်ႉတွၼ်း ၵဵဝ်ႇၵပ်း မိူင်းမၢၼ်ႈၵေႃႉမႂ်ႇ ။ ဝၼ်းတီႈ 26/04/2018 ၼႆႉ ဢၼ်ႊတူဝ်ႊၼီႊဢူဝ်ႊ ၵူႊထိူဝ်ႊရဵတ်ႊသ် ( Mr....
ၸဝ်ႈၼႃးၸေႈဝဵင်းယွင်ႁူၺ်ႈ ၼေၵၢင်ၸႂ်တုၵ်းယွၼ်းၶိုၼ်းတီႈလိၼ်ဢၼ်ၺႃးယိုတ်း
ၸဝ်ႈႁႆႈၸဝ်ႈၼႃး ၼႂ်း ၸေႈဝဵင်းယွင်ႁူၺ်ႈ လၢႆဢိူင်ႇလၢႆထုင်ႉ ႁူမ်ႈၵၼ် ၼေၵၢင်ၸႂ်တုၵ်းယွၼ်းႁႂ်ႈ လူင်ပွင်ၸိုင်ႈ ၶိုင်ပၼ်တႃႇလႆႈတီႈလိၼ်ၶိုၼ်း ဢၼ်ၺႃးယိုတ်းဝႆႉၸဵမ်မိူဝ်ႈပူၼ်ႉမႃး 20 ပီပၢႆ။ ဝၼ်းတီႈ 30/4/2018 ၸဝ်ႈႁႆႈၸဝ်ႈၼႃး ဝၢၼ်ႈပႃႇၼူၺ်း...
ၵေႃလိၵ်ႈလၢႆးတူၼ်ႈတီး ဢုပ်ႇလၢတ်ႈၼႂ်းႁူဝ်ၶေႃႈ သိုဝ်ႇလႄႈလိၵ်ႈလၢႆးပၢႆပေႇၸၢဝ်းၶိူဝ်း တီႈပၢင်ၵုမ်လူင်သိုဝ်ႇၶၢဝ်ႇၸၢဝ်းၶိူဝ်း
ပၢင်ၵုမ်လူင်ၽူႈသိုဝ်ႇၶၢဝ်ႇၸၢဝ်းၶိူဝ်း ဢၼ်ၸတ်းႁဵတ်းဝႆႉယူႇတီႈဝဵင်းၽႃဢၢင်ႇ ငဝ်ႈမိူင်းယၢင်းၽိူၵ်ႇ ၶၢဝ်းတၢင်း 3 ဝၼ်းၼၼ်ႉ ၵေႃလိၵ်ႈလၢႆးလႄႈ ၾိင်ႈငႄႈတႆး ဝဵင်းတူၼ်ႈတီး ၵႂႃႇဢုပ်ႇလၢတ်ႈ လွင်ႈၾိင်ႈလိၵ်ႈလၢႆးၸၢဝ်းၶိူဝ်းလႄႈသိုဝ်ႇ ။ ဢိင်ႈၼိူဝ် ၸုမ်း BNI...


text:
ၶွမ်ႊမတီႊပႂ်ႉတူၺ်းလွင်ႈငမ်းယဵၼ် Joint Monitoring Committee ၸတ်းႁဵတ်းပၢင်ၵုမ်လူင် ပွၵ်ႈၵမ်း 2 တီႈ တႃႈၵုင်ႈ မီးလုၵ်ႈၸုမ်းၶဝ်ႈႁူမ်ႈ ႁိမ်း 100 ဝႃႈၼႆ။
ဝၼ်းတီႈ 08-09/05/2018 ၶွမ်ႊမတီႊပႂ်ႉတူၺ်းလွင်ႈငမ်းယဵၼ် JMC ၸတ်းႁဵတ်းပၢင်ၵုမ်လူင် တီႈႁူင်းႁႅမ်း Lotte Hotel ဝဵင်းတႃႈၵုင်ႈ။ ၼႂ်းပၢင်ၵုမ်ၼၼ်ႉ ထတ်းသၢင်ၶိုၼ်း လွင်ႈၼႃႈၵၢၼ်တႃငၢၼ်း ဢၼ်ႁဵတ်းသၢင်ႈမႃး၊ ႁူမ်ႈဝၢင်း ၽႅၼ်ၵၢၼ်ငၢၼ်းၵႂႃႇထႅင်ႈတၢင်းၼႃႈ ၸိူဝ်းၼၼ်ႉ ဝႃႈၼႆ။
ၽူႈမီးပုၼ်ႈၽွၼ်း ၵေႃႉၼိုင်ႈ ဢၼ်ၶဝ်ႈႁူမ်ႈပၢင်ၵုမ်လူင် JMC လၢတ်ႈတီႈၽူႈတွႆႇႁွၵ်ႈဝႃႈ “ ပၢင်ၵုမ်ၼႆႉ ၸတ်းႁဵတ်း 2 ဝၼ်း။ ပဵၼ်လုၵ်ႈၸုမ်း JMC မူတ်းမူတ်းၶႃႈယဝ်ႉ ဢၼ်မႃးၶိုၼ်ႈပၢင်ၵုမ်ၼႆႉ။လႆႈဢုပ်ႇဢူဝ်းၵၼ် လွင်ႈၼႃႈၵၢၼ် ဢၼ်ႁဝ်းႁဵတ်းယဝ်ႉၵႂႃႇ မိူဝ်ႈပီပူၼ်ႉမႃးၼၼ်ႉ မီးလွင်ႈယူပ်ႈယွမ်းၸိူင်ႉႁိုဝ်၊ မီးလွင်ႈယၢပ်ႇၽိုတ်ႇၸိူင်ႉႁိုဝ်။ ၼင်ႇႁိုဝ် တေၶၢမ်ႈပူၼ်ႉလႆႈ တင်းယၢပ်ႇၽိုတ်ႇၼၼ်ႉ ႁဝ်းတေလႆႈၶိုင်ၸိူင်ႉႁိုဝ်။ ယဝ်ႉၵေႃႈ လွင်ႈဝၢင်းၽႅၼ်ၵၢၼ်ၵႂႃႇထႅင်ႈတၢင်း ၼႃႈ ႁဝ်းၶႃႈတေလႆႈႁဵတ်းၸိူင်ႉႁိုဝ်။ လိူဝ်ၼၼ်ႉ ယူႇတီႈၼႃႈၵၢၼ် JMC ႁဝ်းၶႃႈသေ ထုၵ်ႇလီလူင်းႁူပ်ႉထူပ်းၵူၼ်း မိူင်းထႅင်ႈတင်းၼမ်” ဝႃႈၼႆ။
ၶွမ်ႊမတီႊပႂ်ႉတူၺ်းလွင်ႈငမ်းယဵၼ် JMC ၼႆႉ လႆႈၶွတ်ႇၽွတ်ႈၶိုၼ်ႈမႃးမိူဝ်ႈဝၼ်းတီႈ 7 လိူၼ်ဢွၵ်ႊထူဝ်ႊၿိူဝ်ႊပီ 2015 ယူႇတီႈ ပၢင်ဢုပ်ႇဢူဝ်းငူပ်ႉငီႉ ၵဵဝ်ႇလူၺ်းလွင်ႈၼႄၼမ်ႉၼႄတူဝ် ၶေႃႈလႆႈၸႂ်လိၵ်ႈႁူမ်ႈမၢႆ ၵၢၼ်ၵိုတ်းယိုဝ်း ၸိုင်ႈမိူင်းပတ်းပိုၼ်ႉ JICM တီႈၼေႇပျီႇတေႃႇသေ ယူႇတီႈၸုမ်းလူင်ပွင်ၸိုင်ႈမၢၼ်ႈတင်း ၸုမ်းၸၢဝ်းၶိူဝ်း 8 ၸုမ်း ဢၼ်လူင်းလၢႆးမိုဝ်း NCA ၼၼ်ႉ ႁူမ်ႈၵၼ်သေ ၶွတ်ႇၽွတ်ႈ JMC ပဵၼ်တၢင်းၵၢၼ်မႃး ဝႃႈၼႆ။
ၼႂ်းၶွမ်ႊမတီႊ JMC ၵေႃၵမ်ၵၢၼ် ထႅင်ႈ 3 ၸၼ်ႉ၊ ၶွမ်ႊမတီႊပႂ်ႉတူၺ်းလွင်ႈငမ်းယဵၼ် ၸၼ်ႉမိူင်းႁူမ်ႈတုမ် JMC-U၊ ၶွမ်ႊမတီႊပႂ်ႉတူၺ်းလွင်ႈငမ်းယဵၼ် ၸၼ်ႉၸႄႈမိူင်း JMC-S လႄႈ ၶွမ်ႊမတီႊပႂ်ႉတူၺ်း လွင်ႈငမ်းယဵၼ် ၸၼ်ႉပိုၼ်ႉတီႈ JMC-L ၸိူဝ်းၼႆႉ ဝႃႈၼႆ။
ၼႂ်းမိူင်းတႆးသမ်ႉ ဢၼ်ပၵ်းဝႆႉလုမ်းၶွမ်ႊမတီႊပႂ်ႉတူၺ်းလွင်ႈငမ်းယဵၼ် ၸၼ်ႉၸႄႈမိူင်း JMC-S ပဵၼ်တီႈၶူဝ်လမ်၊ JMC-L သမ်ႉ ပၵ်းဝႆႉတီႈလၢင်းၶိူဝ်း ဝႃႈၼႆ။


text:
ၸုမ်းလူင်းလၢႆးမိုဝ်း NCA 8 ၸုမ်း တင်း ဢၼ်တိုၵ်ႉလူင်းထႅင်ႈ 2 ၸုမ်း တေႁူပ်ႉဢုပ်ႇၵၼ် လႅၵ်ႈလၢႆႈတၢင်းႁူႉၵၼ်၊ ၸႅၵ်ႇၼႃႈတီႈပုၼ်ႈၽွၼ်းၼႃႈၵၢၼ်ပၼ်ၵၼ်လႄႈ ၵၢၼ်ႁၢင်ႈႁႅၼ်းတႃႇဢုပ်ႇဢူဝ်းၵၢၼ်မိူင်း ၸွမ်းလူင်ပွင်ၸိုင်ႈမၢၼ်ႈ ၸဵမ်ၸိူဝ်းၼႆႉ ဝႃႈၼႆ။
ဝၼ်းတီႈ 18-19/02/2018 တေမႃးၼႆႉ ၸုမ်းယိပ်းၵွင်ႈၵၢင်ႇၸၢဝ်းၶိူဝ်း 8 ၸုမ်း ဢၼ်လူင်း လၢႆးမိုဝ်းၵိုတ်း တိုၵ်းပတ်း ပိုၼ်ႉတူဝ်ႈမိူင်း NCA ဝႆႉမိူဝ်ႈ 2015 တင်းၸုမ်း တိုၵ်ႉလူင်းၵႂႃႇ ထႅင်ႈသွင်ၸုမ်း ဢၼ်ပဵၼ်ၸုမ်း ပႃႇတီႇမိူင်းမွၼ်းမႂ်ႇ NMSP တင်း ႁူမ်ႈတုမ်ၻီႊမူဝ်ႊၶရႅတ်ႊတိၵ်ႊလႃးႁူႇ LDU ၸိူဝ်းၼႆႉ တေႁူပ်ႉထူပ်းဢုပ်ႇဢူဝ်းၵၼ် တီႈလႅၼ် လိၼ်တႆး-ထႆး တီႈၼိုင်ႈ ဝႃႈၼႆ။
ၸဝ်ႈသိုၵ်းလူင် ၸၢႆးငိုၼ်း ၶွင်ႇသီႇဢဝ်ၶိုၼ်းၸိုင်ႈတႆး/ တပ်ႉသိုၵ်းၸိုင်ႈတႆး RCSS/SSA လၢတ်ႈတီႈ ၸုမ်းၶၢဝ်ႇၽူႈ တွႆႇႁွၵ်ႈဝႃႈ “ လွင်ႈဢၼ်ႁဝ်းၶႃႈ တေႁူပ်ႉၵၼ်တီႈလႂ် ပႆႇလႆႈမၵ်းမၼ်ႈ။ တၢင်းၾၢႆႇၶဝ်သွင်ၸုမ်းၵေႃႈ တိုၵ်ႉလူင်းလၢႆး မိုဝ်းၵူၺ်း၊ ပေႃးဢဝ်ႁဝ်းဝႃႈ ဢၼ်ႁဝ်းလူင်းဝႆႉ 8 ၸုမ်းသေ တင်းၶဝ်ထႅင်ႈ 2 ၸုမ်း၊ ႁဝ်းၶႃႈတေ မႃးဢုပ်ႇဢူဝ်းငူပ်ႉငီႉ ၵၼ်ဢိတ်းၼိုင်ႈ၊ ပေႃးၶဝ်ႈမႃးၼႂ်းၼႆႉ ႁဝ်းၶႃႈတေႁူမ်ႈၵၼ်ႁဵတ်းၸိူင်ႉႁိုဝ်၊ တႃႇၽႅၼ်ၵၢၼ်တၢင်းၼႃႈ ဢမ်ႇဝႃႈ ၵၢၼ်မိူင်း၊ ၵၢၼ်သိုၵ်း ဢမ်ႇဝႃႈမၼ်းတေမီးၶွမ်ႊမတီႊၵူႈၸၼ်ႉၸၼ်ႉ၊ ၼႂ်းၼၼ်ႉ ႁဝ်းၶႃႈတေ ႁူမ်ႈၵၼ်ၸိူင်ႉႁိုဝ်၊ ႁႂ်ႈႁဝ်းၶႃႈပေႃးလူင်ႉလႅင်းၵၼ်လီလီ” ဝႃႈၼႆ။
ၵဵဝ်ႇၵပ်းလွင်ႈၼႆႉ သင်ဝႃႈ ဢုပ်ႇဢူဝ်းပွင်ႇလႅင်းၵၼ်ယဝ်ႉ ၽႂ်တေဢဝ်တွၼ်ႈလႂ် ၽႂ်တေႁၢပ်ႇၼႃႈၵၢၼ်ၸိူင်ႉႁိုဝ် ၼႂ်းၶွမ်ႊမတီႊ ဢၼ်ၶွတ်ႇၽွတ်ႈဝႆႉၸိူဝ်းၼၼ်ႉ။ ပိူင်တႅၵ်ႈမၼ်း မိူၼ်ၼင်ႇ လွင်ႈပၢင်ၵုမ်ၸၼ်ႉၸိူဝ်ႉၸၢတ်ႈၸၢဝ်း ၶိူဝ်းၽႂ်မၼ်း ၸိူဝ်းၼၼ်ႉ ႁဝ်းတေႁဵတ်းၸိူင်ႉႁိုဝ်၊ ႁႂ်ႈပေႃးပွင်ႇၵၼ်လီလီ ၸင်ႇတေႁူမ်ႈၵၼ်သေ ၵႂႃႇဢုပ်ႇ တင်းလူင် ပွင်ၸိုင်ႈမၢၼ်ႈ ႁႂ်ႈပေႃးပဵၼ်ၵၢၼ်လိူဝ်ၵဝ်ႇသေ ၵႂႃႇၸွမ်းၶၵ်ႉၵၢၼ်လွင်ႈငမ်းယဵၼ်လႆႈၼႆသေ ၸင်ႇတေႁူပ်ႉၵၼ် ဝႃႈၼႆ။
မိူဝ်ႈဝၼ်းတီႈ 13/02/2018 ၸုမ်းပႃႇတီႇမိူင်းမွၼ်းမႂ်ႇ NMSP တင်း ႁူမ်ႈတုမ်ၻီႊမူဝ်ႊၶရႅတ်ႊတိၵ်ႊလႃးႁူႇ LDU သွင်ၸုမ်းၼႆႉ တိုၵ်ႉလူင်းလၢႆးမိုဝ်း NCA ၵႂႃႇတီႈၼေႇပျီႇတေႃႇ။ တေႃႈလဵဝ် ၸုမ်းယိပ်းၵွင်ႈၵၢင်ႇၸၢဝ်းၶိူဝ်း ဢၼ်လူင်း လၢႆးမိုဝ်း NCA မီး 10 ၸုမ်း။
ဢၼ်လူင်းလၢႆးမိုဝ်း NCA မိူဝ်ႈပီ 2015 ၼၼ်ႉ မီးၶွင်ႇသီႇဢဝ် ၶိုၼ်း ၸိုင်ႈတႆး/ တပ်ႉသိုၵ်းၸိုင်ႈတႆး RCSS/SSA၊ ၸုမ်းပူတ်းပွႆႇၸိူဝ်ႉၸၢတ်ႈပဢူဝ်း PNLO၊ တႅဝ်းႁူမ်ႈၸိူဝ်ႉ ၸၢတ်ႈၶျၢင်း CNF ၊ တႅဝ်းႁူမ်ႈၻီႊမူဝ်ႊၶရႅတ်ႊတိၵ်ႊ လုၵ်ႈႁဵၼ်းမိူင်းမၢၼ်ႈပတ်းပိုၼ်ႉ ABSDF၊ ႁူမ်ႈတုမ် ၸိူဝ်ႉၸၢတ်ႈယၢင်းၽိူၵ်ႇ KNU ၊ တပ်ႉသိုၵ်း ယၢင်းသၢင်ႈ ၽွၼ်းပၢင်ႈၻီႊမူဝ်ႊၶရေႊၸီႊ (DKBA)၊ တပ်ႉသိုၵ်း ပူတ်းပွႆႇၸိူဝ်ႉၸၢတ်ႈယၢင်း-ၶွင်ႇသီႇငမ်းယဵၼ် (KNLA-PC)၊ ပႃႇတီႇပူတ်းပွႆႇၸိူဝ်ႉၸၢတ်ႈရၶႅင်ႇ ALP ၸိူဝ်းၼႆႉ။


text:
ၶူဝ် (ၼမ်ႉမ) ဢၼ်မီးဢႃယုပၢၵ်ႇပီၼၼ်ႉ လူႉၵွႆ ႁႂ်ႈၸဝ်ႈၼႃႈတီႈ ၸွႆႈမႄးပၼ်ဝႆးဝႆး ဢိတ်းၼိုင်ႈ
ထိုင် ၸုမ်းၶၢဝ်ႇၽူႈတွႆႇႁွၵ်ႈ (ပၢင်လူင်) 07/04/2015 ၶူဝ်ၼမ်ႉမႃႉ ဢၼ်မီးၼိူဝ် သဵၼ်ႈတၢင်းမိူင်းႁူမ်ႈတုမ် တီႈဝၢၼ်ႈၵုၼ်လူင် ဝဵင်းၼမ်ႉၶမ်း ၸိုင်ႈတႆးပွတ်းႁွင်ႇ ၼႆႉလႆႈလူႉၵွႆမႃးၶၢဝ်းတၢင်းၼိုင်ႈလိူၼ်ယဝ်ႉ ၽူႈမီးပုၼ်ႈၽွၼ်းၶဝ်ပႆႇမႃး မႄးပၼ်ႁဝ်းၶႃႈ။ ၶူဝ်ၼမ်ႉမႃႉ ဢၼ်မီးၼိူဝ် သဵၼ်ႈတၢင်းမိူင်းႁူမ်ႈတုမ် တီႈဝၢၼ်ႈၵုၼ်လူင် ဝဵင်းၼမ်ႉၶမ်း...
ဝၢၼ်ႈမိူင်းဢမ်ႇမီးပၵ်း ဢမ်ႇမီးပိူင်ယဝ်ႉ ၽူႈမီးပုၼ်ႈၽွၼ်းၶဝ် ၸွႆႈၵႅတ်ႇၵင်ႈပၼ် လွင်ႈႁူမ်ႇလူမ်ႈ ၵူၼ်းမိူင်းၽွင်ႈ
ထိုင် ၸုမ်းၶၢဝ်ႇၽူႈတွႆႇႁွၵ်ႈ ဢိင်ၼိူဝ် ၵူၼ်းဝၢၼ်ႈၵူၼ်းမိူင်းၼႂ်းပိုၼ်ႉတီႈ ပွတ်းပၢင်လူင် ဝၢၼ်ႈၸၢမ် ၸႄႈဝဵင်းၼမ်ႉတူႈ ၸိုင်ႈတႆးပွတ်းႁွင်ႇ ထူပ်းတၢင်းယၢပ်ႇၽိုတ်ႇ၊ ထုၵ်ႇသိုၵ်းလွႆ (တပ်ႉသိုၵ်းပူတ်းပွႆႇ ၸိူဝ်ႉၸၢတ်ႈတဢၢင်း TNLA) တီႉၺွပ်း ယွၼ်းငိုၼ်းသေ ယူႇတီႈၵူၼ်းမိူင်းၵေႃႉၼိုင်ႈ...


text:
(ၶ) တူဝ်မႄႈလိၵ်ႈဢၼ်ထူၼ်ႈသွင်
- Details
- Category: ၶ
- Published on Sunday, 31 July 2016 07:53
- Written by Shanyoma
- Hits: 333
(ၶ) တူဝ်မႄႈလိၵ်ႈဢၼ်ထူၼ်ႈသွင်
ၶႃ
ၶႃ(n) ၶိူင်ႈတူဝ်တူၼ်ၵူၼ်း၊ သတ်းပွတ်းတႂ်ႈပိူင်ၼိူင်ႈ။ ဢၼ်ၽၢၺ်ႇၼိူဝ်ႁူဝ်ၶဝ်ႇ။ တီႈတမ်းသင်ႉတီႈယၼ်။ ၶႃၵွၺ်ႈ၊ ၶႃတူင်ႇ၊ ၶႃလၢၵ်ႈ၊ ၶႃႁၵ်း၊ ၶႃႁၢၼ်ႈ၊ ၶႃႁၢၼ်ႈၶႃႁုၵ်း၊ ၶႃၶႄႉ၊ ၶႃၶုၵ်း၊ ၶႃၶွၵ်း၊ ၶႃၶႅင်၊ ၶႃၶတ်း၊ ၶႃၶိုၼ်ႈၶႃလွၵ်ႈ၊ ၶႃလိုၼ်၊ ၶႃလိပ်ႈ၊ ၶႃလူႉ၊ ၶႃၵၢၺ်ႉ၊ ၶႃၵၢင်ႇ၊ ၶႃၵဵင်း၊ ၶႃၵူၼ်၊ ၶႃမၢၵ်ႇလေႃႉ၊ ၶႃလင်၊ ၶႃလူင်၊ ၶႃၵူၼ်း၊ ၶႃၵၢၺ်း၊ ၶႃၵၺ်ႇ၊ ၶႃၵွင်ၵၺ်ႇ၊ ၶႃတင်ႇ၊ ၶႃၶူၼ်၊ ၶႃလဝ်း၊ ၶႃလူင်၊ ၶႃယွမ်။ ၶႃႁၵ်းမီးၵူႊမၢၼ်ႈ၊ ၶႃႁၢၼ်ႈမီးၵူႊမိူင်း။ ၶႃၼႃႈဢမ်ႇမၢတ်ႈတၢၼ်ႇၶႃလင်။
ၶႃ=ပွတ်းတွၼ်ႊတူဝ်ၵူၼ်း ပွတ်းတႂ်ႈ ဢၼ်ပဵၼ်တွၼ်ႊ ပွတ်းငဝ်ႈ တိၼ်၊ ၽၢႆၼိူဝ်ႁူဝ်ၶဝ်ႇ၊ ၽၢႆတႂ်ႈၵုမ်ႇၵူၼ်ႈ ဢၼ်ၸၢင်ႊၸုၵ်း၊ ယၢင်ႈ၊ တမ်းပႆ။ (ၶႃ၊ ၶႃလဝ်း၊ ၶႃလၢႆး၊ ၶႃသွင်ၶွၼ်၊ ၶႃသီႇၶွၼ်၊ ၶႃတင်ႇမႃႉ၊ ၶႃၵဵင်း၊ ၶႃၶႅင်) တၢင်းဢၼ် ႁဵတ်းႁၢႆႉ ငႅၼ်းၼဵၵ်း ၶတ်းသၢၼ်တေႃႇ တၢင်းၵၢင်ၸႂ်၊
-တၢင်းဢၼ် လႆႈၵၼ်ႈယူႇ မဵဝ်းၼိူင်ႈ။ တၢင်းဢၼ် ႁဵတ်းလွင်ႈတဵၵ်းငႅၼ်း၊ တၢင်းႁဵတ်းႁၢႆႉလႆႈ မဵဝ်းၼိူင်ႈ ဢၼ်ပၼ်တၢင်းယၢပ်ႇ တီႈတူဝ်ၸႂ်။ (ၶႃတူဝ် ၶႃၸႂ်၊ ၶႃၶေႃးႁဵတ်းလႆႈ တီႈၵၼ်)
-တၢင်းဢၼ် ႁၢင်ႈႁႅၼ်းတမ်းပၢႆးမူႇၽိူၼ်ၶဝ်ႈ ႁႂ်ႈတူဝ်ႈတၼ်းဝႆႉ တႃႇၵိၼ်တႃႇယႅမ်ႉ။ (ၶႃၶဝ်ႈ၊ ၶႃၶဝ်ႈ ၶႃၼမ်ႉ၊ ႁႅၼ်းၽိူၼ်ၶႃၶဝ်ႈ၊ ၶႃၶဝ်ႈ လဵင်ႉပီႈၼွင်ႉ)
-သွင်ၵေႃႉ သွင်ဢၼ်၊ ၶဝ်သွင်ၵေႃႉ။ (ၶႃ၊ သွင်ၶႃ၊ သွင်ၶႃ ၽူဝ်မေး၊ သွင်ၶႃ သွင်ၵေႃႉ၊ သွင်ၶႃ ပီႈၼွင်ႉ)
ၶႃ(v) တၢင်းဢၼ်ႁဵတ်းႁႂ်ႈလၺ်ႈဢၼ်လီ၊ တၢင်းလီ၊ ၵူၼ်လီ။ ၶႃတူဝ်၊ ၶႃၸႂ်၊ ၶႃၼမ်ႉငိူဝ်ႈ၊ ၶႃၼမ်ႉၵူၼ်း၊ ၶႃၽီမၼ်း၊ ၶႃၼမ်ႉ မၼ်း၊ ၶႃၼမ်ႉၶမ်း၊ ၶႃငိုၼ်း၊ ၶႃၼမ်ႉငိုၼ်း၊ ၶႃၸိုၼ်း၊ ၶႃတွင်း၊ ၶႃယုတ်ႈ၊ ၶႃယူတ်းယူတ်း၊ ၶႃယႅတ်းယႅတ်း။
ၶႃ(n) ၵၺ်ႉၸိူဝ်ႉၼိူင်ႈ။ ၵၺ်ႉၶႃ၊ တူၺ်းတီႈၵၺ်ႉၼၼ်ႉ။
ၶႃ(v) တူၺ်းၵႃႇတီႈ "ႁႃ" ၼၼ်ႉ။
ၶႃႇ
ၶႃႇ(n) ၶူဝ်းၶိူင်ႈၸဝ်ႈသူၼ်ၶဝ်၊ ၶူဝ်းၶိူင်ႈၼႂ်းသူၼ်ပိူင်ၼိူင်ႈ။ ဢၼ်ႁဵတ်းႁႂ်ႈၶိူဝ်းမၢၵ်ႇတႅင်ၶဝ်ႈၶိုၼ်ႈ။ ၶႃႇပၵ်ႉ၊ ၶႃႇတႅင်၊ ၶႃႇမၢၵ်ႇ လွၺ်း၊ ၶႃႇထူဝ်ႇ၊ ၶႃႇမၢၵ်ႇၼမ်ႉတဝ်ႈ။
ၶႃႇ=ၶူဝ်းဢၼ် ပဵၼ်ယူင်ႉ၊ ပဵၼ်ၶႅင်း၊ ပဵၼ်ၶဵင်ႇ ဢမ်ႇၼၼ် ပဵၼ်ႁၢၼ်ႉသေ ယိူင်းဢၢၼ်းတႃႇၸႂ်ႉ၊ တႃႇဝႆႉၶူဝ်းသေလွင်ႈလွင်ႈ ဢမ်ႇၼၼ် တႃႇႁႂ်ႈတူၼ်ႈသေမဵဝ်းမဵဝ်း လႆႈတိူၼ်းၶိုၼ်ႈၵႂႃႇ။ (ၶႃႇ၊ ၶႃႇၾႆး၊ ၶႃႇၽၵ်းပၵ်ႉ၊ ၶႃႇ...)
-တၢင်းဢၼ် ပွႆႇဝၢင်းႁႂ်ႈပိူၼ်ႈၵႂႃႇ၊ ပၼ်ၵႂႃႇ ယူႇၸွမ်းပိူၼ်ႈ၊ ပၼ်ပဵၼ်ၼႃႈႁိူၼ်း။ (ၶႃႇႁႂ်ႈ၊ ၶႃႇလုၵ်ႈၶႃႇလၢင်း၊ ၶႃႇႁႂ်ႈၵႂႃႇ)
-ၶိူဝ်းတူၼ်ႈႁဵဝ်း မဵဝ်းၼိူင်ႈ ဢၼ်ႁူဝ်မၼ်း ၸႂ်ႉတႃႇပဵၼ်မီႇမိူတ်ႇၽၵ်းလႆႈ။ (ႁူဝ်ၶႃႇ၊ ႁူဝ်ၶႃႇသႂ်ႇၽၵ်း)
-တၢင်းဢၼ် သမ်ႇတေႃႇပိူၼ်ႈ မဵဝ်းၼိူင်ႈ။ (ၶႃႇၵႄႇ၊ ၶႃႇလႃႇၵႄႇ)
-တၢင်းဢၼ် ၶူဝ်းမဵဝ်းသႅၼ်းၵႅၼ်ႇၶႅင်၊ ၼႅၼ်ႈၼႃ လႆႈယဵၼ်းလၢႆႊပဵၼ် ၼမ်ႉၵႂႃႇ၊ တၢင်းဢၼ်ၸိူမ်ႈပဵၼ်ၼမ်ႉၵႂႃႇ မဵဝ်းၼိူင်ႈ။ (ၶႃႇ၊ ၶႃႇပဵၼ်ၼမ်ႉ၊ ၶႃႇပဵၼ်ၼမ်ႉလဵၵ်း...)
ၶႃႇၽၺ်း (n) ဢၼ်ႁဵတ်းၶႅင်းသီႇၸဵင်ႇၽႅၼ်ၼိူဝ်ၽၺ်း၊ တီႈဝၺ်ႉၶူဝ်းၵိၼ်ၶူဝ်းယႅမ်ႉ။
ၶႃႇ(v) တူၺ်းၵႃႇတီႈ "ယၢၺ်ႈ" ၼၼ်ႉ။
ၶႃႇၵွင်ႉၶႃႇၵႄႇ (v) တၢင်းဢၼ်ၸႂ်ၽႅၼ်သုင်။
ၶႃႉ
တၢင်းဢၼ် လၢတ်ႈလွင်ႈၸိုဝ်ႈပိူၼ်ႈ၊ လိူင်ႈပိူၼ်ႈ ဢမ်ႇလီ။ (ၶႃႉၸိုဝ်ႈ ၶၢႆသဵင်၊ ၶႃႉၶိူဝ်း၊ ၶႃႉၶိူဝ်းပိူၼ်ႈ၊ ၶႃႉၶၢႆ၊ ၶႃႉႁၢႆႉ)
-တၢင်းဢၼ် ၵူမ်ႈၵွမ်းၼွမ်းတမ်ႇၸူးတေႃႇၵၼ် မဵဝ်းၼိူင်ႈ။ (ၶႃႉယႃႉ ၵူမ်ႈၵၢၼ်းတေႃႇၵၼ်)
ၶီ
တၢင်းၼႅင်ဢၼ်ပဵၼ်တီႈၸႂ်မဵဝ်းၼိူင်ႈ။ တၢင်းမႆႈမဵဝ်းၼိူင်ႈ ဢၼ်ပဵၼ်ယွၼ်ႉတႃႇသေလွင်ႈလွင်ႈ။ (ၶီ၊ ၶီၸႂ်၊ ၶီၼႅင်၊ ၶီမႆႈ၊ ၶီငဝ်၊ ယိၼ်းၶီ)
-တၢင်းဢၼ် မႆႉမူဝ်ႇတင်းလၢႆ မီးမွၵ်ႇယဝ်ႉ တၢႆသူင်းၵႂႃႇ။(မႆႉၶီ၊ မႆႉမူဝ်ႇ မႆႉသၢင်းၶီ)
ၶီႇ
တၢင်းဢၼ် ယူႇၽၢႆႇၼိူဝ်၊ ယူႇၽၢႆႇၼႃႈ။ တၢင်းဢၼ် ဢွၼ်ႁူဝ်ထူဝ်း တၢင်းႁဵတ်းသၢင်ႈၼေ။ (ၶီႇ၊ ၶီႇၸၢင်ႉ၊ ၶီႇမႃႉ၊ ၶီႇလူတ်ႉၶီႇ ၵႃး။ ၶီႇႁူဝ်သိုၵ်း၊ ၶီႇသိုၵ်း)
ၶေႊ
လႅၼ်းၼမ်ႉလူင် မဵဝ်းၼိူင်ႈ။ (ၶေႊ၊ လႅၼ်းၶေႊ)
ၶႄ
တၢင်းဢၼ် သၢၼ်မႆႉသၢၼ်တွၵ်ႇပဵၼ်ႁူး။ (သၢၼ်တႃၶႄ၊ တႃၶႄတႃလႅဝ်)
-ၶိူင်ႈၶူဝ်းဢၼ်လႃႊၼမ်ႉၶဝ် ၸႂ်ႉတိုဝ်းတႃႇတီႉပႃ မဵဝ်းၼိူင်ႈ ဢၼ်ၸၢင်ႊတူပ်ႉၸၢင်ႊႁုပ်ႈသေ ဢဝ်ၵႂႃႇပႃးပႆလႆႈ။ (ၶႄဝၢၼ်ႇ၊ ၶႄႁၢင်ႇ၊ ၶႄထီႇ၊ ၶႄမွင်းၵၢင်ပႃ)
-တၢင်းဢၼ် ႁႄႉႁၢမ်ႈတတ်းၵၢင်ဝႆႉ တႃႇယႃႇႁႂ်ႈလႆႈ ၵႂႃႇမႃးတိတ်းၸပ်းတေႃႇၵၼ်ငၢႆႈ။ (ႁူဝ်ႉတႃၶႄ၊ လဵၵ်းတႃၶႄ၊ ၶႄၼၢင်၊ ၶႄၵၢင်၊ ၶႄလွမ်ႉ...)၊ ၶႄၽေး၊ ၶႄႁႄႉ)
ၶႄႇ
ၸိုဝ်ႈၸိူဝ်ႉၵူၼ်း ၶိူဝ်းၼိူင်ႈ။ (ၶႄႇ၊ ၵူၼ်းၶႄႇ၊ ၶႄႇလူင်)
-ၸဝ်ႈၾႃႉလူင်သီႇပေႃႉ ၸဝ်ႈၼိူင်ႈ။ (ၸဝ်ႈၶႄႇ၊ ၶုၼ်ၶႄႇ၊ သႂ်ႇၸေႃးၶႄႇ)
ၶႄႈ
မႆႉမူဝ်ႁႅင်ႈ ဢၼ်ဢဝ်ၸႂ်ႉတိုဝ်းတၢင်ၽိုၼ်း။ (ၶႄႈ၊ ၶႄႈၽိုၼ်း)၊ တၢမ်ၶႄႈ၊ ၽိုၼ်းၶႄႈ။
-ၶိူင်ႈၸၢၵ်ႈ ၶူဝ်းမိၼ်မိူဝ်ႈၵွၼ်ႇ မဵဝ်းၼိူင်ႈ ဢၼ်ပႃးၼႂ်းဢႃႈပုမ်ႇတႆး။(ၶႅၼ်ႇၶႄႈ)
-ၵၢၼ်ႈၾႆး ဢၼ်လႆႈၸၵ်းမႆႉမူဝ်ႇႁႅင်ႈ ႁဵတ်းသိၵ်ႈ၊ မတ်ႉတုမ်ႊၵၼ် ၸပ်းၾႆးတႆႈၵႂႃႇၵၢင်ၶိုၼ်း။ (ၵၢၼ်ႈၶႄႈ၊ တႆႈၵၢၼ်ႈၶႄႈ၊ ၸပ်း ၾႆးၵၢၼ်ႈၶႄႈ)
ၶႄး
ၶေႃႈၸႂ်ႉ တႃႇလၢမ်းလိမ်းလၢတ်ႈ၊ ဢၼ်ထၢင်ႇတေၸၢင်ႊပဵၼ် ၸၢင်ႊမီး။ (ၶႄးၶႄး၊ ၶႄးတေၸႂ်ႈယူႇ၊ ၶႄးတေပဵၼ်ယူႇ၊ ၶႄး တေႁူႉႁိုဝ်၊ ၶႄးၸၢင်ႊလီယူႇ)၊ တီႈဢမ်ႇပိုတ်ႇပၢင်ႇ ပႆႇလႅင်းၸႂ် တိုၵ်ႉငမ်းငဝ်းယူႇၼၼ်ႉ ၸႂ်ႉ"ၶႄးၶႄး" ၼႆယဝ်ႉ။
-ၸိုဝ်ႈဝၢၼ်ႈဢွၼ်ႇ ဢၼ်ၼိူင်ႈ။ (ဝၢၼ်ႈၼမ်ႉၶႄး)
ၶႄႉ
တၢင်းဢၼ် တႃႉသဵင်ႇၵၼ်(ၶဵင်ႇၵၼ်)၊ တၢင်းဢၼ် လႆႈၼေလမ်ႉၵတ်ႉသေလွင်ႈလွင်ႈ တႃႇပေႉလႆႈ။ (ၶႄႉၵၼ်၊ ၶႄႉသဵင်ႇ၊ ၶႄႉ တူၺ်း)
-တၢင်းဢၼ် လႆႈသဵၵ်ႉလႆႈသဵင်ႇ။ (ၶႄႉႁႅင်း၊ ၶႄႉတၢင်းၵတ်ႉ၊ ၶႄႉမၢၵ်ႈမီး၊ ၶႄႉႁၢင်ႊလီ၊ ၶႄႉယူႇလီ)
ၶႆႈ
တၢင်းၸဵပ်းမဵဝ်းၼိူင်ႈ၊ တၢင်းဝူၼ်ႉၶွပ်ႈ ထတ်းသၢင်ၸွမ်း၊ သိုပ်ႇထၢမ်သေသွၵ်ႈႁႃ၊ ဝူၼ်ႉသွၵ်ႈသေႃႉႁႃ။ (မိူၼ်ၼင်ႇ-ႁူဝ်ၶႆႈႁူဝ် မဝ်း၊၊ ၶႆႈၸႂ်၊ လမ်းၶႆႈၸွမ်းလင်)
ၶႆႊ
မွၵ်ႇလၢတ်ႈၼေၶိုၼ်း၊ ဢဝ်လွင်ႈတၢင်း ၼိူင်ႈဢၼ်သေ ၶိုၼ်းလၢတ်ႈၼေ။ (မိူၼ်ၼင်ႇ-မွၵ်ႇၶႆႊ၊ ၶႆႊၼေ၊ ၶႆႊပုမ်ႇၶႆႊပိုၼ်း)
ၶွႆႈ
ၸူဝ်ႊပၢၼ်သုတ်းသဵင်ႈ/သဵင်ႈၵၢမ်ႇ/တၢႆ/ၼွၼ်းၽႄး/လပ်ႉလွႆငိုၼ်းလွႆၶမ်း/ၵၢမ်ႇသုတ်း၊ ထိုင်တီႈသုတ်း၊ ထိုင်တႃႈ။
ၶၢႆး
တၢင်းဢၼ်ဢွၵ်ႇ၊ ဢဝ်ဢွၵ်ႇ၊ ၶိုၼ်းဢဝ်ဢွၵ်ႇ၊ တႃႇပူၼ်ႉဢွၵ်ႇ ငဝ်းလၢႆးဢၼ်ၼိူင်ႈ။
-လိၼ်ပိူဝ်ႉပႃႉ ဢၼ်ပဵၼ်ဢုင်ပဵၼ်ၼမ်ႉ၊ ၸေႃႉၸႄႉၸိုဝ်ႉၸႃႉ။
ၶႂၢႆး
ၼိူင်ႈၶိုင်ႈ။ ပၢႆၶိုင်ႈ၊ ယွမ်းၶိုင်ႈ၊ မီးၶိုင်ႈ။ (ၵွၵ်းၶႂၢႆး၊ ငိုၼ်းၶႂၢႆး၊ ပၢႆၶႂၢႆး)
ၶႂ်ႈ
ၶေႃႈၵၢင်ၸႂ် ဢၼ်မီးဝႆႉ၊ ဢေႁႃဝႆႉ မုင်ႈမွင်း တႃႇတေလႆႈပဵၼ်။ ႁႂ်ႈပဵၼ်-(မိူၼ်ၼင်ႇ-ၶႂ်ႈႁႂ်ႈ၊ ၸႂ်ၶႂ်ႈ၊ ၶႂ်ႈၵိၼ်)
ၶင်း
ပွင်ႉဢွၵ်ႇသဵင် လွင်ႈဢမ်ႇထုၵ်ႇ/မႅၼ်ႈ/သူႈ။
ၶင်ႉ
ပၢၼ်ႉဝႆႉ၊ ၶမ်ဝႆႉ၊ ဢမ်ႇသိုပ်ႇၵႂႃႇလႆႈ၊ ၵိုတ်းသဝ်းဝႆႉ။
ၶၢင်း
ယူႇၶႅပ်ႇဢႅပ်ႇၸမ်၊ ၾႃႁွမ်း မေးၼၢင်း/ၵေႃႉႁၵ်ႉ သဵင်ႇၵၼ်တၢမ်းၵၼ်ဝႆႉ။ ပွႆႇဝၢင်းပၼ်။
ၶၢင့်
ပၼ်သုၼ်ႇ၊ ႁူ့ၸွမ်းလႆႈၸႂ်၊ ပွႆႇၽႃႈ၊ ဝၢင်းပၼ်။
ၶွင်
ၸိုဝ်ႈၼမ်ႉလူင် ဢၼ်ၵိုၵ်းဝႆႉပိုၼ်းတႆး။ (ၼမ်ႉၶွင်၊ ၼမ်ႉမႄႈၶွင်)
-ၶေႃႈၸႂ်ႉ တႃႇၼေၶိူင်ႈၶူဝ်းပိူင်ႇ၊ ၶူဝ်းဢၼ် မီးတၢင်းပိူင်ႇ။ (ၶွင်ၽႂ်၊ ၶွင်ၶဝ်၊ ၶွင်မၼ်း)
-ၶေႃႈၸႂ်ႉတႃႇတႅၵ်ႈၼေ လွင်ႈဢၼ်ဢမ်ႇပဵင်းၸႂ်မဵဝ်းၼိူင်ႈ။ ၸႂ်ႉတီႈဢၼ်တၢင်ႇၼေလွင်ႈၶိုၼ်း။ (ၶွင်မၼ်းလၢတ်ႈၸိူင်ႉၼႆယိုင်)
ၶွင်ႇ
သီဢၼ် မီးငဝ်းၶၢဝ် လႄႈ လႅင် လေႃးၶူၼ်းၶဝ်းဝႆ့လီငၢမ်း။ (ၶွင်ႇ၊ ၶွင်ႇၸၢင်၊ ၶွင်သွင်ႁွင်၊ ၶွင်ႇၼုမ်ႇ၊ ၶၢဝ်ၶွင်ႇ)
ၶေႃႈၼေတၢင်းၵတ့်ၶႅၼ်ႇ ဢၼ်မီးငဝ်းမႂ်ႇသုင် ၶိုၼ်ႈသင့်မႃး မဵဝ်းၼိူင်ႈ။ (ၶွင်ႇ၊ ၵတ့်ၶွင်ႇ၊ ၶွင်ႇမႃး)
တၢင်းလဵၼ်ႈၾိင်ႈတႆး မဵဝ်းဢၼ်လႆႈမီး ၵေႃႉၾၢႆႇႁေ့တတ်း လႄႈ ၵေႃႉၾၢႆႇၶတ်းၸႂ်လတ်းၶၢမ်ႈ ႁႂ်ႈပူၼ့်ၼၼ့်။ (လဵၼ်ႈၶွင်ႇ၊ ၶွင်ႇႁေ့၊ ၶွင်ႇတႃးတီး၊ ၸေးၶွင်ႇ)
ၶွင်ႈ
တၢင်းဢၼ် ဢမ်ႇပူၼ့်လႆႈသေ လႆႈတိူဝ့်တေႃႇၺႃး။ တၢင်းဢၼ် ၵႂႃႇတေႃႇမႅၼ်ႈ၊ ဢၼ်ဢမ်ႇထၢင်ႇသေ ပဵၼ်၊ ဢၼ်ဢဝ် တိၼ် သေ ၵိတ်ႇတေႃႇၺႃး၊ တၢင်းဢၼ် ၵႂႃႇတိူဝ့်ၺႃးမႅၼ်ႈ မဵဝ်းၼိူင်ႈ။ (ၶွင်ႈၺႃး၊ ၶွင်ႈသႂ်ႇ၊ ၶွင်ႈၸူဝ်ႈ၊ ၶွင်ႈမႅၼ်ႈ)
တၢင်းယၢပ်ႇၽိုတ်ႇ ဢၼ်ႁဝ်းတေလႆႈထူပ်း၊ တၢင်းဢၼ် ဢမ်ႇသၢင်ႇတေႃႇ ဢမ်ႇၶႂ်ႈႁႂ်ႈပဵၼ်။ (ၶွင်ႈၶမ်၊ ၶွင်ႈၵိတ်ႇ၊ ၶွင်ႈယၢၵ်ႈ)
ၶူဝ်းၶိူင်ႈ ဢၼ်ပဵၼ်ၼင်ႇဢႅပ်ႇ၊ ၼင်ႇတိူၵ်ႈဢွၼ်ႇ ဢၼ်ပႃးမီးႁွင်ႈလဵၵ့်ဢွၼ်ႇ တႃႇသႂ်ႇ တႃႇဝႆ့ၶူဝ်းသေမဵဝ်းမဵဝ်း၊ တႃႇၸႂ့် ပုၼ်ႈ သေလွင်ႈလွင်ႈ။ (ၶွင်ႈ၊ ၶွင်ႈဢွၼ်ႇ၊ ၶွင်ႈၸေႈ၊ ၶွင်ႈဢႅပ်ႇ၊ ၶွင်ႈဢိူပ်ႇ၊ ၶွင်ႈၶႆႇ၊ ၶွင်ႈတိူၵ်ႈဢွၼ်ႇ၊ ၶွင်ႈသႂ်ႇ)
ၶူဝ်းဢၼ် ၸႂ်ႉတႃႇဢဝ်ၼမ့် တဵၵ်းၼမ့်၊ ဢၼ်ဢဝ်ၼမ့် သႂ်ႇၼမ့် တၵ်းၼမ့်လႆႈ။ (ၶွင်ႈၼမ့််၊ ၶွင်ႈတဵၵ်းၼမ့်၊ ၶွင်ႈၵွၵ်း၊ ၶွင်ႈပုင်း)
ၶွင်း
ပိူင်ၶွတ်ႇၽွတ်ႈဝၢၼ်ႈသူၼ် မဵဝ်းၼိူင်ႈ။ (ၶွင်း၊ ႁူဝ်ၶွင်း၊ ပူႇၶွင်း)
တၢင်းဢၼ် လႆႈဢွၼ်ႁဵတ်း ႁႂ်ႈၵၢၼ်ဢွၼ်ႇၵၢၼ်ယွႆႈယဝ့်။ (ၶွင်းၵၢၼ်၊ ၶွင်းၸႂ်)
ၶွင့်
တၢင်းဢၼ် ပဵၼ်ၸၼ့်ပဵၼ်ႁွင်ႈ ပဵၼ်လုၵ်းသေ မီးၶေႃၽႂ်မၼ်း၊ တၢင်းဢၼ်မီးတၢင်းၶၢတ်ႈၶွပ်ႇ ၶၼ်ႈၶႅၼ်ႈဝႆ့ တႃႇသေလွင်ႈ လွင်ႈ။ (ၶွင့်ၼွၼ်း၊ ၶွင့်ဢၢပ်ႇၼမ့်၊ ၶွင့်လိုဝ်ႈ၊ ၶွင့်ၶႅၵ်ႇ)
ငဝ်းလၢႆး တၢင်းဢၼ်တူၵ်းၶမ် ဢၼ်ၵိုင့်ၵၢင့်ဢမ်ႇၵေႈလိတ်ႈလႆႈသေ တေႃႇပေႃးႁၢဝ်ႈယူႇ။ တၢင်းႁူပ့်ၺႃး လွင်ႈယၢပ်ႇၽိုတ်ႇ မဵဝ်းၼိူင်ႈ။ (ၶွင့်ၶမ်၊ ၶွင့်မႅၼ်ႈ၊ ၶွင့်ၶတ်း)
ၶွင်ႊ
ၶေႃႈၸႂ့်တၢင် မိူၼ်ၼင်ႇ တီႈပွင်ႇဢၼ်ဝႃႈ ၽွင်ႈ၊ မၢင်ႊၽွင်ႈ၊ သေဢိတ်း(ၶွင်ႊ၊ ၶွင်ႊၼိူင်ႈ)
...တေသိုပ်ႇထႅင်ႈ...


text:
ၾၢႆႇၽွင်းငမ်း ဝဵင်းတူၼ်ႈတီႈ ဢွၵ်ႇလိၵ်ႈပိုၼ်ၽၢဝ်ႇ ႁၢမ်ႈသိုဝ်ႉၶၢႆလဝ်ႈ ၸွမ်းပိုၼ်ႉတီႈ ၵူၼ်းမိူင်းဢႅဝ်ႇ ယဵမ်ႈ/ လိုဝ်ႈသဝ်း။
ဝၼ်းတီႈ 17 လိူၼ်ၵျႅၼ်ႊၼိဝ်ႊရီႊ 2018 ၼႆႉ ယူႇတီႈၾၢႆႇႁူမ်ႇလူမ်ႈ ပိုၼ်ႉတီႈ ၼႂ်းၸႄႈဝဵင်းတူၼ်ႈတီး ဢွၵ်ႇလိၵ်ႈ ပိုၼ်ၽၢဝ်ႇဝႃႈ ၸွမ်းၶၢင်ႈတၢင်းလူင်၊ ၼႂ်းသူၼ်လိုဝ်ႈသဝ်း၊ ၸွမ်သိုၵ်းဢွင်ႇသၢၼ်း၊ ၵၢတ်ႇၵၢင်ၶမ်ႈ လႄႈ ပႃႇမႆႉႁၢင်ႈလီ၊ ပႃႇပႅၵ်ႇ တီႈၵူၼ်းမိူင်းဢႅဝ်ႇၼမ် ၼႂ်းဝဵင်းလူင်တူၼ်ႈတီး ၸိုင်ႈတႆးပွတ်းၸၢၼ်းၼၼ်ႉ ႁၢမ်ႈ သိုဝ်ႉၶၢႆလဝ်ႈယႃႈမဝ်းၵမ် ဝႃႈၼႆ။
ၾၢႆႇတပ်ႉပလိၵ်ႈ ၸႄႈဝဵင်းတူၼ်ႈတီး လၢတ်ႈဝႃႈ “ ဝၢႆးသေ ဢွၵ်ႇလိၵ်ႈပိုၼ်ၽၢဝ်ႇယဝ်ႉ တေမီးလွင်ႈပၼ် တၢင်းႁူႉ၊ ယဝ်ႉၵေႃႈ သင်ႁဵတ်းၽိတ်းသေ ဢမ်ႇၸွမ်းပၵ်းပိူင်ၸိုင် တေပၼ်တၢမ်ႇၸွမ်းပၵ်းပိူင်မီး။ ယွၼ်ႉဝႃႈ ပဵၼ်မိူင်းလူင်လႄႈ ၵူၼ်းမိူင်းၵေႃႈ တေဢမ်ႇႁူႉၵၼ်ၵေႃႈမီး။ ၼွၵ်ႈလိူဝ်ၼၼ်ႉ ၵူၼ်းဢႅဝ်ႇမိူင်းၶဝ် မႃးဢႅဝ်ႇလႄႇ ၵေႃႈၼမ်” ဝႃႈၼႆ။
ဝဵင်းလူင်တူၼ်ႈတီးၼႆႉ ပဵၼ်ဝဵင်းလူင်ငဝ်ႈၸိုင်ႈမိူင်းတႆး၊ ၵူၼ်းၼွၵ်ႈမိူင်း( ၵူၼ်းဢႅဝ်ႇ မိူင်း) ၵေႃႈ ၶဝ်ႈၸႂ်သူင်ၸႂ် မႃးဢႅဝ်ႇၼမ်။ ၵွပ်ႈၼႆလႄႈ ၼႂ်းပိုၼ်ႉတီႈၵူၼ်း ဢႅဝ်ႇ ၼမ်ၸိူဝ်းၼၼ်ႉ ႁၢမ်ႈသိုဝ်ႉၶၢႆ လွင်ႈလဝ်ႈလႄႈၶိူင်ႈမဝ်းမိင်း ဝႃႈၼႆ။
မိူဝ်ႈပူၼ်ႉမႃး ဝၼ်းတီႈ 10/12/2017 ၼၼ်ႉ ၵူၼ်းၼုမ်ႇၸုမ်းၼိုင်ႈလႄႈ ၸုမ်းၼိုင်ႈ ၵိၼ်လဝ်ႈ မဝ်း တွႆႇတိင်ႇႁွင်ႉ ၵႂၢမ်း သဵင်လင်သေ ၽိတ်းမေႃးၵၼ် တီႈသူၼ်ႇမွၵ်ႇၸွမ်သိုၵ်းဢွင်ႇသၢၼ်း ၼႂ်းၸႄႈဝဵင်းတူၼ်ႈတီးသေ ၽိတ်းမေႃး ၾၼ်းတႅင်းၵၼ်တၢႆ ၵေႃႉၼိုင်ႈလႄႈ မၢတ်ႇၸဵပ်းသွင်ၵေႃႉ ဝႃႈၼႆ။
ၶေႃႈမုလ်း – news-eleven.com


text:
သိုၵ်းလူင်ပွင်ၸိုင်ႈ မၢၼ်ႈႁွၼ်ႈထဝ်ႇတူင်ႉၼိုင်ႁၢဝ်ႈႁႅင်း ၼႂ်းၸႄႈဝဵင်းမူႇၸေႊ ႁူပ်ႉၸုၼ်ၽႃႇၺႃးသိုၵ်း KIA သွင်ၾၢႆႇပဵၼ်ပၢင်တိုၵ်းၵၼ်ႁၢဝ်ႈႁႅင်း။
ဝၼ်းတီႈ 09/05/2018 ယၢမ်းႁူဝ်ၶမ်ႈ 5 မူင်း ထိုင် 7 မူင်းၵၢင်ၶမ်ႈ တပ်ႉသိုၵ်းၶၢင် KIA တပ်ႉၵွင် 9 တင်း တပ်ႉသိုၵ်း လူင်ပွင်ၸိုင်ႈမၢၼ်ႈ ပဵၼ်ပၢင်တိုၵ်းၵၼ် ႁၢဝ်ႈႁႅင်း ႁိမ်းဝၢၼ်ႈတီးမႃႉ ၸဵင်ႇၸၢၼ်းဝၼ်းတူၵ်း ဝဵင်းမူႇၸေႊ ယၢၼ်ၵႆ ဝဵင်းမူႇၸေႊ 20 လၵ်းပၢႆ ၼႂ်းၸႄႈဝဵင်းမူႇၸေႊ ၸိုင်ႈတႆးပွတ်းႁွင်ႇ။
ၵူၼ်းပိုၼ်ႉတီႈ မူႇၸေႊ ၵေႃႉၼိုင်ႈလၢတ်ႈဝႃႈ “ ပၢင်တိုၵ်းတႄႉ ပဵၼ်မိူဝ်ႈၶမ်ႈဝႃး၊ ၵူၼ်းၼႂ်းဝၢၼ်ႈတီးမႃႉတႄႉ ဢမ်ႇ ပၢႆႈၶႃႈ။ ၵူၼ်းယူႇသဝ်းၼႂ်းဝၢၼ်ႈတီႈမႃႉၼၼ်ႉ ၵမ်းၼမ် ပဵၼ်ၸၢဝ်းတႆး၊ လွႆ၊ ၶၢင်လႄႈ ၶႄႇ ၸိူဝ်း ၼၼ်ႉ” ဝႃႈၼႆ။
သိုဝ်ႇၶၢဝ်ႇၶၢင် ဢွၵ်ႇဝႆႉဝႃႈ “ မၢၵ်ႇလူင်တူၵ်းသႂ်ႇၼႂ်းဝၢၼ်ႈတီးမႃႉၵမ်ႈၽွင်ႈ ၵူၺ်းၵႃႈ ဢမ်ႇတုမ်ႉတိူဝ်ႉၵူၼ်းဝၢၼ်ႈသင်။ မိူဝ်ႈၽွင်းပဵၼ်ပၢင်တိုၵ်းၼၼ်ႉ ၵူၼ်းဝၢၼ်ႈဢွၼ်ၵၼ်ပၢႆႈၵႂႃႇယူႇသဝ်ႈဝႆႉတီႈဝတ်ႉမုၼ်ၸဝ်ႈ၊ မၢင်ၵေႃႉၵေႃႈ ဢွၼ်ၵၼ် ပၢႆႈၶဝ်ႈဝဵင်းမူႇၸေႊၵေႃႈမီး” ဝႃႈၼႆ။
ယၢမ်းလဵဝ် ၼႂ်းၸႄႈမိူင်းၶၢင်ၵေႃႈ သိုၵ်းလူင်ပွင်ၸိုင်ႈမၢၼ်ႈ ႁႅၼ်းသိုၵ်းလေႃႇတိုၵ်းသိုၵ်းၶၢင် KIA ႁၢဝ်ႈႁႅင်း။ ၼႂ်းၸိုင်ႈတႆးပွတ်းႁွင်ႇၵေႃႈ ႁႅၼ်းသိုၵ်းလေႃႇတိုၵ်းလၢႆၾၢႆႇဢမ်ႇထၢတ်ႇလႄႈ ၵူၼ်းမိူင်းၼပ်ႉမိုၼ်ႇႁူပ်ႉၺႃးၽေးသိုၵ်း ပၢႆးယူႇၸွမ်းလႅၼ်လိၼ်။ တၢင်းထုင်ႉလွႆႁူးၵွင် ၵူၼ်းမိူင်းၼပ်ႉႁဵင် ၶမ်ယူႇၼႂ်းၵႄႈပၢင်တိုၵ်း။


text:
ၸဝ်ႈၶူးမေႃ
ပိုၼ်းၵႅပ်ႈၸဝ်ႈဢမၢတ်ႈလူင်မိူင်းၼွင်
- ၸိုဝ်ႈ
- ၸိုဝ်ႈမိူင်ႈလဵၵ်ႉ
- ၸိုဝ်ႈဢူႈ
- ၸိုဝ်ႈမႄႈ
- ပီၵိူတ်ႇ
- တီႈၵိူတ်ႇ
ဢယုလႆႈ (7) ၶူပ်ႇ၊ မိူဝ်းယူႇဝတ်ႉ(ၵျွင်း) သူၺ်ႇပုတ်ႉထေႃး ဝၢၼ်ႈၸိင်း၊ မိူင်းၼွင်၊ ပဵၼ်ၵပ်ႉပီႇ ဝႃႇၼိုင်ႈ၊ ၶၢမ်ႇပဵၼ်ၸဝ်ႈသၢင်ႇ လႆႈၸိုဝ်ႈ သေႃးၽိင်ႉၼ ၼႆယဝ်ႉ။ ဝၢႆးၼႆႉၶၢႆႉမိူဝ်းယူႇ ဝတ်ႉ(ၵျွင်း) ႁူဝ်ဢုင်၊ ဢိူင်ႇႁႃႈဝၢၼ်ႈ၊ တူင်ႇဝဵင်းၵေႇသီႇ(ဝၢၼ်ႈၸၢမ်)၊ မိူဝ်ႈဢယုသိပ်းဢဵတ်းၶူပ်ႇ၊ ယူႇတီႈ ၼႆႈပီႊၼိုင်ႈသေ ၶၢႆႉမိူဝ်းယူႇထႅင်ႈတီႈဝတ်ႉ(ၵျွင်း)မိူင်းၼိမ် လႆႈႁူၵ်းပီႊ ၸင်ႇထႂၢၵ်ႈပဵၼ်ၵူၼ်း ႁိူၼ်းမိူဝ်ႈဢယုလႆႈ (18)ၼၼ်ႉယဝ်ႉ။
ၸဝ်ႈၾႃႉမိူင်းၼွင် ၸဝ်ႈၶုၼ်ထုၼ်း ႁွင်ႉမိူဝ်းယူႇဝၢၼ်ႈပၢင်ႇသႃႇ ဝဵင်းမိူင်းၼွင်မိူဝ်ႈဢယုၸဝ်ႈ (19)ၶူပ်ႇၼၼ်ႉယဝ်ႉ။ ႁဵတ်းၾူႈတႅမ်ႈလိၵ်ႈသေ ၸဝ်ႈၾႃႉဢမ်ႇႁၼ်ၸႂ်လႄႈ ဢွၵ်ႇဢႅဝ်ႇမူိင်း မႃးတၢင်း လၢႆးၶႃႈ၊ တႅမ်ႈဢွၵ်ႇလိၵ်ႈၵႂႃႇၸွမ်းသၢႆတၢင်းသေ၊ သိုပ်ႇၶၢဝ်းတၢင်းထႅင်ႈ ၼႂ်းမိူင်းယူၼ်း၊ မိူင်းထႆး၊ ၶိုၼ်းဢွၵ်ႇမႃးတၢင်းၵဵင်းတုင်၊မိူင်းလိူၼ်း၊ၽႅဝ်ႁွတ်ႈမႃးၶိုၼ်းမိူဝ်ႈပီႊတႆး-1982 ၼီႈ(ပီႊၶရဵတ်ႈ1888) ယဝ်ႉ။
မိူဝ်ႈပီႊတႆး-1991 ၼီႈ (ပီႊၶရေတ်ႈ-1901)၊ ၼၼ်ႉၸဝ်ႈၾႃႉလူင်မိူင်းၵိုင် ၸဝ်ႈၶုၼ်မုင်ႇ ယုၵ်ႉယွင်ႈပၼ်ၼႃႈတီႈပုၼ်ႈၽွၼ်း ႁႂ်ႈၸဝ်ႈပဵၼ်ၽွင်းမိူင်းလူင်(ဢမၢတ်ႈလူင်) ၼႂ်းႁၢင်ႈႁေႃၼႆယဝ်ႉ။
မိူဝ်ႈပီႊတႆး-1995 ၼီႈ (ပီႊၶရဵတ်ႈ-1905)၊ လိူၼ်သိပ်းသွင်မႂ်ႇ ပႅတ်ႇၶမ်ႈ ဝၼ်းၽတ်းၼၼ်ႉ ၸဝ်ႈၶုၼ်သၢင်ႇတူၼ်ႈႁုင်းမႃးပၢင်းလႄႈ ၸွမ်းၶိုၼ်ႈမိူဝ်းယူႇ မိူင်းသႅၼ်ဝီလူင်ယဝ်ႉ။ မိူဝ်ႈပီႊတႆး-1996 ၼီႈ (ပီႊၶရေတ်ႈ1906)၊ လိူၼ်ၸဵင်လွင်ႈ ပႅတ်ႇၶမ်ႈၼၼ်ႉ ၸဝ်ႈလႆႈမိူဝ်းသိုဝ်ႉဢဝ် ၸၢၵ်ႈဢိတ်ႇလိၵ်ႈ တီႈတိူင်းတႃလိူဝ်ႇ(မၢၼ်းတလေး) သေမႃးတင်ႈဝႆႉတီႈဝဵင်းသႅၼ်ဝီယဝ်ႉ။ ၵွပ်ႈလွင်ႈႁဵတ်းတၢင်းသၢင်ႈ ဢမ်ႇပေႃးလႆႈၼင်ႇၸႂ်လႄႈၸဝ်ႈလႆႈၶိုၼ်ႈပွၵ်ႈမိူဝ်းမိူင်းၵိုင် မိူဝ်ႈပီႊတႆး-1996 ၼီႈ (ပီႊၶရေတ်ႈ1906)၊ၼၼ်ႉယဝ်ႉ။ ၼႂ်းပီႊၼၼ်ႉ မိူဝ်ႈလိူၼ်သိပ်းမႂ်ႇ ႁႃၶၢႆပပ်ႉလိၵ်ႈ တၢင်းၵွင်းႁိၼ်လမ်(ၵျွၵ်ႉမႄး) ယဝ်ႉ၊ ထိုင်မႃး မိူဝ်ႈပီႊတႆး-1996 ၼီႈ (ပီႊၶရေတ်ႈ1906)၊ လိူၼ်(10)လွင်ႈ (4) ၶမ်ႈ၊ ဝၼ်းသဝ်၊ ၵၢင်ၼႂ် (9)မူင်း၊ ၽွင်းဢယုၸဝ်ႈလႆႈ (51) ၼၼ်ႉ ၸဝ်ႈလပ်းတႃလိုမ်းမိူင်းၵႂႃႇ တီႈဝၢၼ်ႈၵွင်းမူးပုတ်း၊ ဢိူင်ႇၵွင်းႁိၼ်လမ်(ၵျွၵ်ႉမႄး)ၼၼ်ႉယဝ်ႉ။
ပပ်ႉလိၵ်ႈဢၼ်ၸဝ်ႈတႅမ်ႈဢွၵ်ႇဝႆႉသမ်ႉ မီးၽိုၼ်မၼ် (200)ပၢႆပၢႆၼႆယဝ်ႉ။
ၽိုၼ်ဢိင် ¶ ပပ်ႉၸဝ်ႈၶူးမေႃတႆး # “လုင်းၶုၼ်မႃႇႁႃႇတႅမ်ႈ”
(ၵဵပ်းႁွမ်တွမ်ဝႆႉမိူဝ်ႈ)12/October/2014


text:
လွင်ႈတႆး
ၸွမ်ပိဝ်တႆး
ၸွမ်ပိဝ်တႆး
ၸွမ်ပိဝ် ဢမ်ႇၼၼ်(တုင်းၸၢတ်ႈတႆး)ၼႆႉ မိူဝ်ႈဝၼ်းထိ 07/02/1947 ၼၼ်ႉၸဝ်ႈၾႃႉ ၶဝ်တင်းသဵင်ႈ လႆႈၸႂ်ၵၼ်သေၶွတ်ႇၽွတ်ႈၶိုၼ်ႈမႃးယဝ်ႉ ပေႃး ထိုင်မႃးဝၼ်းထိ 11 /02/1947 မႃး ႁူဝ်ပဝ်ႈ ၶွင်ႇသီႇၸိုင်ႈတႆး ၸဝ်ႈၾႃႉလူင် ၸဝ်ႈၶုၼ်ပၢၼ်းၸိင်ႇ လူင်းလၢႆးမိုဝ်းပၼ် တႃႇမီးမႃး ဝၼ်းၶိူဝ်းတႆး(ဝၼ်းၸိူဝ်ႉၸၢတ်ႈၸိုင်ႈတႆး) ၸွမ်ပိဝ်တႆး၊ လႄႈၵႂၢမ်းတၢင်ႇၸွမ်ပိဝ် ၸိူဝ်းၼၼ်ႉမႃးယဝ်ႉ၊
ၸွမ်ပိဝ်တႆးၼႆႉ တၢင်းယၢဝ်းမီး 5 ထတ်း၊ တၢင်းၵႂၢင်ႈမီး 3 ထတ်း၊ မီးတင်းမူတ်း 4 သီ၊ လိူင် ၊ၶဵဝ်၊ လႅင် ၊ ၶၢဝ် ၊
– သီလိူင် ပွင်ႇလႅင်းၼႄပိူင်ၾၢင်ႁၢင်ႈတႆး ပဵၼ်ၶိူဝ်းၵူၼ်းသႃၼိူဝ်ႉလိူင်၊ (ပွင်ႇလႅင်းၼေပၼ် လွင်ႈတႆးပဵၼ်ၵူၼ်းၸၢဝ်းၶိူဝ်းပုတ်ႉထႃႉ)
– သီၶဵဝ် ပွင်ႇလႅင်းၼႄလွင်ႈသၽႃႇဝႃႉၾိင်ႈတိုၼ်းပဵၼ် ထိူၼ်ႇပႃႇမႆႉ ၼမ်ႉလိၼ်ႁိၼ်ၽႃတႆး။
– သီလႅင် ပွင်ႇလႅင်းၼႄပၼ် လွင်ႈတႆးႁဝ်း ပဵၼ်ၵူၼ်းၶိူဝ်းႁတ်းႁၢၼ်၊ လိူတ်ႈလႅင်ၵတ်ႉၶႅၼ်ႇ။
– သီၶၢဝ် ပွင်ႇလႅင်းၼႄပၼ် တူၼ်ႈၸႂ်တႆး ဢၼ်ၽိူၵ်ႇၸိုၼ်ႈၶၢဝ်သႂ် မိူၼ်လုၵ်ႈလိူၼ်မူၼ်း။
#ၽိုၼ်ဢိင်- ပပ်ႉ7-2ဝၼ်းၼိုင်ႈ
လိူၼ်တႆး
04/01/2018


text:
ၾၢႆႇၽွင်းငမ်း ဝဵင်းတူၼ်ႈတီး ဢွၵ်ႇလိၵ်ႈပိုၼ်ၽၢဝ်ႇ ႁၢမ်ႈသိုဝ်ႉၶၢႆလဝ်ႈယႃႈ တီႈၵူၼ်းမိူင်းဢႅဝ်ႇယဵမ်ႈ/ လိုဝ်ႈသဝ်း
ၾၢႆႇၽွင်းငမ်း ဝဵင်းတူၼ်ႈတီႈ ဢွၵ်ႇလိၵ်ႈပိုၼ်ၽၢဝ်ႇ ႁၢမ်ႈသိုဝ်ႉၶၢႆလဝ်ႈ ၸွမ်းပိုၼ်ႉတီႈ ၵူၼ်းမိူင်းဢႅဝ်ႇ ယဵမ်ႈ/ လိုဝ်ႈသဝ်း။ ဝၼ်းတီႈ 17 လိူၼ်ၵျႅၼ်ႊၼိဝ်ႊရီႊ 2018 ၼႆႉ ယူႇတီႈၾၢႆႇႁူမ်ႇလူမ်ႈ ပိုၼ်ႉတီႈ...
ၶၢဝ်ႇလိုၼ်းသုတ်း
ထၢမ်တွပ်ႇ
ၸဝ်ႈယွတ်ႈသိုၵ်း ၾၢၵ်ႇၵႂၢမ်းတွၼ်ႈထိုင်ၵူၼ်းမိူင်းတႆး ၽွင်းတိုဝ်ႉတၢင်းပီမႂ်ႇလုမ်ႈၾႃႉ 2018
ၵူၼ်းၼုမ်ႇတႆးႁဝ်းၵူႈတီႈတီႈ ႁႂ်ႈမေႃလဵပ်ႈႁဵၼ်း ႁႂ်ႈမီးတၢင်းႁူႉ၊ ပၢႆးဝူၼ်ႉတႆးႁႂ်ႈလႅၵ်ႈလၢႆႈၶိုတ်းတၼ်း ငဝ်းလၢႆး၊ ယႃႇၵဵဝ်ႇၶွင်ႈယႃႈမဝ်းၵမ်။ ၵဵဝ်ႇၵပ်းလွင်ႈၽွမ်ႉႁူမ်ႈ ၵဝ်ၶႃႈႁဝ်းယုမ်ႇယမ်ဝႃႈ ဝၼ်းမိူဝ်ႈၼႆႉ ဝၢၼ်ႈႁႆးလႄႈလွႆတႆးလႅင်းၼႆႉ ႁဝ်းၽွမ်ႉၵၼ်ယဝ်ႉ။ ၵဵဝ်ႇၵပ်းလွင်ႈၼႆႉ ၸွမ်သိုၵ်းလူင်ယွတ်ႈသိုၵ်း တွပ်ႇလၢတ်ႈတီႈ...
လိၵ်ႈတႅမ်ႈၸူး
ထိုင် ၸုမ်းၶၢဝ်ႇၽူႈတွႆႇႁွၵ်ႈ
သိုပ်ႇမွၵ်ႇပၼ် ႁႂ်ႈ RCSS/SSA ၵပ်းသၢၼ် KIA သေ ၸွႆႈထႅမ်ပၼ် တၢင်းယၢပ်ႇၵူၼ်း မိူင်းသေၵမ်းၶႃႈ။ မႂ်ႇသုင်ၶႃႈ ႁူဝ်လိူၼ် November 2017 ၼႆႉ တီႈဝၢၼ်ႈဢၼ်ပီႈၼွင်ႉတႆးယူႇသဝ်း...
ပွင်ႈၵႂၢမ်း
မိူင်းႁူမ်ႈတုမ် ဢဝ်ၸႂ်ၵူဝ်ႁႄသွင်ပိူင်သေ ၵေႃႇတင်ႈမႃး ပေႃးႁဵတ်းၸွမ်းလိၵ်ႈႁူမ်ႈမၢႆပၢင်လူင် ၸင်ႇဝၢၼ်ႈမိူင်းတေငမ်းယဵၼ်
ၵဵဝ်ႇၵပ်းလူၺ်ႈလွင်ႈဝၼ်းလွတ်ႈလႅဝ်းၵွၼ်းၶေႃ မိူင်းႁူမ်ႈတုမ်ႁဝ်း ဢၼ်တေထိုင်မႃးမိူဝ်ႈဝၼ်းတီႈ 4 လိူၼ်ၵျႅၼ်ႊၼိဝ်ႊရီႊၼႆႉ။ တႃႇဝၼ်းၵွၼ်းၶေႃလႄႈၸိုင်ႈမိူင်းႁူမ်ႈတုမ် တေယိုၼ်းယၢဝ်းၵႂႃႇၶၢဝ်းၼႃႈၼႆႉ ယူႇတီႈတၢင်းႁၼ်ႁဝ်းမီးၼင်ႇၼႆ။ မိူင်းႁူမ်ႈတုမ်ႁဝ်းၼႆႉ ဢဝ်ၸႂ်သွင်ပိူင်သေ တႄႇတင်ႈပူၵ်းပွင်မႃး။ 1.ၸႂ်ၵူဝ်သေတႄႇတင်ႈပူၵ်းပွင်မႃး။ 2.ၸႂ်လူမဝ်ထၢင်ႇလဵၵ်ႉၼိူဝ် ၸၢဝ်းၶိူဝ်းဢွၼ်ႇၸိူဝ်းၼႆႉသေ...


text:
ၸုမ်းၾိင်ႈငႄႈ(မၢၼ်ႈ) ဢၼ်ၶိုၼ်ႈၸုၵ်းၵႃႈၼိူဝ်ၵွင်တႆး ယွမ်းၼွမ်းတၢင်းၽိတ်း တီႈၵေႃလိၵ်ႈလၢႆးတႆး ဝဵင်းလိူဝ်ႇ
ယူႇတီႈၵေႃလိၵ်ႈလၢႆးလႄႈၾိင်ႈငႄႈတႆး ဝဵင်းလိူဝ်ႇ လႆႈဢွၵ်ႇၶေႃႈပိုၼ်ၽၢဝ်ႇ လွင်ႈၸုမ်းမၢၼ်ႈ 2 ၸုမ်း ဢၼ်ႁႆႇၵွင် မွင်းတႆး ၶိုၼ်ႈၸုၵ်းၼိူဝ်ၵွင်တႆးသေ ၵႃႈၼႄ ၵူၼ်းၵႂႃႇဝႆႈၽြႃးၵျၢႆႉထီးယူဝ်း ၾၢႆႇၼႃႈၵူၼ်းတင်းၼမ်လႄႈ ယွၼ်ႉ ဢမ်ႇၸႂ်ႈပိူင်တၢင်းၵႃႈတႆး...
ၶၢဝ်ႇလိုၼ်းသုတ်း
ထၢမ်တွပ်ႇ
ၸဝ်ႈယွတ်ႈသိုၵ်း ၾၢၵ်ႇၵႂၢမ်းတွၼ်ႈထိုင်ၵူၼ်းမိူင်းတႆး ၽွင်းတိုဝ်ႉတၢင်းပီမႂ်ႇလုမ်ႈၾႃႉ 2018
ၵူၼ်းၼုမ်ႇတႆးႁဝ်းၵူႈတီႈတီႈ ႁႂ်ႈမေႃလဵပ်ႈႁဵၼ်း ႁႂ်ႈမီးတၢင်းႁူႉ၊ ပၢႆးဝူၼ်ႉတႆးႁႂ်ႈလႅၵ်ႈလၢႆႈၶိုတ်းတၼ်း ငဝ်းလၢႆး၊ ယႃႇၵဵဝ်ႇၶွင်ႈယႃႈမဝ်းၵမ်။ ၵဵဝ်ႇၵပ်းလွင်ႈၽွမ်ႉႁူမ်ႈ ၵဝ်ၶႃႈႁဝ်းယုမ်ႇယမ်ဝႃႈ ဝၼ်းမိူဝ်ႈၼႆႉ ဝၢၼ်ႈႁႆးလႄႈလွႆတႆးလႅင်းၼႆႉ ႁဝ်းၽွမ်ႉၵၼ်ယဝ်ႉ။ ၵဵဝ်ႇၵပ်းလွင်ႈၼႆႉ ၸွမ်သိုၵ်းလူင်ယွတ်ႈသိုၵ်း တွပ်ႇလၢတ်ႈတီႈ...
လိၵ်ႈတႅမ်ႈၸူး
ထိုင် ၸုမ်းၶၢဝ်ႇၽူႈတွႆႇႁွၵ်ႈ
သိုပ်ႇမွၵ်ႇပၼ် ႁႂ်ႈ RCSS/SSA ၵပ်းသၢၼ် KIA သေ ၸွႆႈထႅမ်ပၼ် တၢင်းယၢပ်ႇၵူၼ်း မိူင်းသေၵမ်းၶႃႈ။ မႂ်ႇသုင်ၶႃႈ ႁူဝ်လိူၼ် November 2017 ၼႆႉ တီႈဝၢၼ်ႈဢၼ်ပီႈၼွင်ႉတႆးယူႇသဝ်း...
ပွင်ႈၵႂၢမ်း
မိူင်းႁူမ်ႈတုမ် ဢဝ်ၸႂ်ၵူဝ်ႁႄသွင်ပိူင်သေ ၵေႃႇတင်ႈမႃး ပေႃးႁဵတ်းၸွမ်းလိၵ်ႈႁူမ်ႈမၢႆပၢင်လူင် ၸင်ႇဝၢၼ်ႈမိူင်းတေငမ်းယဵၼ်
ၵဵဝ်ႇၵပ်းလူၺ်ႈလွင်ႈဝၼ်းလွတ်ႈလႅဝ်းၵွၼ်းၶေႃ မိူင်းႁူမ်ႈတုမ်ႁဝ်း ဢၼ်တေထိုင်မႃးမိူဝ်ႈဝၼ်းတီႈ 4 လိူၼ်ၵျႅၼ်ႊၼိဝ်ႊရီႊၼႆႉ။ တႃႇဝၼ်းၵွၼ်းၶေႃလႄႈၸိုင်ႈမိူင်းႁူမ်ႈတုမ် တေယိုၼ်းယၢဝ်းၵႂႃႇၶၢဝ်းၼႃႈၼႆႉ ယူႇတီႈတၢင်းႁၼ်ႁဝ်းမီးၼင်ႇၼႆ။ မိူင်းႁူမ်ႈတုမ်ႁဝ်းၼႆႉ ဢဝ်ၸႂ်သွင်ပိူင်သေ တႄႇတင်ႈပူၵ်းပွင်မႃး။ 1.ၸႂ်ၵူဝ်သေတႄႇတင်ႈပူၵ်းပွင်မႃး။ 2.ၸႂ်လူမဝ်ထၢင်ႇလဵၵ်ႉၼိူဝ် ၸၢဝ်းၶိူဝ်းဢွၼ်ႇၸိူဝ်းၼႆႉသေ...


text:
ၶေႃႈထၢမ်တွပ်ႇ
ပလိၵ်ႈမၢၼ်ႈ ဝဵင်းမွၵ်ႇမႆႇ ပဵၼ်ၵေႃႉသူင်ႇပၼ်ယႃႈၼႆ ၵူၼ်းၶၢႆယႃႈ ဢၼ် RCSS/SSA တီႉၺွပ်းလႆႈလၢတ်ႈ
- Details
- Published on 08 January 2018
- Written by တႆးလွတ်ႈလႅဝ်း
ၸဝ်ႈၼႃႈတီႈ ၶွင်ႇသီႇဢဝ်ၶိုၼ်းၸိုင်ႈတႆး/ တပ်ႉသိုၵ်းၸိုင်ႈတႆး (RCSS/SSA) တီႉၺွပ်းလႆႈ ၵူၼ်းၵႃႉၶၢႆယႃႈမဝ်းၵမ် ယွႆႈယႅမ်း ၼႂ်းၸႄႈဝဵင်းမွၵ်ႇမႆႇ ၵေႃႉၼိုင်ႈသေ ၽၢႆႇၽူႈမီးပုၼ်ႈၽွၼ်း ႁဵတ်းလွင်ႈထၢမ်တွပ်ႇၵၼ် တင်းမၼ်းယဝ်ႉ လႆႈႁူႉဝႃႈ ၵေႃႉသူင်ႇပၼ်ယႃႈတႃႇၶၢႆ ပဵၼ်ပလိၵ်ႈမၢၼ်ႈ ၼႂ်းဝဵင်းမွၵ်ႇမႆႇ ၼႆယဝ်ႉ။
ၸဝ်ႈယွတ်ႈသိုၵ်း သပ်းၸႅင်ႈၶၢဝ်ႇ ၵဵဝ်ႇလွင်ႈလႆႈႁူပ်ႉဢုပ်ႇ ၽူႈၼမ်း ၸိုင်ႈမိူင်း၊ ၽၢႆႇသိုၵ်းမၢၼ်ႈ လႄႈ ၽွင်းတၢင်ၼွၵ်ႈမိူင်း
- Details
- Published on 16 September 2017
- Written by တႆးလွတ်ႈလႅဝ်း
ႁူဝ်ပဝ်ႈလူင် ၶွင်ႇသီႇဢဝ်ၶိုၼ်းၸိုင်ႈတႆး (RCSS) ၸွမ်သိုၵ်းလူင် ယွတ်ႈသိုၵ်း လႆႈသပ်းလႅင်းၸႅင်ႈၶၢဝ်ႇပၼ် တီႈၽူႈသိုဝ်ႇၶၢဝ်ႇ ငဝ်ႈႁၢင်ႈသဵင်၊ ဝႅပ်ႉသၢႆႉ၊ ၽိုၼ်ၽၢဝ်ႇ ၼႂ်းမိူင်းၼွၵ်ႈမိူင်း ဢၼ်ဢွၵ်ႇတၢင်းၽႃႇသႃႇ တႆး၊ မၢၼ်ႈ၊ ဢင်းၵိတ်ႉ တီႈတႃႈၵုင်ႈ ၵဵဝ်ႇၵပ်းလွင်ႈ လႆႈဢွၵ်ႇၶၢဝ်းတၢင်း ႁူပ်ႉထူပ်းဢုပ်ႇဢူဝ်း ၽူႈၵိူဝ်းၵုမ်ၸိုင်ႈမိူင်း တေႃႇဢွင်ႇသၢၼ်းသုၵျီႇ လႄႈ ၵႅမ်ၽူႈၵွၼ်းသုင်သုတ်းသိုၵ်းမၢၼ်ႈ ၸွမ်သိုၵ်းလူင် ၸူဝ်းဝိၼ်း ဢိၵ်ႇတင်း ၽွင်းတၢင်ၼွၵ်ႈမိူင်း။
ၸဝ်ႈယွတ်ႈသိုၵ်း ၾၢၵ်ႇၵႂၢမ်းထိုင် ၵူၼ်းၼုမ်ႇၵူႈၸၢဝ်းၶိူဝ်း ၼႂ်းၸိုင်ႈတႆး
- Details
- Published on 11 September 2017
- Written by တႆးလွတ်ႈလႅဝ်း
ၵဵဝ်ႇလူၺ်ႈလွင်ႈ ၵူၼ်းၼုမ်ႇတႆး လႄႈ ၵူၼ်းၼုမ်ႇပလွင်ႈ လႆႈၽိတ်းမေႃးထဵင်လႃႇ သႄႉသွမ်း မီးပၼ်ႁႃၵၼ် တီႈၼိူဝ်ဢွၼ်းလၢႆး (Online)ၼၼ်ႉသေ ၸဝ်ႈယွတ်ႈသိုၵ်း လၢတ်ႈဝႃႈ ၵူၼ်းၼုမ်ႇၸၢဝ်းၶိူဝ်းႁဝ်းၼႆႉ လူဝ်ႇလႆႈလဵပ်ႈႁဵၼ်း ၼမ်ၼမ်၊ တီႈၽိတ်းမေႃးထဵင်လႃႇၵၼ် ၵႂႃႇၵႂႃႇမႃးမႃးၼႆႉ မၼ်းဢမ်ႇမီးၽွၼ်းလီလႄႈ ဢမ်ႇမီးလွင်ႈသင်၊ ဢိၵ်ႇတင်း ၵႂၢမ်းၾၢၵ်ႇၶိုၵ်ႉတွၼ်း 3-ၶေႃႈ။
2017 ပႆႇၸႂ်ႈ ပီႊငမ်းယဵၼ် ၼင်ႇၽူႈၼမ်းၸိုင်ႈမိူင်းၶဝ်လၢတ်ႈ - ၸဝ်ႈယွတ်ႈသိုၵ်း ၸီႉၸမ်ႈ
- Details
- Published on 22 July 2017
- Written by တႆးလွတ်ႈလႅဝ်း
ဢၼ်ၸွမ်ၸိုင်ႈ ဢူးထိၼ်ႇၵျေႃႇ လႄႈ ၽူႈၵိူဝ်းၵုမ်ၸိုင်ႈမိူင်း တေႃႇဢွင်ႇသၢၼ်းသုၵျီႇ ယၢမ်ႈလၢတ်ႈဝႆႉဝႃႈ ပီႊ-2017 ၼႆႉ ပဵၼ်ပီႊလွင်ႈငမ်းယဵၼ် ဢၼ်ဝႃႈၼၼ်ႉ ပေႃးႁဵတ်းမိူၼ်ၼင်ႇ ၵႃႈပူၼ်ႉမႃး မၼ်းတိုၼ်းဢမ်ႇပဵၼ်လႆႈ၊ ပၼ်ႁႃမိူင်းႁူမ်ႈတုမ်ၼႆႉ မၼ်းဢမ်ႇၸႂ်ႈပၼ်ႁႃ တီႇမူဝ်ႇၶရေႇသီႇ လွင်ႈလဵဝ် မၼ်းပဵၼ်ပၼ်ႁႃ ၸိူဝ်ႉၶိူဝ်းၽွင်ႈ၊ တႃႇတေပဵၼ်လႆႈ ပီႊငမ်းယဵၼ်ၼၼ်ႉ မီး 3-လၢႆးၼႆ ၸဝ်ႈယွတ်ႈသိုၵ်း ၸီႉၸမ်ႈလၢတ်ႈ။
ၸဝ်ႈယွတ်ႈသိုၵ်း ၸပ်းၸႅင်ႈပၼ်ႁႃ တီႈတပ်ႉမတေႃႇမၢၼ်ႈ ႁၢမ်ႈတၢပ်ႈ ပၢင်ၵုမ် CSSU
- Details
- Published on 22 July 2017
- Written by တႆးလွတ်ႈလႅဝ်း
ပိူဝ်ႈယွၼ်ႉ ၵေႃပွင်ၵၢၼ် ၽွမ်ႉႁူမ်ႈၸိုင်ႈတႆး (CSSU) ၼႆႉ မီးၼမ်ႉၸႂ်ၸေႇတၼႃႇ ၽိူၵ်ႇၸိုၼ်ႈၶၢဝ်သႂ် တႃႇႁႂ်ႈမိူင်းႁူမ်ႈတုမ် ၵတ်းယဵၼ် လႄႈ တႃႇႁႂ်ႈလိၵ်ႈႁူမ်ႈမၢႆ NCA ပေႃးတေၸၢင်ႈ ၽေႃႇၼမ်ႉၽေႃႇတူဝ်လႆႈလႄႈ တီႈဢၼ်တပ်ႉမတေႃႇမၢၼ်ႈ မႃးႁၢမ်ႈတၢပ်ႈၵၼ်ၸိူင်ႉၼႆၼႆႉ ပိူင်လူင်တႄႉ ႁဵတ်းႁႂ်ႈမႃး တုမ်ႉတိူဝ်ႉသႂ်ႇ ၼမ်ႉၸႂ် လႄႈ ႁူဝ်ၸႂ် ၵူၼ်းမိူင်းတႆးတေႉတေႉ၊ တီႈတပ်ႉမတေႃႇမၢၼ်ႈ ႁဵတ်းၵႂႃႇၼႆႉ ၶႂ်ႈႁူႉဝႃႈ ယွၼ်ႉပိူဝ်ႈသင်ၼႆ ၸဝ်ႈယွတ်ႈသိုၵ်း လၢတ်ႈတီႈပၢင်သပ်းၸႅင်ႈၶၢဝ်ႇ။
More Articles...
- ၶၵ်ႉၵၢၼ်တႄႉၶိုၼ်ႈၼႃႈယူႇ၊ လွၼ်ႉမွၼ်းၽွၼ်းၵၢၼ်တႄႉဢမ်ႇပႆႇမီးသင်
- လွင်ႈငမ်းယဵၼ်မျၢၼ်ႇမႃႇၼႆႉ ၵမ်ႈၼမ်မိူင်းၶႄႇႁူမ်ႇငမ်းဝႆႉလႄႈ မိူင်းၶႄႇၶဝ်ႈႁဵတ်းပၼ်ၸင်ႇလႆႈ - ဢူးဢွင်ႇမိၼ်းလၢတ်ႈ
- ႁူဝ်ၼႃႈၸုမ်း Team Work (CSSU) တွင်ႈထၢမ်ၶေႃႈယင်ႇၸႂ်ၵူၼ်းမိူင်းတႆး ၼႂ်းမိူင်းထႆး သပ်းၸႅင်ႈၶၢဝ်ႇပၼ် တီႈသိုဝ်ႇၶၢဝ်ႇ
- ႁူပ်ႉထူပ်းတွင်ႈထၢမ် ၽူႈၼမ်းၼ်ႂး CSSU လုင်းၸၢႆးၺုၼ်ႉလုၼ်ႇ
- တွင်ႈထၢမ် ၽူႈၶူၼ်ႉၶႂႃႉ ၸိုင်ႈမိူင်းၶႄႇ
- ၸွမ်သိုၵ်း ယွတ်ႈသိုၵ်း တွပ်ႇလၢတ်ႈလွင်ႈ ၵႂႃႇလဵပ်ႈႁဵၼ်း မိူင်း Switzerland လႄႈ လွင်ႈၸတ်းႁဵတ်း ပွႆးဝၼ်းၸိူဝ်ႉၸၢတ်ႈ
- ၸွမ်သိုၵ်း ၸဝ်ႈယွတ်ႈသိုၵ်း သပ်းၸႅင်ႈၶၢဝ်ႇ ၵဵဝ်ႇလွင်ႈလႆႈတႅပ်းတတ်း တေလူင်းလၢႆးမိုဝ်း NCA
- ၸွမ်သိုၵ်းယွတ်ႈသိုၵ်း ၸတ်းပၢင်သပ်းလႅင်းၸႅင်ႈၶၢဝ်ႇ လွင်ႈလႆႈၵႂႃႇၼေႇပျီႇတေႃႇ (တွၼ်ႈ-2)
- ၸွမ်သိုၵ်းယွတ်ႈသိုၵ်း ၸတ်းပၢင်သပ်းလႅင်းၸႅင်ႈၶၢဝ်ႇ လွင်ႈလႆႈၵႂႃႇၼေႇပျီႇတေႃႇ (တွၼ်ႈ-1)
- ႁူပ်ႉထူပ်းတွင်ႈထၢမ် ၽူႈႁွင်ႉၵႂၢမ်း ၸၢႆးဢွင်ႇမိူင်း ၵေးသီး


text:
ပၢင်ၵုမ်လူင်လွင်ႈငမ်းယဵၼ်မိူင်းႁူမ်ႈတုမ် ႁိုဝå် ပၢင်ၵုမ်လူင်ႁူဝ်ပၢၵ်ႇပီ 21 ပၢင်လူင် ၵမ်းထူၼ်ႈ 3 ဢၼ်တေၸတ်းႁဵတ်းတၢင်းၼႃႈၼႆႉ ၸုမ်းၸၢဝ်းၶိူဝ်း တေဝႆႉ
ၼမ်ႉၼၵ်း လွင်ႈဢုပ်ႇဢူဝ်းၵၢၼ်မိူင်း။ ၵူၺ်းၵႃႈ ဢၼ်တေၸတ်းၼႂ်းလိူၼ်ၻီႊသႅမ်ႊၿိူဝ်ႊၼႆႉ ၸုမ်းၸၢဝ်းၶိူဝ်းပႆႇတူဝ်ႈတၼ်း- လွင်ႈၼႆႉ ၽူႈၶၢၼ်ပၢၵ်ႇ RCSS/SSA ၸဝ်ႈသိုၵ်းလူင်ၸၢႆးငိုၼ်း တွပ်ႇလၢတ်ႈတီႈ ၸုမ်းၶၢဝ်ႇၽူႈတွႆႇႁွၵ်ႈ ၼင်ႇၼႆ။
ထၢမ်-တႃႇၸတ်းပၢင်ၵုမ်ၵၢၼ်မိူင်း ၸၼ်ႉၸိူဝ်ႉၸၢတ်ႈတႆးၼႆႉ မီးလွင်ႈတူၵ်းလူင်းၵၼ်ၸိူင်ႉႁိုဝ်ၽွင်ႈၶႃႈ?။
တွပ်ႇ-ၵဵဝ်ႇၵပ်းပၢင်ၵုမ်ၸၼ်ႉၸိူဝ်ႉၸၢတ်ႈၼႆႉ ပေႃးတႆးတႄႉ ပေႃးဢဝ်ပိူင်မၼ်းဝႃႈ ၸုမ်းႁဝ်းၶႃႈ ၶွင်ႇသီႇဢဝ်ၶိုၼ်းၸိုင်ႈတႆး/ တပ်ႉသိုၵ်းၸိုင်ႈတႆးၼႆႉ ႁဝ်းၶႃႈလူင်းလၢႆးမိုဝ်း NCA ယဝ်ႉလႄႈ ႁဝ်းၶႃႈတိုၼ်းမီး သုၼ်ႇႁဵတ်းယဝ်ႉ။ တင်းသွင်ၾၢႆႇ လူင်ပွင်ၸိုင်ႈတင်းမုၵ်ႉၸုမ်းႁဝ်းၶႃႈ လႆႈၸႂ်ၵၼ်တႃႇၸတ်းႁဵတ်းယဝ်ႉ ပၢင်ၵုမ်ၸၼ်ႉၸိူဝ်ႉၸၢတ်ႈ ၸၢဝ်းၶိူဝ်းတႆး၊ ၵူၺ်းၵႃႈ ဝႃႈၼၼ်သေတႃႉ မၼ်းမႃးၶမ်ၵၼ်ဢွင်ႈတီႈမၼ်း။ ၾၢႆႇလူင်ပွင်ၸိုင်ႈတင်းတပ်ႉသိုၵ်း ၶဝ်သမ်ႉဝႃႈ ႁႂ်ႈသူၸဝ်ႈၵႂႃႇၸတ်းႁဵတ်းတီႈမိူင်းပၼ်ႇ၊ ႁဝ်းၶႃႈသမ်ႉဝႃႈ မၼ်းဢမ်ႇမႅၼ်ႈ ႁဝ်းတေႁဵတ်းတီႈတူၼ်ႈတီး၊ လွင်ႈၼႆႉမၼ်းမႃးၶမ်ၵၼ်တီႈမၼ်း။
ၵွပ်ႈဝႃႈဢွင်ႈတီႈမၼ်းၼႆႉ ႁဝ်းၶႃႈဢုပ်ႇၵၼ်ဢမ်ႇလႆႈလႄႈ မိူဝ်ႈၵႃႈပူၼ်ႉမႃးၼႆႉ ႁဝ်းၶႃႈဢမ်ႇလႆႈႁဵတ်း။ ၵမ်းၼႆႉ လွင်ႈၼႆႉၵူၺ်းၼင်ႇၵဝ်ႇ ႁဝ်းဢဝ်မႃးၼိူဝ်ၽိူၼ်သေၶိုၼ်းဢုပ်ႇၵၼ်ထႅင်ႈ။ ၵမ်းၼႆႉၵေႃႈပႆႇတူၵ်းလူင်းၵၼ်လႆႈ၊ ၾၢႆႇလူင်ပွင်ၸိုင်ႈ ၾၢႆႇတပ်ႉသိုၵ်းၶဝ်ဝႃႈ ႁႂ်ႈႁဵတ်းတီႈမိူင်းပၼ်ႇ၊ ႁဝ်းၵေႃႈဝႃႈႁဝ်းလူဝ်ႇႁဵတ်းတီႈတူၼ်ႈတီး၊ မႃးၶမ်ၵၼ်သေ ဢၼ်ၼႆႉၵေႃႈပႆႇၸၢင်ႈၵႄႈ၊ ပႆႇၸၢင်ႈတူၵ်းလူင်းၵၼ်လႆႈ။ လိူင်ႈၼႆႉၵေႃႈဝႆႉဢုပ်ႇၵၼ်တၢင်းၼႃႈ ထႅင်ႈၵမ်းၼိုင်ႈ၊ မၼ်းတိုၵ်ႉပဵၼ်လၢႆးၵဝ်ႇယူႇ၊ ပၼ်ႇၵႂႃႇပၼ်ႇမႃးၶိုၼ်းၵူၺ်း။
မိူဝ်ႈလဵဝ်ၼႆႉ မၼ်းမႃးၶမ်ၾၢႆႇသိုၵ်း၊ ၾၢႆႇလူင်ပွင်ၸိုင်ႈတႄႉ ၸၢင်ႈငူပ်ႉငီႉၵၼ်လႆႈယူႇ၊ ၾၢႆႇသိုၵ်းတႄႉၶဝ်ဢမ်ႇယွမ်း။ ၵွပ်ႈပိူဝ်ႈၼၼ် ႁဝ်းၶႃႈၵေႃႈတေလႆႈၶိုၼ်းဢုပ်ႇတင်းၾၢႆႇသိုၵ်းထႅင်ႈၵမ်းၼိုင်ႈ၊ ၶဝ်တေဝႃႈႁိုဝ်၊ ပေႃးဝႃႈၶဝ်ဢမ်ႇယွမ်း ၼႆၵေႃႈ ၾၢႆႇႁဝ်းလူး ၸွင်ႇႁဝ်းတေယွမ်း၊ ၼႂ်းႁဝ်းၵေႃႈလူဝ်ႇလႆႈၶိုၼ်းဢုပ်ႇၵၼ်။
ပေႃးႁဝ်းမႃးဢုပ်ႇတူၺ်းၼႂ်းၽူႈၼမ်းတႆးႁဝ်း ၽူႈယႂ်ႇၵူၼ်းလူင်ႁဝ်း ဢမ်ႇဝႃႈၼႂ်းပႃႇတီႇ၊ ဢမ်ႇဝႃႈၼႂ်းၸုမ်း တူင်ႇဝူင်းၵူၼ်း၊ ႁဝ်းထွမ်ႇတူၺ်းသဵင်တႄႉ ၽႂ်ၵေႃႈဝႃႈ ဢၼ်ၼႆႉမၼ်းပဵၼ်ပၢင်ၵုမ်ပိူဝ်ႈတႃႇၸိူဝ်ႉၸၢတ်ႈတႆးႁဝ်း၊ ၸၢဝ်းၶိူဝ်းႁဝ်းတင်းသဵင်ႈလႄႈ ႁဝ်းၶႃႈၵိုင်ႇလီလႆႈႁဵတ်းတီႈတူၼ်ႈတီး၊ မၼ်းၸင်ႇတေမီးၵုင်ႇမုၼ်၊ ပေႃးဢမ်ႇၸႂ်ႈၸိူင်ႉၼၼ် ႁဝ်းၶႃႈၵေႃႈဢမ်ႇယွမ်း-ၼႆ တင်းၼမ်ႁၼ်ထိုင်ၸိူင်ႉၼၼ်။ ၵွပ်ႈၼၼ် တႃႇႁဝ်းၶႃႈတေလုၵ်ႉတီႈတူၼ်ႈတီးသေ ၵႂႃႇႁဵတ်းတီႈဢၼ်ၶဝ်မၵ်းမၼ်ႈၼၼ်ႉၵေႃႈ မၼ်းပႆႇထုၵ်ႇ။ ဢၼ်ၼႆႉ ႁဝ်းၶႃႈတေလႆႈၶိုၼ်းဢုပ်ႇတင်းတပ်ႉထႅင်ႈ၊ ၵၢၵ်ႇသေႃးမၼ်းမီးတီႈတပ်ႉ၊ တေႃႈလဵဝ်ႁဝ်းၶႃႈတိုၵ်ႉၶတ်းၸႂ်ယူႇ။
သင်ၸိူဝ်ႉဝႃႈတႆးႁဝ်းဢမ်ႇလႆႈႁဵတ်းၼႆ ပေႃးဢဝ်ပိူင် NCA ဝႃႈၸိုင် တႃႇတေဢဝ်ၵႂႃႇဢုပ်ႇတၢင်းၼိူဝ် ဢၼ်ႁဝ်းဝႃႈပၢင်ၵုမ်လူင်ႁူဝ်ပၢၵ်ႇပီ 21 ပၢင်လူင် ပွၵ်ႈၵမ်း 3 ၼၼ်ႉ မၼ်းတေလႆႈဢဝ်ၵၢင်ၸႂ်၊ ဢဝ်ၽိုၼ်လိၵ်ႈဢၼ်ဢွၵ်ႇမႃးတီႈၸၢဝ်းၶိူဝ်းၽႂ်မၼ်းသေ ဢဝ်ၵႂႃႇ၊ ပေႃးၸိူင်ႉၼၼ် မၼ်းၸင်ႇၵွႆႈပဵၼ်သဵင်တႆး ႁဝ်းၶႃႈတင်းမူတ်း၊ ႁဝ်းၶႃႈၶႂ်ႈႁဵတ်းၸိူင်ႉၼႆ ၸင်ႇဢဝ်ၵႂႃႇဢုပ်ႇတီႈၼၼ်ႈ။ ပေႃးႁဝ်းၶႃႈဢမ်ႇလႆႈႁဵတ်းၼႆၸိုင် သဵင်ပီႈၼွင်ႉတႆးႁဝ်းၶႃႈတေဢမ်ႇမီး၊ ပေႃးဝႃႈသဵင်တႆးႁဝ်းၶႃႈတင်းမူတ်း ၵၢင်ၸႂ်ႁဝ်းၶႃႈဢမ်ႇမီး၊ ဢၼ်ႁဝ်းၵႂႃႇတီႈ ပၢင်ၵုမ်လူင်ၼၼ်ႉ မၼ်းတေပဵၼ်သဵင် RCSS ဢၼ်လဵဝ်ၵူၺ်း၊ ပေႃးၸိူင်ႉၼၼ် မၼ်းတေယၢပ်ႇ၊ ငဝ်းလၢႆးပဵၼ်ၸိူင်ႉၼႆ။
ထၢမ်-လွင်ႈတႃႇတေႁဵတ်းပၢင်ၵုမ်ၸၼ်ႉၸိူဝ်ႉၸၢတ်ႈၼႆႉ ပေႃးဝႃႈၵႂႃႇဢုပ်ႇၵၼ်တင်းၾၢႆႇသိုၵ်းၼႆ ဝူၼ်ႉဝႆႉဝႃႈ ဢၼ်ၶဝ်ၶဵင်ႈၶႅင်ဝႆႉၼၼ်ႉ တေယွမ်းလူင်းဢိတ်းၼိုင်ႈယူႇၶႃႈႁႃႉ?။
တွပ်ႇ-ပေႃးမႃးတူၺ်းမိူဝ်ႈလဵဝ်တႄႉ ႁဝ်းၶႃႈဢုပ်ႇၵၼ်မႃးလၢႆပွၵ်ႈယဝ်ႉ။ ၾၢႆႇၶဝ်ၵေႃႈဢမ်ႇယွမ်း ၾၢႆႇႁဝ်းၵေႃႈ ဢမ်ႇယွမ်းၼႆ တိုၵ်ႉၶမ်ၵၼ်ယူႇ၊ မိူဝ်ႈလဵဝ်ပႆႇလၢမ်းလႆႈ တိုၵ်ႉပဵၼ်မွၵ်ႈ 50% ။ တၢင်းပီႈၼွင်ႉရၶႅင်ႇၶဝ်ၵေႃႈ ႁၢၼ်ႉတေႃႇမိူဝ်ႈလဵဝ်ပႆႇၸၢင်ႈႁဵတ်း၊ ၵွပ်ႈပိူဝ်ႈဝႃႈ ပေႃးဢဝ်လူင်ပွင်ၸိုင်ႈဝႃႈ ငဝ်းလၢႆးၵူႈလွင်ႈလွင်ႈတႃႇတေႁဵတ်း တၢင်းပုၼ်ႉၼၼ်ႉ မၼ်းယၢပ်ႇ၊ ငဝ်းလၢႆးမၼ်းပႆႇပၼ်၊ ၶဝ်လၢတ်ႈမွၵ်ႈၼၼ်ႉၵူၺ်း ၶဝ်ဢမ်ႇလၢတ်ႈၵႂၢင်ႈၵႂၢင်ႈ။ ပေႃးမႃးတူၺ်းငဝ်းလၢႆးၸိူင်ႉၼႆ တႃႇပၢတ်ႈၵမ်းၼႆႉၵေႃႈ ပီႈၼွင်ႉရၶႅင်ႇၼႆႉမၼ်းတေယၢပ်ႇ။
ၵွပ်ႈၼၼ် ပေႃးမႃးႁုပ်ႈသေလၢတ်ႈၵေႃႈ ဢၼ်ႁဝ်းၶႃႈဢုပ်ႇၵၼ်မိူဝ်ႈဝႃးမိူဝ်ႈသိုၼ်းၼႆႉ ၵဵဝ်ႇၵပ်းပၢင်ၵုမ် ၸၼ်ႉၸိူဝ်ႉၸၢတ်ႈ ၸၢဝ်းၶိူဝ်းတႆးလႄႈၸၢဝ်းၶိူဝ်းရၶႅင်ႇၼၼ်ႉ ႁဝ်းၶႃႈပႆႇတူၵ်းလူင်းၵၼ်လႆႈ။ တႃႇရၶႅင်ႇယၢပ်ႇ၊ တႃႇတႆးႁဝ်းတႄႉတီႈမၼ်း ပႆႇၸၢင်ႈတူၵ်းလူင်းၵၼ်လႆႈလႄႈ တိုၵ်ႉမိူၼ်ၵဝ်ႇယူႇ။ ဝႃႈၼၼ်သေတႃႉၵေႃႈ တႃႇႁဝ်းၶႃႈတေၸၢင်ႈႁဵတ်းတႄႉ ပၢင်ႁူပ်ႉထူပ်းၵူၼ်းမိူင်းႁႃႉ၊ ပၢင်ႁူပ်ႉထူပ်းလူင်ႈၼႃႈႁႃႉၸိူဝ်းၼၼ်ႉတႄႉ ႁဝ်းၶႃႈတေႁဵတ်းၵႂႃႇယူႇ။ တၢင်ႇတီႈၵေႃႈပိူၼ်ႈႁဵတ်းၸိူင်ႉၼၼ်၊ ပၢင်ႁူပ်ႉထူပ်းၵူၼ်းမိူင်း၊ ပၢင်ႁူပ်ႉထူပ်းလူင်ႈၼႃႈ၊ ပၢင်ယွၼ်းတၢင်းႁၼ်ထိုင်တီႈၵူၼ်းမိူင်းၸိူဝ်းၼႆႉ ႁဵတ်းၵႂႃႇပဵၼ်တီႈပဵၼ်တီႈသေ ၵမ်းလိုၼ်းသုတ်းမႃး ၸင်ႇမႃးၶွၼ်ႈတုမ်ၵၼ်သေပဵၼ်ပၢင်ၵုမ်ၸိူဝ်ႉၸၢတ်ႈၽႂ်မၼ်း၊ ငဝ်းလၢႆးမၼ်းပဵၼ်ၸိူင်ႉၼၼ်။ ႁဝ်းၶႃႈၵေႃႈ တေလႆႈၸႂ်ႉလၢႆးၼၼ်ႉသေႁဵတ်းၵႂႃႇ။ ပေႃးၸၢင်ႈၸတ်းမႃးၼႆၵေႃႈ ႁဝ်းၶႃႈတေဢဝ်ဢၼ်လႆႈမႃး ၶိုၼ်းမႃးၶွၼ်ႈတုမ်ၵၼ်သေ ၸင်ႇၵွႆႈႁဵတ်း-ငဝ်းလၢႆးမၼ်း လႅပ်ႈတေပဵၼ်ၼၼ်။
ထၢမ်-ပေႃးဝႃႈပၢင်ၵုမ်လူင် ႁူဝ်ပၢၵ်ႇပီ 21 ပွၵ်ႈၵမ်း 3 ၼႆႉ တေဢုပ်ႇဢူဝ်းႁူဝ်ၶေႃႈသင်လၢႆလၢႆၶႃႈ?။
တွပ်ႇ-ဢၼ်ၼႆႉ လႆႈၶိုၼ်းမႄးဢုပ်ႇၵၼ်ဝႃႈ ႁဝ်းၶႃႈတေၶိုၼ်းၸႂ်ႉႁူဝ်ၶေႃႈၵဝ်ႇ ၸွမ်းၼင်ႇႁဝ်းၶႃႈလႆႈဢုပ်ႇမိူဝ်ႈ ၵမ်းတီႈ 2 ၼၼ်ႉၵူၺ်း၊ ပိူင်လူင်မၼ်းတႄႉ ၾၢႆႇၸၢဝ်းၶိူဝ်းသမ်ႉၶိုၼ်းဝႃႈ ၵမ်းၼႆႉႁဝ်းၶႃႈတေဝႆႉၼမ်ႉၼၵ်းၵၢၼ်မိူင်း ပဵၼ်ထီႉၼိုင်ႈ။ ပေႃးယဝ်ႉၸင်ႇၵွႆႈမႃး ဢၼ်ၵိုတ်းယူႇ 4 ႁူဝ်ၶေႃႈၼၼ်ႉ၊ ၵၢၼ်ႁူမ်ႇလူမ်ႈ၊ ၵၢၼ်ပၢႆးမၢၵ်ႈမီး၊ ၵၢၼ်တူင်ႇဝူင်းၵူၼ်း၊ ၵၢၼ်တီႈလိၼ်လႄႈသိင်ႇဝႅတ်ႉလွမ်ႉ ၶူဝ်းၶွင်သၽႃႇဝ။ ပေႃးဢဝ်ပိူင်လူင်မၼ်းဝႃႈ တေပဵၼ်ၵၢၼ်မိူင်းဝႃႈၼႆၵူၺ်း၊ ႁူဝ်ၶေႃႈမၼ်းတႄႉ မၼ်းမိူၼ်ၵဝ်ႇၵူၺ်း ဢမ်ႇလႅၵ်ႈလၢႆႈသင်။
ထၢမ်-ယွၼ်ႉသင်လႄႈဝႆႉၼမ်ႉၼၵ်းၵၢၼ်မိူင်း။ ၵၢၼ်မိူင်းၼႆႉ မၼ်းလမ်ႇလွင်ႈၸိူင်ႉႁိုဝ်ၽွင်ႈၶႃႈ?။
တွပ်ႇ-မၼ်းလမ်ႇလွင်ႈၸိူင်ႉႁိုဝ်ဢၼ်ဝႃႈၼၼ်ႉ တင်း 5 ႁူဝ်ၶေႃႈၼႆႉ မၼ်းမႃးၵွင်ႉၵၼ်။ ပိူင်လူင်မၼ်း လုၵ်ႉတီႈၵၢၼ်မိူင်းသေၸင်ႇဢွၵ်ႇမႃးၶေႃႈလႆႈၸႂ်၊ ပေႃးၼၼ် မၼ်းတေလုၵ်ႉတီႈပိူင်ၵၢၼ်မိူင်းၼႆႉသေ မၼ်းတေတမ်းဝၢင်းပၼ်တင်းသဵင်ႈ။ ပေႃးဢမ်ႇၸႂ်ႈၸိူင်ႉၼၼ် ပေႃးႁဝ်းၶႃႈပႆႇတူၵ်းလူင်းၵၼ်ၵၢၼ်မိူင်းလႆႈ မိူၼ်ၸိူင်ႉႁဝ်းၶႃႈတေမႃးတမ်းပိူင်ပၢႆးမၢၵ်ႈမီး၊ ပိူင်တူင်ႇဝူင်းၵူၼ်း၊ ပိူင်တီႈလိၼ်ၼႆ မၼ်းတေဢမ်ႇမႃးၶူပ်းငၢမ်ႇ တင်းၵၢၼ်မိူင်း၊ မၼ်းတေမႃးၵွင်ႉၵၼ်မူတ်း။ ၵွပ်ႈၼႆလႄႈ ပေႃးႁဝ်းၶႃႈတူၵ်းလူင်းၵၼ်ၵၢၼ်မိူင်းယဝ်ႉ ဢၼ်တေၸၢင်ႈႁဵတ်းၼႆႉ ၵဵဝ်ႇၵပ်းၵၢၼ်သိုၵ်း၊ ၵၢၼ်တပ်ႉမိူင်းႁူမ်ႈတုမ်ၾႅတ်ႊၻရႄႊၸိူဝ်းၼႆႉ။
တပ်ႉၾႅတ်ႊၻရႄႊၸိူဝ်းၼႆႉ မၼ်းတေလႆႈဢိင်ၼိူဝ်တီႈၶေႃႈလႆႈၸႂ်ၵၢၼ်မိူင်း၊ တူၵ်းလူင်းၵၢၼ်မိူင်း၊ တမ်းပိူင်မၼ်းယဝ်ႉ ၸင်ႇၵွႆႈၸၢင်ႈဢုပ်ႇၵၼ်။ ၵွပ်ႈၼၼ် ပၢင်ၵုမ်လူင်ဢၼ်တေမႃးၼႆႉ တေဢုပ်ႇၵၼ်ဢၼ်ပဵၼ်ၵၢၼ်မိူင်းပဵၼ်လၵ်းဢွၼ်တၢင်း။ ဢၼ်ၸိူဝ်းၼၼ်ႉၵေႃႈတေသိုပ်ႇဢုပ်ႇယူႇ၊ ၵွပ်ႈဝႃႈၵႃႈပူၼ်ႉမႃး ဢၼ်ဢုပ်ႇၵၼ်ပႆႇယဝ်ႉၵေႃႈမၼ်းမီး။ ၵူၺ်းၵႃႈ ဢၼ်ၼဵၼ်ႉဢၼ်ဝႆႉၼမ်ႉၼၵ်းမၼ်း ဝႆႉတီႈၵၢၼ်မိူင်း။
ထၢမ်-ပၢင်ၵုမ်လူင်ပၢင်လူင် ႁူဝ်ပၢၵ်ႇပီ 21 ပၢင်လူင်ပွၵ်ႈၵမ်း 3 ၼႆႉ ဝႃႈတေၸတ်းႁဵတ်းၼႂ်း လိူၼ်ၻီႊသႅမ်ႊၿိူဝ်ႊၼႆႉ တေပဵၼ်ဢမ်ႇပဵၼ်ၶႃႈ?။
တွပ်ႇ-ပၢင်ၵုမ်လူင်ၼႆႉ လူင်ပွင်ၸိုင်ႈတႄႉၶႂ်ႈၸတ်းႁဵတ်း၊ ၵူၺ်းၵႃႈ ၾၢႆႇၸၢဝ်းၶိူဝ်းႁဝ်းသမ်ႉဝႃႈ ၵူဝ်မၼ်းဢမ်ႇတၼ်း။ ၵွပ်ႈဝႃႈသွၼ်ႇတူၺ်းၼႂ်းၵႄႈမၼ်း ႁဝ်းၶႃႈတေလႆႈႁဵတ်းပၢင်ၵုမ်ၸၼ်ႉၸိူဝ်ႉၸၢတ်ႈၸိူဝ်းၼႆႉ၊ လူဝ်ႇႁၢင်ႈႁႅၼ်းၵူႈလွင်ႈလွင်ႈ လၢႆၾၢႆႇလၢႆဢၼ်ၼႆႉမၼ်းပႆႇတၼ်း။
ၶေႃႈမုၼ်း / ပၢင်လူင်


text:
လုၵ်ႈႁဵၼ်းၽိတ်းမေႃးၵၼ် ပေႃႈမႄႈၼႂ်းတပ်ႉသိုၵ်း မိူင်းပၼ်ႇ ၶွၼ်ႈႁႅင်းပေႃႉႁႅမ် တွပ်ႇတႅၼ်းၶိုၼ်း ၵူၼ်းမိူင်း ၵေႃႉၼိုင်ႈ မၢတ်ႇၸဵပ်းႁၢဝ်ႈႁႅင်း
လုၵ်ႈဢွၼ်ႇ ၽိတ်းမေႃးၵၼ် တီႈႁူင်းႁဵၼ်းသေ ၵေႃႉပဵၼ်လုၵ်ႈဢွၼ်ႇၼႂ်းတပ်ႉ ၸၵၶ 17 မိူင်းပၼ်ႇ ပွၵ်ႈမိူဝ်းတိူင်ႇ လၢတ်ႈ ပေႃႈမႄႈမၼ်းၸၢႆးတီႈၼႂ်းတပ်ႉလႄႈ ၵူၼ်းမွၵ်ႈ 30 ၸူဝ်းႁွင်ႉၵၼ်မႃးပေႃႉႁႅမ် ၵေႃႉပဵၼ်ပီႈဢၢႆႈလုၵ်ႈဢွၼ်ႇ...
ၶၢဝ်ႇလိုၼ်းသုတ်း
ထၢမ်တွပ်ႇ
ၸဝ်ႈယွတ်ႈသိုၵ်း ၾၢၵ်ႇၵႂၢမ်းတွၼ်ႈထိုင်ၵူၼ်းမိူင်းတႆး ၽွင်းတိုဝ်ႉတၢင်းပီမႂ်ႇလုမ်ႈၾႃႉ 2018
ၵူၼ်းၼုမ်ႇတႆးႁဝ်းၵူႈတီႈတီႈ ႁႂ်ႈမေႃလဵပ်ႈႁဵၼ်း ႁႂ်ႈမီးတၢင်းႁူႉ၊ ပၢႆးဝူၼ်ႉတႆးႁႂ်ႈလႅၵ်ႈလၢႆႈၶိုတ်းတၼ်း ငဝ်းလၢႆး၊ ယႃႇၵဵဝ်ႇၶွင်ႈယႃႈမဝ်းၵမ်။ ၵဵဝ်ႇၵပ်းလွင်ႈၽွမ်ႉႁူမ်ႈ ၵဝ်ၶႃႈႁဝ်းယုမ်ႇယမ်ဝႃႈ ဝၼ်းမိူဝ်ႈၼႆႉ ဝၢၼ်ႈႁႆးလႄႈလွႆတႆးလႅင်းၼႆႉ ႁဝ်းၽွမ်ႉၵၼ်ယဝ်ႉ။ ၵဵဝ်ႇၵပ်းလွင်ႈၼႆႉ ၸွမ်သိုၵ်းလူင်ယွတ်ႈသိုၵ်း တွပ်ႇလၢတ်ႈတီႈ...
လိၵ်ႈတႅမ်ႈၸူး
ထိုင် ၸုမ်းၶၢဝ်ႇၽူႈတွႆႇႁွၵ်ႈ
သိုပ်ႇမွၵ်ႇပၼ် ႁႂ်ႈ RCSS/SSA ၵပ်းသၢၼ် KIA သေ ၸွႆႈထႅမ်ပၼ် တၢင်းယၢပ်ႇၵူၼ်း မိူင်းသေၵမ်းၶႃႈ။ မႂ်ႇသုင်ၶႃႈ ႁူဝ်လိူၼ် November 2017 ၼႆႉ တီႈဝၢၼ်ႈဢၼ်ပီႈၼွင်ႉတႆးယူႇသဝ်း...
ပွင်ႈၵႂၢမ်း
မိူင်းႁူမ်ႈတုမ် ဢဝ်ၸႂ်ၵူဝ်ႁႄသွင်ပိူင်သေ ၵေႃႇတင်ႈမႃး ပေႃးႁဵတ်းၸွမ်းလိၵ်ႈႁူမ်ႈမၢႆပၢင်လူင် ၸင်ႇဝၢၼ်ႈမိူင်းတေငမ်းယဵၼ်
ၵဵဝ်ႇၵပ်းလူၺ်ႈလွင်ႈဝၼ်းလွတ်ႈလႅဝ်းၵွၼ်းၶေႃ မိူင်းႁူမ်ႈတုမ်ႁဝ်း ဢၼ်တေထိုင်မႃးမိူဝ်ႈဝၼ်းတီႈ 4 လိူၼ်ၵျႅၼ်ႊၼိဝ်ႊရီႊၼႆႉ။ တႃႇဝၼ်းၵွၼ်းၶေႃလႄႈၸိုင်ႈမိူင်းႁူမ်ႈတုမ် တေယိုၼ်းယၢဝ်းၵႂႃႇၶၢဝ်းၼႃႈၼႆႉ ယူႇတီႈတၢင်းႁၼ်ႁဝ်းမီးၼင်ႇၼႆ။ မိူင်းႁူမ်ႈတုမ်ႁဝ်းၼႆႉ ဢဝ်ၸႂ်သွင်ပိူင်သေ တႄႇတင်ႈပူၵ်းပွင်မႃး။ 1.ၸႂ်ၵူဝ်သေတႄႇတင်ႈပူၵ်းပွင်မႃး။ 2.ၸႂ်လူမဝ်ထၢင်ႇလဵၵ်ႉၼိူဝ် ၸၢဝ်းၶိူဝ်းဢွၼ်ႇၸိူဝ်းၼႆႉသေ...


text:
တႄႇဢဝ်ပီ1947 ၼၼ်ႉမႃး ၵူႈပီမၵ်းမၼ်ႈပဵၼ်မႃး “ဝၼ်းတႆး”ၼႆသေ ဝၢႆးမႃးလႅၵ်ႈလၢႆႈပဵၼ်မႃး “ဝၼ်းမိူင်းတႆး”၊ “ဝၼ်းၶိူဝ်းတႆး”ၼႆယူႇယဝ်ႉ။“ဝၼ်းတႆး”၊ “ဝၼ်းမိူင်းတႆး”ၼႆၼၼ်ႉလႅပ်ႈဝႃႈၶိူဝ်းတႆးလႄႈ မိူင်းတႆးၸင်ႇတႄႇမီးမႃးမိူဝ်ႈၼၼ်ႉၵူၺ်းၵေႃႈမီးမီး။ ထိုင်ယၢမ်းလဵဝ်တႄႉ ၵမ်ႈၽွင်ႈယင်းၶႂ်ႈလူင်လိုမ်းၵႂႃႇယူႇယဝ်ႉ။ ယွၼ်ႉၸုမ်းၸိူဝ်းဢိတ်းဢွတ်းဢွၼ်ဝႃႈ ပဵၼ်ဝၼ်းသွၼ်ႈတႂ်ႈမၢၼ်ႈ၊ ဝၼ်းတႄႇႁဵတ်းၶႃႈမၢၼ်ႈ ၼႆသေ ၸင်ႇၸင်ႈၸႂ်လိုမ်း ၸိုမ်းႁၢႆၵႂႃႇလႄႈ ယွၼ်ႉဢမ်ႇႁူႉပိုၼ်းလီလီသေ ၸင်ႇလႆႈဢွၼ်ၵၼ် ယုမ်ႇယမ်မၵ်းမၼ်ႈၸွမ်းငၢႆႈလူင်လိုမ်းၵႂႃႇၵူၺ်းၼင်ႇၵဝ်ႇ။…သိုပ်ႇတူၺ်းထႅင်ႈ
လွင်ႈတႆး
Et ullamcorper sollicitudin elit odio consequat mauris, wisi velit tortor semper vel feugiat dui, ultricies lacus. Congue mattis luctus, quam orci mi semper
ၸွမ်ပိဝ်တႆး ၸွမ်ပိဝ် ဢမ်ႇၼၼ်(တုင်းၸၢတ်ႈတႆး)ၼႆႉ မိူဝ်ႈဝၼ်းထိ 07/02/1947 ၼၼ်ႉၸဝ်ႈၾႃႉ ၶဝ်တင်းသဵင်ႈ လႆႈၸႂ်ၵၼ်သေၶွတ်ႇၽွတ်ႈၶိုၼ်ႈမႃးယဝ်ႉ ပေႃး ထိုင်မႃးဝၼ်းထိ 11 /02/1947 မႃး ႁူဝ်ပဝ်ႈ ၶွင်ႇသီႇၸိုင်ႈတႆး ၸဝ်ႈၾႃႉလူင် ၸဝ်ႈၶုၼ်ပၢၼ်းၸိင်ႇ လူင်းလၢႆးမိုဝ်းပၼ် တႃႇမီးမႃး ဝၼ်းၶိူဝ်းတႆး(ဝၼ်းၸိူဝ်ႉၸၢတ်ႈၸိုင်ႈတႆး)…သိုပ်ႇတူၺ်းထႅင်ႈ
ၸိုင်ႈတႆး Shan state မိူင်းတႆး (SHAN STATE) ၼႆႉ တၢင်းၵႂၢင်ႈမီး 62,500 လၵ်းပၢႆ ပၼ်ႇမူၼ်း။ (တၢင်းၵႂၢင်ႈဢၼ်ၼႆႉပႆႇၼပ်ႉသွၼ်ႇပႃး ၽႅၼ်ႇလိၼ်မိူင်းၸဝ်ႈၾႃႉတႆးတင်းသဵင်ႈ။ ၽႅၼ်ႇလိၼ်မိူင်းတႆးယၢမ်းလဵဝ်ၼႆႉ မီးၼႂ်းၵႄႈ သဵၼ်ႈလတ်းတီႇတုတ်ႉ ပွတ်းႁွင်ႇမၢႆ 19 ၻီႊၷရီႊ 20…သိုပ်ႇတူၺ်းထႅင်ႈ


text:
ယ
- Details
- Category: ယ
- Published on Tuesday, 09 August 2016 16:30
- Written by Shanyoma
- Hits: 417
ယ တူဝ်မႄႈလိၵ်ႈဢၼ်ထူၼ်ႈ(6)
ယႃ (v) တၢင်းဢၼ်ႁဵတ်းႁႂ်ႈတၢင်းၶၺ်ႈတၢင်းပဵၼ်ႁၢၺ်-ၶႅၼ်း။ ၵၢၼ်မေႃယႃႈၶဝ်ႁဵတ်းႁႂ်ႈၵူၼ်းၶၺ်ႈၵူၼ်းပဵၼ် လၺ်ႈလီၶႅၼ်း။ ယႃပၼ်၊ ယႃယူတ်း၊ ယႃႁႂ်ႈ၊ ယႃႁၢၺ်၊ ယႃၶႅၼ်း၊ ယႃတူဝ်၊ ယႃၸႂ်၊ ယႃၸဵပ်း၊ ယႃၼၢဝ်၊ ယႃၶၺ်ႈ၊ ယႃၶေႃႉ၊ ယႃၶတ်း၊ ယႃၶိုၼ်ႈ၊ ယႃၶႅင်။
ယႃႇ (adj) တၢင်းဢၼ်ယိူၼ်ႉပၼ်ၵၼ်၊ ၶေႃႈၵိုၵ်းၵၼ်တင်းတိူင်း။ ယႃႇမၼ်း၊ ယႃႇမၼ်းသေလႄႈ၊ တိူင်းယႃႇ။
ယႃႇ (v) တၢင်းဢၼ်ၽၢတ်ႇၵၼ်ယၢၼ်ၵၼ်။ ယႃႇပႅတ်ႈ၊ ယႃႇပႅတ်ႈမၼ်း။
ယႃႇ (v) ၶေႃႈတိုဝ်း-ယိပ်းတီႈၵၼ်ဢူမ်ပူႉ။ ယႃႇပူႉ၊ ယႃႇပူႉသေဢူမ်၊ ယႃႇပူႉသေၶၢၺ်။
ယႃႈ (n) ၶူဝ်းဢၼ်ၵူၼ်းႁဝ်း လုတ်ႇဢဝ်ဢၢၺ်မၼ်း-ၵွၼ်းမၼ်း။ ဢၼ်ယႅမ်ႉဢူမ်ဢဝ်ၼမ်ႉမၼ်း။ ဢၼ်ၸၢင်ႊပဵၼ်ယိၼ်ႉ ယၢမ်ႈ။ ဢၼ်တိူဝ်ႉတူဝ်ၸႂ်ဢၼ်ၸၢင်ႊမဝ်း။ ယႃႈမႂ်၊ ယႃႈသွႆး၊ ယႃႈလႅင်း၊ ယႃႈလုတ်ႇ၊ ယႃႈဢူမ်၊ ယႃႈမူၼ်ႇ၊ ယႃႈၵၢၼ်ႈ၊ ယႃႈသေး၊ ယႃႈလမ်၊ ယႃႈၽိူၵ်ႇ၊ ယႃႈမဝ်းၵမ်။
-ၶူဝ်းယိပ်းတိုဝ်း ပုၼ်ႈတႃႇယူတ်းယႃ တၢင်းပဵၼ်၊ တူၼ်ႈလဵၵ်ႉဢွၼ်ႇ ဢၼ်ပဵၼ်ယိူဝ်ႈ၊ တဵၵ်းတဵင်ဝႆႉ။ (မိူၼ်ၼင်ႇ-ယႃႈယႃဢႆႁၢႆ၊ ယိူဝ်ႈယႃႈ၊ ယႃႈတဵင်ထူဝ်ႇၽူးၽိူၵ်ႇ)
ယႃႈ (n) ၶူဝ်းဢၼ်ဢဝ်ၼွၵ်းလေႃးမိုၵ်ႉ-ႁၢၼ်သေသမ်းတီႈၼင်ၼိူဝ်ႉ။ ယႃႈသမ်း၊ ယႃႈၸၢတ်ႇ၊ ယႃႈၸုပ်ႉ။
ယႃႈ (n) တူၼ်ႈဢွၼ်ႇဢွၼ်ႇဢွၵ်ႇတီႈလိၼ်၊ တူၼ်ႈႁၢၵ်ႈႁူဝ်ၶိူဝ်းမႂ်မွၵ်ႇ။ ဢၼ်ၶဝ်ႈၼႂ်းယႃႈ၊ ယႃႈယႃ။
ယႃႈၵၺ်းငူး (n) ယႃႈၵၺ်းငူးလႅင်ႊ။ ယႃႈၵဵတ်းႁွၺ်။ ယႃႈၵိမ်းပူ(ယႃႈၼူတ်ႇၵုင်ႈ)။
ယႃႈၵၺ်ႉတေႃႇ (n) လူင်-ႁွမ်။ ယႃႈၵမ်လွၵ်ႇ(ယႃႈတုၵ်မူၼ်ႈ)။ ယႃႈၵပ်းတႃ။
ယႃႈၶၺ်ႇၶဵတ်ႇ (n) ယႃႈသုတ်ႇၶဵတ်ႇ။ ယႃႈၶွၵ်ႇလိပ်ႈ။ ယႃႈၶတ်းမွၼ်း၊ ယႃႈၶတ်းမွၼ်းမႂ်မူၼ်း-လႅမ်။ ယႃႈၶၺ်ႇၵၺ်ႇ(လွမ်ႇပွမ်ႇ ပႅမ်)။ ယႃႈၶိူင်ၵၢဝ်ႈၼၢင်းပုမ်ႈ။ ယႃႈၶဝ်ႈတူမ်းၼူၵ်ႉ။
ယႃႈငူဝ်ႈမိူဝ်ႇ (n) ယႃႈငူင်းၸၢင်ႉ။
ယႃႈၸိူင်ႉၶိူင် (n) ယႃႈၸဝ်ႈၽႃႉ။ ယႃႈၶူမ်းၶဵဝ်ႊ(ထဝ်ၼၢင်းပၢတ်ႇ)(ၸုမ်ႈတိၼ်သိူဝ်)။
ယႃႈသီႇမႂ် (n) ယႃႈသိၵ်ႈဝီ။ ယႃႈသိူဝ်ၽိူၵ်ႇ။
ယႃႈယၢင်ဢိူင်ႇ (n) ယႃႈယဵဝ်ႈၵၢၺ်း၊ ယႃႈယဵၼ်းႁူဝ်။ ယႃႈယႂ်းလၢၺ်ႈ၊ ယႃႈယႂ်းၵၢဝ်၊ ယႃႈယိုဝ်ႉ(ၼဵင်ႈ)။
ယႃႈတႅမ်ႈတုတ်ႇ (n) (ယႃႈတီႈတုၼ်ႈ-ယႃႈမဵၼ်)။ ယႃႈတိုတ်းသိုပ်ႇ(ယႃႈၵပ်းတႃ)။
ယႃႈတွၺ်ႇႁုပ်ႇ (n) ယႃႈတပ်ႉၸၢင်ႉ(မၢၵ်ႇၶဝ်ႈၸီႇ)။ ယႃႈတပ်းတင်၊ ယႃႈတိူၵ်ႇၽႅပ်ႉ၊ ယႃႈတပ်ႉတဝ်ႇ၊ ယႃႈတွင်ႉပိင်။
ယႃႈၼူၵတ်း (n) (ယႃႈၼူၵ်းၵႅတ်ႈ)၊၊ ယႃႈၼၢင်းၼုမ်(ၼမ်ႉၼူမ်းၽႃ)၊ ယႃႈၼၢင်းၵႃႈ၊ ယႃႈၼႃႈၶႅင်ႈၽၢၼ်း၊ ယႃႈၼႃႈၽၢၵ်ႇၵၢၺ်း၊ ယႃႈၼူတ်ႇမႅဝ်း၊ ယႃႈၼၢတ်ႇ(မၺ်ႉတႅမ်ႈတူတ်ႈ)။
ယႃႈပႅမ်ၽီလိၼ် (n) ယႃႈပႅၵ်ႉလွၺ်၊ ယႃႈပုၼ်းပူၵ်ႇ၊ ပုၼ်းပူၵ်ႇၽႃ၊ ယႃႈပွတ်းပွၺ်း၊ ပွတ်းပွၺ်းလႅင်ႊ။ ၽၢၺ်းမူၼ်ႇ၊ ၽၢၺ်းလမ်၊ ၽၢၺ်းလႅင်း၊ ယႃႈၽုင်မၼ်၊ ယႃႈၽႅတ်ႈ၊ ယႃႈၽုင်မွၼ်၊ ယႃႈၽၢၺ်းႁိပ်ႇလုၵ်ႈ။
ယႃႈမႃႉမႄႈၵမ်ႇ (n) ယႃႈမႃႉသၢမ်တွၼ်။ ယႃႈမိုၼ်ႇၽီၵူဝ်၊ ယႃႈမႃႉသၢမ်သူၼ်၊ ယႃႈမႂ်လူင်၊ ယႃႈမွၵ်ႇလႅင်ႊ၊ ယႃႈမွၵ်ႇငွၵ်း(ၽၵ်း ၵူၼ်းမူၵလႃး)၊ ယႃႈမိူင်းၸွၵ်း၊ ယႃႈမုင်ႉၶဵတ်ႇ၊ ယႃႈမၢတ်ႇလုၵ်၊ ယႃႈမႅင်းတႅမ်ႈ၊ ယႃႈမႃႉတၢၺ်။
ယႃႊ
မႄႈတီႈမႄႈ၊ ၽူႈယိင်းထဝ်ႈ ၵႄႇၵဝ်ႇႁိုဝ်ယၢဝ်း။
ယူႈ
ယုင်ႈယၢင်ႈၽၢတ်ႇၽႄ၊ ဢမ်ႇၸပ်းၵၼ် ဢူၼ်ႈၼူၼ်းဝႆႉ၊ ၶိူင်ႈၶူဝ်းၸႂ်ႉတိုဝ်းတႃႇထူတႃႇပွတ်ႈ မဵဝ်းၼိူင်ႈ။


text:
တွၼ်ႈတႃႇပၢင်ပွႆးႁပ်ႉတွၼ်ႈ လိူၼ်ၸဵင်ပီမႂ်ႇတႆးႁဝ်းၶႃႈ တီႈမိူင်းၵွၵ်ႇပီၼႆႉ တေလႆႈဝႃႈမီး တၢင်းယၢပ်ႇၽိူတ်ႇၶၢၼ်ၸႂ်တေႉတေႉ၊ ၸွမ်းလူၺ်ႈၽေးၼမ်ႉလူင် သၽႃႇဝလႆႈၼွင်း
လႄႈဢမ်ႇဝႃႈၽႂ်ၽႂ်ၵေႃႈ မီးတၢင်းယၢပ်ႇၽိူတ်ႇၶၢၼ်ၸႂ် လွင်ႈၵႂုႇလွင်ႈမႃးသေ ၶၢဝ်ႇၵေႃႈ ဢွၵ်ႇမႃးဝႃႈꧦလိူၼ်ၸဵင်ပီမႂ်ႇတႆး တီႈမိူင်းၵွၵ်ႇပီၼႆႉ တေမီးလွင်ႈလူႇလွင်ႈတၢၼ်းၵူၺ်း သေတေဢမ်ႇမီးလွင်ႈႁႆႇတိုင်သင်ꧦၼႆၶႃႈယဝ်ႉ၊ ၵွပ်ႈပိူဝ်ႈၸွမ်းလူၺ်ႈလွင်ႈၾိင်ႈထုင်း ၽႃႇ သႃႇၸိူဝ်ႉၶိူဝ်းႁဝ်းၶႃႈသေ ပဵၼ်ၸိူင်ႉႁိုဝ်ၵေႃႈယႃႇ၊ ၽႃႇသင်ၼႆၵေႃႈယဝ်ႉ ႁဝ်းတိုၼ်းလူဝ်ႇ
ၶိုပ်ႈၼႃႈသိုပ်ႇၵႂုႇၼႆၶႃႈလႄႈ မိူဝ်ႈဝၼ်းထိ(26.11.2011) ဝၼ်းမိူဝ်ႈၼႆႉမူႇၸုမ်းလုၵ်ႈ ႁဵၼ်းသင်ၶတႆး ႁဝ်းၶႃႈၵေႃႈၸင်ႇလႆႈဢဝ်လွင်ႈၸိူဝ်းၼႆႉ သႂ်ႇၼႂ်းမၢၵ်ႇႁူဝ်ၸႂ်သေ ၸွမ်း ၼင်ႇဢဵၼ်ႁႅင်းႁဝ်းၶႃႈပွင်ပဵၼ်လႆႈၼၼ်ႉ ၸင်ႇလႆႈႁဵတ်းပဵၼ် ပၢင်ပွႆးပီမႂ်ႇတႆးၵႂုႇ တီႈ ဝတ်ႉမႂ်ႇသုထုပရုတိတ်ႇယူႇၶႃႈဢေႃႈ။ ၵူၼ်းၸိူဝ်းယူႇႁိမ်းႁွမ်း ဢွင်ႈတီႈပၢင်ပွႆးႁိုဝ် ၵူၼ်း ၸိူဝ်းၵႂုႇငၢႆႈမႃးလူမ်ၸိူဝ်းၼႆႉ ဢွၼ်ၵၼ်မႃးၶဝ်ႈႁူမ်ႈ ပၢင်ပွႆးပီမႂ်ႇတႆးႁဝ်းၵႂုႇယူႇၶႃႈဢေႃႈ။ပိၵ်ႉသမ်ႉဝႃႈ ဢမ်ႇမီးၶိူင်ႈႁႆႇတိုင်လူင် မိူၼ်ၼင်ႇဢူၵ်းၼင်ႇၸႂ်ၼႆသေတၵေႃႈ လွင်ႈႁူမ် ၸူမ်းပၢင်ပွႆးလိူၼ်ၸဵင်ပီမႂ်ႇတႆးႁဝ်းၶႃႈတႄႉ တေလႆႈဝႃႈပဵၼ်ဢၼ် လီမူၼ်ႈလီသိူဝ်းတေႉ တေႉၶႃႈယဝ်ႉ၊ ဢမ်ႇမီးၼမ်ႉထၢၼ်ၵေႃႈသူပ်းပေႃးဝၢၼ်၊ ထူပ်းတၢင်းၽၢၼ်ၵေႃႈ ၸႂ်ႁဝ်း တေႃႈသိူဝ်းၶႃႈယဝ်ႉၼေႃႈ။ ဝၼ်းမိူဝ်ႈၼႆႉ ဢမ်ႇၸိုဝ်ႈမူႇၸုမ်းႁဝ်းၶႃႈၵူၺ်း ဢၼ်လႆႈမူၼ်ႈ မူၼ်ႈသိူဝ်းသိူဝ်းသေ ႁပ်ႉႁွင်းပီမႂ်ႇတႆး ပီႈၼွင်ႉတႆးႁဝ်းၶႃႈပတ်းပိုၼ်ႉၵေႃႈ တေမီးတၢင်း မူၼ်ႈသိူဝ်းသႃႇၸႂ်သေ ႁပ်ႉႁွင်းပီမႂ်ႇတႆးၸွမ်းႁဝ်းၶႃႈယူႇၼႆ ယုမ်ႇယမ်ၼမ်ႉၸႂ် တဵမ်ပိုင်း သေ
ႁႂ်ႈပီႈၼွင်ႉတႆးႁဝ်းၶႃႈတၢင်းသဵင်ႈ ႁႂ်ႈမီးတၢင်းတူဝ် မႂ်ႇၸႂ်မႂ်ႇတၢင်းၶိုၼ်ႈ ယႂ်ႇမႂ်ႇမႂ်ႇမႃးတူၵ်း သႂ်ႇ ပၼ်ၼႂ်းၽဝၸၢတ်ႈပၢၼ်တႆးႁဝ်းၶႃႈသေ ႁႂ်ႈမီးတၢင်းတူဝ် ၸႂ်ၵတ်းယဵၼ်လွတ်ႈၽေးၶဵၼ် ၵူး ၸိူဝ်း ႁႂ်ႈမီးလွင်ႈမူၼ်ႈသိူဝ်းၵူႈၵေႃႉၵူႈၵူၼ်းသေၵမ်းၼႆ ĳၶႃႈႁဝ်းယွၼ်းသူးပၼ်သေ
မႂ်ႇသုင်
ႁႂ်ႈယူႇလီမီးငုိၼ်းမီးၶမ်းသေၵမ်းၶႃႈ


text:
ဢွင်ႇသၢၼ်းၸုၵျီႇ ၶႂ်ႈႁႂ်ႈၼၢင်းယိင်း ၵူၼ်းမိူင်း ၶဝ်ႈႁူမ်ႈၼႂ်းၵၢၼ်ၽဵဝ်ႈမူၺ်ႉ ယႃႈမဝ်းၵမ်ၼမ်ၼမ်
ၵၢၼ်သၢင်ႈလွင်ႈယုမ်ႇယမ်ၵၼ် ဝူင်ႈၵၢင် ၶွင်ႇသီႇဢဝ်ၶိုၼ်းၸိုင်ႈတႆး RCSS တင်းၾၢႆႇလူင်ပွင်ၸိုင်ႈ၊ ၾၢႆႇသိုၵ်းတပ်ႉမတေႃႇ ဢၼ်ႁူပ်ႉထူပ်းၵၼ် တီႈၼေႇပျီႇတေႃႇၵမ်းၼႆႉ ဢုပ်ႇဢူဝ်းပႃးလွင်ႈ တေႁဵတ်းႁိုဝ်ႁူမ်ႈမိုဝ်းၵၼ် ၽဵဝ်ႈမူၺ်ႉယႃႈမဝ်းၵမ်။ ၼၢင်းဢွင်ႇသၢၼ်းၸုၵျီႇ ၸီႉၸမ်ႈၼႄႉၼမ်း ၶႂ်ႈႁႂ်ႈၼၢင်းယိင်းလႄႈ ၵူၼ်းဝၢၼ်ႈၵူၼ်းမိူင်း ၶဝ်ႈႁူမ်ႈပႃးၼႂ်းၵၢၼ်ၽဵဝ်ႈမူၺ်ႉယႃႈမဝ်းၵမ်ၼမ်ၼမ်။
ၽူႈၶၢၼ်ပၢၵ်ႇ RCSS/SSA ၸဝ်ႈသိုၵ်းၸၢႆးမိူင်း လၢတ်ႈဝႃႈ- "တီႈၽူႈၵိူဝ်းၵုမ်ၸိုင်ႈမိူင်းလႄႈသင်။ တီႈၸုမ်း ၽွင်းလူင်ၶဝ်လႄႈသင် ႁဝ်းၶႃႈလႆႈဢုပ်ႇဢူဝ်းၵၼ်ၼႆႉ လွင်ႈယႃႈမဝ်းၵမ်၊ လွင်ႈပူၵ်းပွင်၊ ၵၢၼ်ပၢႆးမၢၵ်ႈမီး၊ ပၢႆးပၺ်ၺႃ၊ ပၢႆးယူႇလီ ၸိူဝ်းၼႆႉ။ ၵဵဝ်ႇၵပ်းလွင်ႈၽဵဝ်ႈမူၺ်ႉယႃႈမဝ်းၵမ်ၼႆႉ ယူႇတီႈၽူႈၵိူဝ်းၵုမ်ၸိုင်ႈမိူင်း ၼၢင်းဢွင်ႇသၢၼ်းၸုၵျီႇၼႆၵေႃႈ မၼ်းၼၢင်းၶႂ်ႈႁႂ်ႈ လွၵ်းတွၼ်ႈၶွင်ၼၢင်းယိင်းၼႆႉၶဝ်ႈပႃးမႃး၊ ႁႂ်ႈၵူၼ်းမိူင်းၶဝ်ႈႁူမ်ႈပႃးမႃးၼမ်ၼမ် ၸိူဝ်းၼႆႉ။ ထုၵ်ႇလီပၼ်တၢင်းႁူႉၼၢင်းယိင်း ႁႂ်ႈၼၢင်းယိင်းၶဝ်ႈပႃးမႃးၸိူဝ်းၼႆႉတွၼ်ႈၼိုင်ႈ"- ဝႃႈၼႆ။
သိုပ်ႇလၢတ်ႈဝႃႈ-တီႈၾၢႆႇတပ်ႉသိုၵ်းတႄႉ ႁဝ်းၶႃႈလႆႈဢုပ်ႇဢူဝ်းၵၼ် လွင်ႈတီႈဢၼ်ႁဝ်းၶႃႈဢမ်ႇၶဝ်ႈၸႂ်ၼိူဝ်ၵၼ်၊ ၵဵဝ်ႇၵပ်းလူၺ်ႈလွင်ႈလႆႈပဵၼ်မႃးလွင်ႈတုမ်ႉတိူဝ်ႉတေႃႇၵၼ်၊ လွင်ႈတိုၵ်းယိုဝ်းၵၼ်ၸိူဝ်းၼႆႉ။ ဢၼ်လႆႈလူင်းလၢႆးမိုဝ်းမႃး ၸၼ်ႉၸႄႈမိူင်းလႄႈသင်၊ ၸၼ်ႉၸိုင်ႈမိူင်းႁူမ်ႈတုမ်လႄႈသင် ၸဵမ်ၸိူဝ်းၼႆႉ ဢၼ်ႁဝ်းၶႃႈဢမ်ႇၶဝ်ႈၸႂ်ၼၼ်ႉ လႆႈမႃးဢုပ်ႇဢူဝ်းၵၼ်ၶိုၼ်း။ ဢိင်ၼိူဝ်တၢင်းႁၼ်ထိုင်ၶဝ်ၵေႃႈမီးယူႇၾၢႆႇၼိုင်ႈ၊ တၢင်းႁၼ်ထိုင်ႁဝ်းၵေႃႈမီးယူႇၾၢႆႇၼိုင်ႈသေ လွင်ႈၸိူဝ်းၼၼ်ႉမၼ်းတေလႆႈဢုပ်ႇဢူဝ်းၵၼ်ၶၢဝ်းယၢဝ်း မိူဝ်းၼႃႈၼမ်တႄႉတႄႉ။ ၵူၺ်းၵႃႈဝႃႈ ပၼ်ႁႃဢၼ်ပဵၼ်ယူႇၸိူဝ်းၼၼ်ႉ ဢိင်ၼိူဝ်ႁဝ်းၶႃႈဢမ်ႇလႆႈႁူပ်ႉထူပ်းၵၼ်၊ လွင်ႈယုမ်ယမ်ၼိူဝ်ၵၼ်ၵေႃႈ မၼ်းၸၢင်ႈႁၢႆၵႂႃႇ၊ ယွၼ်ႉပိူဝ်ႈၼႆလႄႈ ၵူၼ်းလူင်ၵေႃႈၵမ်းၵမ်းလီႁူပ်ႉထူပ်းၵၼ်။ ၾၢႆႇတပ်ႉမတေႃႇၶဝ်ၵေႃႈလႆႈႁပ်ႉပၢၵ်ႇ၊ ႁဝ်းၶႃႈၵေႃႈႁၼ်လီၸွမ်း။
ယွၼ်ႉပိူဝ်ႈဝႃႈၵၢၼ်တုမ်ႉတိူဝ်ႉၵၼ် ပဵၼ်ပၢင်တိုၵ်းၵၼ်ၼႆႉ မၼ်းတေၵႂႃႇတုမ်ႉတိူဝ်ႉၵူၼ်းမိူင်း။ ၼင်ႇႁိုဝ်မၼ်း တေဢမ်ႇတုမ်ႉတိူဝ်ႉၵူၼ်းမိူင်းၼၼ်ႉ ၵၢၼ်သိုၵ်းႁဝ်းဢၼ်ၶဵင်ႈၶႅင်တေႃႇၵၼ်ၼၼ်ႉ ႁႂ်ႈလႆႈယွၼ်ႇယၢၼ်းတေႃႇၵၼ်။ ၵဵဝ်ႇၵပ်းလွင်ႈယွၼ်ႇယၢၼ်းပၢင်တိုၵ်း၊ ၼင်ႇႁိုဝ်တေဢမ်ႇပဵၼ်လွင်ႈတုမ်ႉတိူဝ်ႉၼၼ်ႉ ႁဝ်းၶႃႈၵေႃႈလႆႈတုၵ်းယွၼ်း ႁႂ်ႈၵပ်းသိုပ်ႇၵပ်းသၢၼ်တီႈလုမ်းၵပ်းသၢၼ်ႁဝ်းၶႃႈၼမ်ၼမ်၊ ႁဝ်းၶႃႈလႆႈဢုပ်ႇဢူဝ်းၵၼ်ၸိူင်ႉ- ၸဝ်ႈသိုၵ်းၸၢႆးမိူင်း လၢတ်ႈ။
တွၼ်ႈၵၢၼ်ပူၵ်းပွင်ၼၼ်ႉ ယူႇတီႈ RCSS လႆႈတုၵ်းယွၼ်းပႃး ႁႂ်ႈလႆႈတင်ႈႁူင်းႁဵၼ်းၸိူဝ်ႉၸၢတ်ႈ ၼႂ်းၸိုင်ႈတႆးထႅင်ႈတင်းၼမ်-ၼႆယဝ်ႉ။
"ဢၼ်ႁဝ်းၶႃႈမႃးၵမ်းၼႆႉ ပိူဝ်ႈတႃႇမႃးသၢင်ႈလွင်ႈယုမ်ႇယမ်ၵၼ်။ ၾၢႆႇၼိုင်ႈၵေႃႈ ႁူဝ်ပဝ်ႈလူင်ႁဝ်းၶႃႈၵေႃႈ ဝၢႆးလူင်ပွင်ၸိုင်ႈမႂ်ႇၶိုၼ်ႈမႃးၼႆႉ တင်းၽူႈၵိူဝ်းၵုမ်ၸိုင်ႈမိူင်းၵေႃႈ ပႆႇလႆႈႁူပ်ႉထူပ်းၵၼ်။ ႁဝ်းၶႃႈၵေႃႈႁႂ်ႈမၼ်းပဵၼ် လွင်ႈၵေႃႇသၢင်ႈလွင်ႈယုမ်ႇယမ်ၵၼ်ၼႆလႄႈ ႁဝ်းၶႃႈၸင်ႇလႆႈမႃးႁူပ်ႉထူပ်းဢုပ်ႇဢူဝ်းၵၼ်။ ဢုပ်ႇဢူဝ်းၵၼ်ပွၵ်ႈၼႆႉ ၼႂ်းဝၼ်းလဵဝ်ၵူၺ်း၊ ၼိုင်ႈၶၵ်ႉၼိုင်ႈတွၼ်ႈတႄႉလီပဵင်းပေႃးၸႂ်ယူႇ၊ တွၼ်ႈတႃႇႁဵတ်းဢွၵ်ႇၼမ်ႉဢွၵ်ႇတူဝ်တႄႉ ႁဝ်းၶႃႈထုၵ်ႇလႆႈဢုပ်ႇဢူဝ်း ႁူမ်ႈၵၼ်ႁဵတ်းသၢင်ႈၵႂႃႇ။ လွင်ႈၼၼ်ႉတႄႉ ၽွၼ်းၵၢၼ်မၼ်း ႁဝ်းၶႃႈၸင်ႇတေ လၢတ်ႈလႆႈထႅင်ႈၵမ်းၼိုင်ႈ"-ၸဝ်ႈသိုၵ်းၸၢႆးမိူင်း လၢတ်ႈ။
ဢိင်ၼိူဝ် ၽူႈၵိူဝ်းၵုမ်ၸိုင်ႈမိူင်း ၼၢင်းဢွင်ႇသၢၼ်းၸုၵျီႇ ယူႇတီႈသုၼ်ၵၢင်လွင်ႈငမ်းယဵၼ်လႄႈ ၵၢၼ်သၢင်ႈလွင်ႈၶိုၼ်းလီၵၼ်ၼႂ်းၸိူဝ်ႉၸၢတ်ႈ (NRPC) ႁွင်ႉမွၵ်ႇမႃးသေ ၶွင်ႇသီႇဢဝ်ၶိုၼ်းၸိုင်ႈတႆး/ တပ်ႉသိုၵ်းၸိုင်ႈတႆး (RCSS/SSA) ၸွမ်သိုၵ်းလူင်ယွတ်ႈသိုၵ်း ဢွၼ်ႁူဝ်ၼမ်းၼႃႈမူႇၸုမ်း ဢွၵ်ႇၶၢဝ်းတၢင်း ဝၼ်းတီႈ 10/09/2017 ထိုင်ၼေႇပျီႇတေႃႇ။
ဝၼ်းတီႈ 11/09/2017 တွၼ်ႈပွတ်းၼႂ် တင်ႈတႄႇယၢမ်း 10 မူင်းထိုင် 11 မူင်း၊ ႁူဝ်ပဝ်ႈလူင်ၸဝ်ႈယွတ်ႈသိုၵ်း ဢွၼ်ႁူဝ်ၼမ်းၼႃႈ RCSS ဢဵၼ်ႁႅင်းၵူၼ်း 6 ၵေႃႉ ႁူပ်ႉထူပ်းၽူႈၵိူဝ်းၵုမ်ၸိုင်ႈမိူင်း ဢွင်ႇသၢၼ်းၸုၵျီႇ ဢိၵ်ႇၸုမ်းလူင်ပွင်ၸိုင်ႈ ၽွင်းလူင်မိူင်းႁူမ်ႈတုမ်ၶဝ် ဢိၵ်ႇၽူႈမီးပုၼ်ႈၽွၼ်းလၢႆလၢႆၵေႃႉ တီႈသုၼ်ၵၢင်လွင်ႈငမ်းယဵၼ်လႄႈ ၵၢၼ်သၢင်ႈလွင်ႈၶိုၼ်းလီၵၼ်ၼႂ်းၸိူဝ်ႉၸၢတ်ႈ။
တင်ႈတႄႇယၢမ်း 11:00 တေႃႇထိုင်မွၵ်ႈဝၢႆးဝၼ်း 13:00 မူင်းၼၼ်ႉ လႆႈႁူပ်ႉထူပ်းဢုပ်ႇဢူဝ်းတင်းၵႅမ်ႁူဝ်ပဝ်ႈ NRPC ၽွင်းလူင်မိူင်းႁူမ်ႈတုမ် လုမ်းၽူႈၵိူဝ်းၵုမ်ၸိုင်ႈမိူင်း ဢူးၵျေႃႇတိၼ်ႉသူၺ်ႇ ဢိၵ်ႇၸဝ်ႈၼႃႈတီႈၼႂ်း NRPC ၸွမ်သိုၵ်းလူင်ယႃႇပျေႉ လႄႈ ၼႂ်းၸုမ်းၸိူဝ်း NRPC ။ ဝၢႆးဝၼ်းယၢမ်း 14:00 မူင်းတေႃႇထိုင်တၢမ်းၶမ်ႈႁိမ်း 17:00 မူင်းၼၼ်ႉ လႆႈႁူပ်ႉထူပ်းဢုပ်ႇဢူဝ်း ၵႅမ်ၽူႈၵွၼ်းသိုၵ်းသုင်သုတ်း တပ်ႉမတေႃႇမၢၼ်ႈ ၽူႈၵွၼ်းတပ်ႉပႆလိၼ် ၸွမ်သိုၵ်းလူင်ၸူဝ်းဝိၼ်း တီႈႁွင်ႈႁပ်ႉၶႅၵ်ႇ ပယိၼ်ႉၼွင်ႇ-ၼႆယဝ်ႉ။
Tags: News, Politic